Mestské zastupiteľstvo v Košiciach

Z á p i s n i c a
z IX.  rokovania Mestského zastupiteľstva v Košiciach zo dňa 25.10.2007

Prítomní: podľa prezenčných listín

	Rokovanie mestského zastupiteľstva otvoril a viedol Ing. František Knapík, primátor mesta Košice. V úvode bolo v rokovacej sále prítomných 39 poslancov, takže mestské zastupiteľstvo bolo uznášania schopné.
	Informoval prítomných, že počas rokovania bude skúšobne spustená web kamera, ktorá zabezpečí on line prenos na príslušnú stránku. Prevádzkovanie zabezpečuje firma Antik.

K programu rokovania

p. Knapík, primátor mesta Košice – Mestské zastupiteľstvo bolo zvolané obvyklou 
formou s tým, že materiály na rokovanie boli doručené v elektronickej aj písomnej podobe, podľa  toho, kto si ako želal.
Program rokovania doplnil o bod 17/1 – Informácia o činnosti a hospodárení Mestského futbalového klubu k 31.8.2007.

p. Petrvalský, poslanec MZ – Navrhol zaradiť body:
	20/1 – Delegovanie zástupcov mesta Košice do rád škôl a školských zariadení;
	20/2 – Dotácia na základe Koncepcie rozvoja športu na rok 2007.

p. Mutafov, poslanec MZ – Konštatoval, že ak do pol hodiny nezačne mestské 
zastupiteľstvo má sa vyhlásiť za neuznášania schopné a v zmysle rokovacieho poriadku sa má ustanoviť nový termín rokovania. Pre druhýkrát odporučil, ak nastane nejaký problém, aby sa postupovalo v zmysle rokovacieho poriadku.

p. Melichárek, poslanec MZ – Navrhol zaradiť bod 20/3 – Návrh na zmenu územného 
plánu v k.ú. Košice – Šaca.

p. Müller, poslanec MZ – Navrhol zaradiť na rokovanie MZ bod 33/1 – Odpredaj 
pozemkov v k.ú. Šebastovce pre MČ Košice – Šebastovce a odkúpenie pozemku v k.ú. Šebastovce mestom Košice.

p. Vargovčák, námestník primátora mesta – Ako predkladateľ stiahol z rokovania
	materiály pod bodmi 28, 29 a 30.
	Navrhol doplniť program o bod 19/1 – Odpredaj bytov v bytovom dome na ul. 
	Baltická č. 18.

p. Halenár, poslanec MZ – Navrhol zaradiť na rokovanie bod 19/2 – Majetková 
komisia, kde by sa malo rozdiskutovať doterajšie pôsobenie majetkovej komisie v týchto témach: 
- návrhy komisie z právneho hľadiska a z hľadiska kvality v zmysle efektívnej správy majetku,
- hlasovanie členov komisie bez možnosti zistiť, kto ako hlasoval pri miliónových rozhodnutiach,
- rekonštrukcia majetkovej komisie.

p. Cengel – Navrhol na rokovanie: 
zaradiť bod 17/2 – Odmeňovací poriadok poslancov mestského zastupiteľstva;
stiahnuť z rokovania bod 10 – Protest prokurátora, nakoľko čaká ešte na jedno stanovisko;
stiahnuť z rokovania bod 11 – Koncepcia rozvoja mesta v oblasti tepelnej energetiky, tiež z dôvodu, že je potrebný odborný posudok.

p. Boritáš, poslanec MZ – Navrhol doplniť predložený program o bod 15/1 – Zrušenie 
čestného občianstva mesta Košice.

p. Berberich, poslanec MZ – Navrhol doplniť program rokovania o bod 34/1 Zmeny 
v Komisii cirkví pri MZ.

p. Gamcová, poslankyňa MZ – Požiadala o presnejšiu informáciu, aké stanovisko
potrebuje koaličný poslanecký klub k bodu 10. Zákon je zákon, je to najvyššia právna norma, ktorá má platiť pre všetkých a stanovisko prokurátora bolo doručené 9.8.2007, nehovoriac o tom, že sa nedodržala 30-denná lehota určená na vyjadrenie. Na stiahnutie takého materiálu z rokovania musí byť veľmi vážny dôvod.

p. Pajtáš, poslanec MZ – Navrhol stiahnuť z rokovania bod 17 – Informácia 
o vyriešení sporných vzťahov medzi mestom Košice a spoločnosťou Veros, s.r.o. vo veci zmluvy o prevádzke verejného osvetlenia.

p. Halenár, poslanec MZ – Chápe, že ide o efektivitu jednania, ale ak p. Pajtáš 
prednesie jednou vetou, že  chce stiahnuť z rokovania bod 17 a nepodporí to žiadnym argumentom, tak naozaj nevie, ako má hlasovať. Zdá sa to ostatným normálne, že bez vysvetlenia sa bude hlasovať o stiahnutí materiálu?

p. Knapík, primátor mesta Košice – Poslanec má právo aj jednou vetou predložiť svoj 
návrh.

p. Pajtáš, poslanec MZ – Doplnil, že bod 17 navrhol stiahnuť z programu rokovania
vzhľadom na to, že to môže mať dopad na rozpočet a zatiaľ sú nevyjasnené právne úkony, ktoré potrebujú hlbšiu analýzu.

p. Knapík, primátor mesta Košice – Pripomenul, že v úvode rokovania je doplnený 
o bod 0 -  Personálne otázky, informácia o výsledku výberového konania na obsadenie pozície riaditeľa ZOO a predmetom rokovanie je aj menovanie riaditeľa v súlade so Štatútom mesta Košice. V pozvánke to nebolo uvedené, preto to dopĺňa.
Zachytil pripomienku, že prejednanie Protestu prokurátora je termínované, preto požiadal právne oddelenie Magistrátu mesta o stanovisko.

p. Medvecová, pracovníčka právneho oddelenia Magistrátu mesta – V proteste 
prokurátora bola určená 30 denná lehota na prejednanie. Aby sa dodržal aj postup, ktorý určuje Štatút mesta pri prejednávaní takýchto dokumentov, bolo dohodnuté  s prokurátorkou Krajskej prokuratúry v Košiciach, že protest bude zaradený do programu najbližšieho mestského zastupiteľstva. Ak by mestské zastupiteľstvo neprejednalo tento protest, prokurátor môže podať návrh na súd a žalobu, že jeho protestu nebolo vyhovené. Pod tento pojem sa vzťahuje aj neprerokovanie protestu na mestskom zastupiteľstve.

p. Knapík, primátor mesta – Rozumie tomu tak, že o tomto proteste je potrebné 
rokovať. Ak mestské zastupiteľstvo prejaví vôľu, že nechce rokovať o tomto materiáli, potom prokurátor môže konať.

Hlasovanie č. 1 o zaradení bodu 17/1 – Informácia o činnosti MFK, a.s. k 31.8.3007:
za 44, proti -, zdržal sa -.

Hlasovanie č. 2 o zaradení bodov, ktoré predniesol p. Petrvalský,  20/1 – Delegovanie zástupcov do rád škôl a školských zariadení a 20/2 – Poskytnutie dotácie v zmysle Koncepcie rozvoja športu:
za  43, proti -, zdržal sa 1.

Hlasovanie č. 3 o zaradení bodu 20/3 Zmeny ÚP v k.ú. Šaca:
za 40, proti -, zdržali sa 5.

Hlasovanie č. 4 o zaradení bodu 33/1 Odpredaj pozemku v k.ú. Šebastovce pre MČ Košice – Šebastovce a kúpa pozemku v k.ú. Šebastovce mestom Košice:
za  41, proti -, zdržali sa 4.

Body 28, 29 a 30 sa sťahujú bez hlasovania, nakoľko návrh predniesol predkladateľ týchto materiálov. 

Hlasovanie č. 5 o zaradení bodu 19/1 Odpredaj bytov v bytovom dome na Baltickej ul. č. 1:
za  32, proti 3, zdržali sa 9.

Hlasovanie č. 6 o zaradení bodu 19/2 o postavení majetkovej komisie a úlohách, ktoré má plniť:
za  17, proti 11 + p. Bajus, zdržali sa 15.

Hlasovanie č. 7 o zaradení bodu 17/2 Odmeňovací poriadok poslancov MZ:
za  39, proti -, zdržali sa 5.

Hlasovanie č. 8 o stiahnutí bodu 10  Protest prokurátora:
za 17, proti 8, zdržali sa 20.

Hlasovanie č. 9 o stiahnutí bodu 11 Koncepcia mesta v oblasti energetiky:
za 25,  proti 2, zdržali sa 16.

Hlasovanie č. 10 o zaradení bodu 15/1 Zrušenie čestného občianstva:
za 31, proti 2, zdržali sa 12.

Hlasovanie č. 11 o zaradení bodu 34/1  Zmeny v Komisii cirkví pri MZ:
za 45, proti -, zdržal sa -.

Hlasovanie č. 12 o stiahnutí bodu 17 Informácia o riešení sporného vzťahu medzi mestom Košice a spoločnosťou Veros:
za 32, proti 9, zdržali sa 4.

Hlasovanie č. 13 o celkovom programe:
za  42, proti -, zdržali sa 3.

––-     ––-     ––-

Návrhová komisia:
		SMER,SD,ĽS-HZDS		p. Andrejčák
		KDH					p. Bajus
		SDKÚ, DS,SMK			p. Hrabovský

Hlasovanie č. 14 o zložení návrhovej komisie:
za 44, proti -, zdržal sa -.

––-     ––-     ––-

Overovatelia zápisnice:
Ing. Marián Dittrich a Mgr. Ľubomír Grega

––-     ––-     ––-

0. Informácia o výsledku výberového konania na obsadenie pozície 
    riaditeľa ZOO a jeho  menovanie 

p. Knapík, primátor mesta Košice – V septembri prebehla ponuka a 2.októbra sa 
uskutočnilo výberové konanie. Vymenovaná komisia odporučila istý výber podmienok, ktoré boli zadané a uchádzači mali možnosť prezentovať svoje predstavy. Prijal hodnotenie výberovej komisie a v súlade so Štatútom mesta predložil návrh na menovanie Ing. Štefana Kollára za riaditeľa príspevkovej organizácie ZOO s účinnosťou od 1.11.2007.

V rozprave vystúpili:

p. Halenár, poslanec MZ – Z predloženej správy mu nie je jasné, čo chce nový riaditeľ
ZOO robiť ináč a lepšie, než sa robilo doteraz. Keďže nie je známe ani zloženie komisie, ktorá ho posunula na 1. miesto, nie je možné ani oprieť sa o ich autoritu. Požiadal primátora mesta, aby povedal, čo ho viedlo k tomu, že sa stotožnil s výberom komisie.

p. Drábik, poslanec MZ – Pri zostavovaní tejto výberovej komisie bolo porušené 
uznesenie MZ, ktoré hovorí, že každý poslanecký klub má mať v každej komisii svoje zastúpenie. Poslanecký klub SMER, SD, ĽS-HZDS v tejto konkrétnej svoje zastúpenie nemal. Hoci na to upozorňoval ešte pred zasadaním komisie, aj tak toto uznesenie dodržané nebolo. K ostatným záležitostiam sa radšej nevyjadril.

p. Knapík, primátor mesta – ZOO dlhodobo, t.j. od 1.6.2006 mala len povereného 
riaditeľa, ktorým bol Ing. Kollár. Výberové konanie, ktoré prebehlo pred rokom nebolo uzavreté. Snahou je zastabilizovať situáciu v ZOO aj vzhľadom na to, če je tam vysoká návštevnosť a je snahou rozvíjať ZOO. Menovaná komisia vzišla z návrhov jednotlivých poslaneckých klubov. Nepostrehol, že tam nebol zástupca poslaneckého klubu SMER, SD, ĽS-HZDS. V zásadnej miere sa rešpektovalo to, že tam boli zástupcovia mestského zastupiteľstva, zástupcovia zamestnancov a odbornej verejnosti, aby osoba budúceho riaditeľa ZOO bola odborne posúdená a poslanci nemusia byť v tomto smere odborníkmi. Predsa len je to odborná inštitúcia, ktorá má pomerne prísne pravidlá na fungovanie. Po určení poriadia mal aj osobné stretnutie s Ing. Kollárom a požiadal ho, aby prezentoval svoju predstavu riadenia tejto inštitúcie  Myslí si, že akceptoval aj výsledok komisie a predstavu toho, čo p. Kollár prezentoval.

Ing. Štefan Kollár, víťaz výberového konania na post riaditeľa ZOO.
Predstavil sa poslancom. Má 48 rokov, je ženatý a má 3 dospelé deti. Od roku 1991 pracoval v ZOO. Vo svojej koncepcii budovania a rozvoja ZOO sa zameral hlavne na prestavbu starých a vybudovanie nových priestorov, aby táto ZOO spĺňala európske normy. Pripomenul, že táto kultúrno-výchovná inštitúcia je zameraná na to, aby návštevník ZOO odchádzal príjemne unavený s peknými pocitmi. So súčasným rozšíreným kolektívom chcú dostať ZOO do európskeho štandardu a to jednak vstupom do Európskej asociácie zoologických záhrad a akvárií a zároveň týmto prispieť k získaniu titulu „Košice – hlavné mesto kultúry roku 2013“.

p. Halenár, poslanec MZ -  Sklamalo ho vystúpenie kandidáta na riaditeľa ZOO. 
V rozpočte mesta na rok 2007 má  ZOO 21,5 mil. Sk príspevok na prevádzku. Očakával, že odznie aspoň jedno číslo, ktoré by chcel zlepšiť akýmkoľvek spôsobom. Ak je toto jeho predstavenie sa pred zastupiteľstvom, tak to je málo a on s jeho kandidatúrou nesúhlasí. Ak je tu idea prebudovať ZOO, bolo by vhodné povedať aj to, koľko peňazí si to bude vyžadovať.

p. Knapík, primátor mesta Košice – Toto bude predmetom materiálov, ktoré bude 
mestské zastupiteľstvo schvaľovať ži už v rozpočte, alebo v samostatných materiáloch týkajúcich sa ZOO.

p. Petrvalský, poslanec MZ – Pokiaľ má p. Halenár problém, že má málo informácií 
o ZOO, treba tam zájsť a informovať sa o všetkom, čo ho zaujíma. On osobne tam s p. Betušom chodí pravidelne a majú prehľad o tom, čo sa v ZOO robí a čo sa bude diať.

p. Halenár, poslanec MZ – Je členom poslaneckého zboru a je mu predkladaný návrh, 
aby zaujal stanovisko ku kandidátovi na post riaditeľa. Nemôže súhlasiť s takým riaditeľom, pokiaľ sa nezaviaže  ani k jednému číselnému záväzku. V jeho očiach je to neuveriteľné. Tým, že predložil nejaký návrh, ako to chce prebudovať a nepovedal, koľko peňazí na to chce, tým celá idea v jeho očiach spľasla. Už niekoľko rokov spätne boli so ZOO problémy. Chodili odtiaľ anonymy, preto sa mu zdá, že takýto človek by mal zaujať stanovisko aj k finančnej otázke.

p. Knapík, primátor mesta Košice – Toto všetko sa prebralo na výberovej komisii, tu 
by sa nemala suplovať jej činnosť. Konkurzná komisia vyobracala jednotlivých kandidátov. Rozbor hospodárenie ZOO je spracovaný k 30.6.2007 a myslí si, že to nie sú zlé výsledky. Pod ne sa podpísal aj tento kandidát, ako poverený riaditeľ.
Uzavrel rozpravu a dal slovo návrhovej komisii.

p. Bajus, poslanec MZ - Mestské zastupiteľstvo v Košiciach podľa § 6 ods. 2 písm. u) 
Štatútu mesta Košice menuje Ing. Štefana  Kollára do funkcie riaditeľa príspevkovej organizácie Zoologická záhrada Košice   na základe výberového konania s účinnosťou od 1. 11. 2007.

Hlasovanie č 15: za 42, proti 1, zdržal sa -.

p. Knapík, primátor mesta Košice – Poprial novozvolenému riaditeľovi ZOO 
Ing. Štefanovi Kollárovi úspech v práci, aby sa mu podarilo naplniť to, čo má v pláne. Je v záujme mesta nedržať ZOO podvyživenú. Verí, že sa získa dosť aj mimorozpočtových prostriedkov, aby sa plány dali realizovať.  Poznamenal, že toto zariadenie má veľmi vysokú návštevnosť a aj v oblasti cestovného ruchu je hodnotené veľmi pozitívne nielen v rámci Košíc, ale v rámci celého východného Slovenska.

––-     ––-     ––-
1. Informácia o plnení uznesení MZ

p. Knapík, primátor mesta Košice – V správe je prehľad o  plnení uznesení od VII. MZ
	a prehľad o plnení uznesení za predchádzajúce obdobie.

V rozprave vystúpili:

p. Mutafov, poslanec MZ – Ide mu o zmenu uznesenia, ktoré navrhol p. Jutka 
28.6.2007, kde sa jedná o čiastku 2 mil. Sk, ktorú MČ Košice – Západ dostala  na osvetlenie. Po konzultáciách s firmou Veros i poslancom p. Jutkom požiadal o istú úpravu tohto uznesenia. Samotná čiastka sa nemení, ale mení sa účel.
Vzhľadom na to, že Bratislavská ulica pokračuje v línii na obytný súbor Grod, chceli by vybudovať verejné osvetlenie na celej tejto línii, na čo by vyčlenili 1.500 tis. Sk a doplnili by 10 ks stĺpov verejného osvetlenia na uliciach Laborecká, Kežmarská, Popradská, Trnavská a Martinská vzhľadom na to, že v tejto lokalite je už 50 rodinných domov a ide im o bezpečnosť tam žijúcich ľudí. 

p. Jutka, poslanec MZ – Hlbšie sa zamyslel nad uznesením MZ č. 165. Uviedol 
stručný prierez skutočností, ktoré sú s týmto uznesením spojené.
Uznesením MZ č. 165 z 28.6.2007 sa v bode a/ schválila zmena organizačnej štruktúry samosprávnych a výkonných orgánov mesta Košice, podľa predloženého návrhu s účinnosťou od 1.9.2007. V ukladacej časti sa riaditeľovi Magistrátu mesta uložilo vykonať potrebnú legislatívno-technickú úpravu Štatútu mesta Košice v súlade so zmenou Organizačnej štruktúry a zároveň sa mal pripraviť organizačný poriadok schválenej organizačnej štruktúry na riadne rokovanie augustového mestského zastupiteľstva. Konštatoval, že predmetné uznesenie nebolo splnené a na augustové zastupiteľstvo nebol predložený ani Organizačný poriadok, ani zmena Štatútu mesta Košice.
V denníku Korzár zo dňa 6.7.2007 je článok, kde primátor mesta povedal: „Predmetné uznesenie ohľadom organizačnej štruktúry podpíšem, v tejto chvíli ale nepovažujem organizačný poriadok a organizačnú štruktúru za definitívnu. Pre mňa je dôležité, aby sme si do augustového zastupiteľstva vyjasnili pozíciu Útvaru hlavného architekta a zachovali jeho autonómnosť vo väzbe na strategické rozhodnutia, ktoré mesto robí a ktoré ho čakajú v blízkej budúcnosti.“  Primátor tam spomínal aj organizačný poriadok, ktorý nebol predmetom rokovania júnového zastupiteľstva.
Na augustovom zastupiteľstve, ktoré sa konalo 30.8.2007, napriek nesplneniu uznesenia MZ č. 165, mestské zastupiteľstvo prijalo uznesenie pod číslom 211, v ktorom schválilo v bode a/zmenu účinnosti a platnosti organizačnej štruktúry, ktoré predložil poslanec MZ p. Boritáš, od 1.10.2007 a v bode b/ odporučilo návrh zmeny Štatútu mesta Košice a Organizačného poriadku predložiť na septembrové rokovanie mestského zastupiteľstva.
V septembri bolo zvolané mimoriadne rokovanie mestského zastupiteľstva, kde bola predložená aj úplne nová organizačná štruktúra a organizačný poriadok. Týmto návrhom nebolo splnené uznesenie č. 165 z 28.6.2007, ani uznesenie 211 zo dňa 30.8.2007 v bode b. Materiál, ktorý na mimoriadne rokovanie MZ opätovne predložil primátor mesta Košice, bol schválený v predloženom znení s jedným pozmeňujúcim návrhom, pričom až ex-po, po schválení bola vypracovaná právna analýza právnou kanceláriou Jozefa Sotolářa, v ktorej bolo uvedené, že je v rozpore s platným zákonom č. 369/1990 Zb. o obecnom zriadení a zákon č. 401/1990 Zb. o meste Košice. 
Podotkol, že takto predložená a schválená organizačná štruktúra doznala zmien, ktoré primátor mesta požadoval od spracovateľov materiálu, pričom nikto nespochybnil pôvodnú organizačnú štruktúru, ktorá bola schválená na júnovom MZ. Nakoniec dňa 5.10.2007 podpísal primátor mesta len časť uznesenia, ktorou sa ruší uznesenie MZ 165 zo dňa 29.6.2007. Zvyšná časť uznesenia bola primátorom mesta nepodpísaná. Týmto aktom primátor mesta negoval svoje rozhodnutie, ktorým podpísal uznesenie z júna 2007 ako aj vyjadrenie v médiách, ktoré odznelo dňa  6.7.2007 v denníku Korzár. Zároveň vytvoril precedens, ktorý z čias jednotlivých primátorov mesta Košice nemá obdoby, nakoľko podpísal len časť uznesenia vytrhnutú z kontextu, pričom zvyšná časť uznesenia priamo nadväzovala a s podpísaným zrušením uznesenia aj priamo súvisela. Vychádzajúc zo skutkového stavu, že neplatí žiadna organizačná štruktúra, ani organizačný poriadok, podotkol, že to nie je v súlade so zákonom o meste Košice, ani Štatútom mesta Košíc, lebo začiatkom roka 2007, kedy sa navýšil počet zamestnancov Magistrátu mesta na súčasných 361 a to bez Útvaru Hlavného architekta, Útvaru hlavného kontrolóra, Správy komunikácií mesta Košice, nedošlo k predloženiu na mestské zastupiteľstvo a následnému schváleniu aktualizácie zmien počtu zamestnancov Magistrátu mesta Košice. Vychádzajúc z predvolebného programu primátora mesta Košice, v ktorom sa píše o vytvorení funkčnej samosprávy, ako poslanecký klub predložia riešenie, ktorého záverom má byť výstup definitívnej podoby organizačnej štruktúry a organizačného poriadku v súlade s platnými predpismi.
Preto na základe vyššie uvedených skutočností v mene poslaneckého klubu SDKÚ, DS, SMK, MKP predloží poslancom písomný dokument na  zvolanie mimoriadneho rokovania mestského zastupiteľstva na deň 13.11.2007 v zmysle platného rokovacieho poriadku. Jediným bodom programu bude organizačná štruktúra a organizačný poriadok. Zároveň tento dokument predložil teraz na podpis poslancom mestského zastupiteľstva. Prílohou tohto dokumentu je aj návrh organizačnej štruktúry, s ktorou sa môže oboznámiť každý poslanec, ktorý sa pod zvolanie mimoriadneho rokovania mestského zastupiteľstva podpíše.

p. Halenár, poslanec MZ – Opäť je návrh na vypustenie sledovania uznesenia MZ č. 
968 bod 9 z 30.1.2006. Podľa neho táto úloha nebola splnená a na minulom rokovaní práve k tomuto bodu bol jeho návrh na uznesenie prijatý veľkou väčšinou poslancov. Riaditeľ Magistrátu mesta neurobil to, čo mu bolo uložené predchádzajúcim zastupiteľstvom vzhľadom na rozpočet a úspory. Na troch stranách je odpoveď, ale problém ktoré predchádzajúce mestské zastupiteľstvo žiadalo vyriešiť, je stále nevyriešený. Poslanci chceli prehodnotiť výdavky na Mestské informačné centrum a hľadať možnosti prezentácie cez podnikateľské subjekty. Odpoveď riaditeľa Magistrátu mesta na troch stranách sa netýka ani v jednej vete tejto úlohy.
Z toho dôvodu predložil návrh na uznesenie:
Mestské zastupiteľstvo v Košiciach podľa § 56 ods. 2 Rokovacieho poriadku mestského  zastupiteľstva berie na vedomie Informáciu o plnení uznesení od VII. rokovania a prehľad o plnení uznesení za predchádzajúce obdobie.
Súhlasí s vypustením sledovania na úrovni MZ časti uznesenia MZ č. 893 zo dňa 10.11.2005.
Zrušuje časť uznesenia MZ č. 1181 (Odpredaj pozemkov v k.ú. Myslava pre Milana Kušníra).
Nesúhlasí s vypustením sledovania na úrovni sledovania mestského zastupiteľstva časti uznesenia MZ 968 bod 9 zo dňa 30.1.2006.
Navrhuje pre opakované nesplnenie uznesenia č. 968 bod 9, aby primátor udelil riaditeľovi Magistrátu mesta trest pre nesplnenie si uložených pracovných úloh a formuloval ho podľa pracovného práva. Navrhuje primátorovi mesta predniesť na nasledujúcom rokovaní, aké rozhodnutie v tejto veci učinil. 

p. Dittrich, poslanec MZ – Reagoval na príspevok p. Jutku. Opakovane upozorňoval 
na protiprávnosť nimi pripravenej a predloženej organizačnej štruktúry. To nimi znamená, že poslanecký klub SDKÚ, DS, SMK, MKP trval na presadení tejto protiprávnej, protizákonne postavenej organizačnej štruktúry. Poprosil o trochu sebareflexie a o konštruktívny prístup k rokovaniu  a nie o deštrukciu. Má taký dojem, že v danej chvíli by bolo dobre si uvedomiť, kto zapríčinil tento stav, kto na ňom trval a pričiniť sa o zrejmú nápravu. Bude rád, ak sa to udeje bez ďalších kontraverzných debát a diskusií.

p. Knapík, primátor mesta Košice – Myslí si, že priestor na to, aby sa veci dali do 
poriadku, tu je a to, čo sa udialo, súviselo s postupom, ktorý nedetailizoval. Niektoré veci sa už vysvetlili a tiež bude priestor na to, aby sa veci dodiskutovali. Nie je to jednoduché. Už na augustovej mestskej rade poukázal p. Dittrich na skutočnosť, že materiál bol o niečom inom než to, čo bolo schválené na júnovom zastupiteľstve.
Realita je taká, že platí organizačný poriadok, ktorý bol s poslednou úpravou schválený v júni 2006 a zatiaľ sa život magistrátu a ostatných zložiek odvíja od neho.

p. Pajtaš, poslanec MZ – Pripomenul p. Dittrichovi, že  v júni sa dohodli na 
organizačnej štruktúre, ktorú mestské zastupiteľstvo aj schválilo a tá nebola dodnes napadnutá. Pokladá túto vec za uzavretú a ich návrh je v poriadku a  zatiaľ nebol právne napadnutý.

p. Knapík, primátor mesta Košice – Odovzdal slovo návrhovej komisii.

p. Bajus, poslanec MZ – Návrhová komisia dostala dva doplňujúce návrhy. Prvý je 
	od poslanca p. Mutafova.
Mestské zastupiteľstvo v Košiciach schvaľuje zmenu uznesenia MZ č. 163 zo dňa 28.6.2007 v časti A písm. c/ takto: 
MČ Košice – Západ vo výške 2 mil. Sk na výstavbu verejného osvetlenia nasledovne:
1. výstavba verejného osvetlenia na OS Grod v línii pokračovania Bratislavskej ulice 1,5 
2. doplnenie 10 stĺpov verejného osvetlenia v MČ na základe požiadaviek občanov vo výške 500 tis. Sk. Na ul. Laborecká doplniť 2 ks sadové stožiare, Kežmarská 2 ks sadové stožiare, Popradská 2 ks sadové stožiare. Trnavská 3 ks sadové stožiare a Martinská 1 ks sadový stožiar.

p. Knapík, primátor mesta Košice – Vyzval vedúcu organizačného referátu, aby sa 
vyjadrila k prednesenému návrhu.

p. Nagyová, vedúca samostatného organizačného referátu -  Podotkla, že v rámci 
správy Informácia o plnení uznesení, by sa nemali meniť samostatne  prijaté uznesenia. Takáto zmena by mala byť zaradená ako samostatný bod rokovania, ktorý sa dá do programu doplniť v úvode pri jeho schvaľovaní.

p. Mutafov, poslanec MZ – Prijal vysvetlenie a stiahol svoj návrh.

p. Bajus, poslanec MZ – V tom prípade je bezpredmetný aj druhý návrh a existuje iba 
pôvodný.
Mestské zastupiteľstvo v Košiciach podľa § 56 ods. 2 Rokovacieho poriadku mestského  zastupiteľstva  berie na vedomie Informáciu o plnení uznesení od VII. rokovania MZ v Košiciach a prehľad o plnení uznesení za predchádzajúce obdobie. Súhlasí s vypustením sledovania na úrovni MZ
1.	časť uzn. MZ č. 893 zo dňa 10.11.2005
2.	časť uzn. MZ č. 968 bod 9 zo dňa 30.1.2006,
Zrušuje  časť uzn. MZ č. 1181 zo dňa 7.9.2006 ( Odpredaj pozemkov v k.ú. Myslava pre  Milana Kušníra ).

Hlasovanie č. 16: za 34, proti 2, zdržali sa 8.

p. Knapík, primátor mesta Košice – Návrh predložil aj p. Halenár. No pokiaľ je to tak, 
	že stráca zmysel, tak sa o ňom nebude hlasovať.

––-     ––-     ––-

2. Informácia o činnosti primátora mesta Košice

p. Knapík, primátor mesta Košice – Jeho správa zahŕňa činnosť za dva mesiace, od 
30.8.2007. Prvé dni boli v znamení začiatku školského roka. Zúčastnil sa jeho otvorenia na ZŠ Bruselská. Absolvoval niekoľko rokovaní, ktoré súviseli s problematikou organizačnej štruktúry. Uviedlo sa do života nové logo mesta. So starostom Starého Mesta absolvovali výjazd, kde riešili otázku spolupráce mesta a mestskej časti Staré mesto v oblasti komunikácií, niektorých verejných priestranstiev, vrátane materskej škôlky a plavárne.
V septembri sa na Luníku IX  otvorilo komunitné centrum, ktoré bude dobrým príspevkom ku komunitnej práci v tejto mestskej časti pre ľudí, ktorí v hojnej miere prácu komunitných pracovníkov využívajú.
Ako člen predstavenstva a správnych rád absolvoval niekoľko rokovaní a to vo Východoslovenskej vodárenskej spoločnosti, Košickej aréne, v Mestskom futbalovom klube.
Zúčastnil sa prezentácií, ktoré súviseli so štátnymi sviatkami Ukrajiny a Maďarska, pri ktorých konzuláty príslušných krajín usporiadali slávnostné recepcie a pripomenuli si sviatok svojej krajiny.
Posledný mesiac bol veľmi dôležitý pre práce na finalizácii  projektu Európske hlavné mesto kultúry v roku 2013 a prípravu kandidatúry mesta na túto súťaž slovenských miest. Prebiehali intenzívne rokovania s projektovým tímom, konzultácie s Bratislavou, uskutočnilo sa niekoľko návštev z partnerských miest. V septembri bolo jedno stretnutie, kde spolu so zástupcami a primátormi miest Košického samosprávneho kraja podpísali memorandum o spolupráci, podľa ktorého sa kultúrne podujatia a podujatia zaradené do projektu nebudú odohrávať len v meste, ale budú začlenené do širšieho regiónu.
V meste sa uskutočnilo niekoľko kultúrnych podujatí, ktoré boli zamerané na podporu tohto projektu – Platforma, nové spôsoby kultúrnej komunikácie, fotografické výstavy v priestoroch radnice, Galakoncert Interface 2007.
V spolupráci so širšou odbornou verejnosťou pripravili spolu s maďarskými vinármi Košické vinné slávnosti, ktoré majú nadviazať na obnovenú vinársku tradíciu v meste. Podujatie sa stretlo so záujmom košičanov a návštevníkov mesta. Oddelenie školstva pripravilo aj zaujímavú športovú aktivitu, ktorá svojim spôsobom prispela k prezentácii mesta. Je to 24 hodinová plavecká štafeta, ktorej sa tiež zúčastnil. 
V septembri sa v US Steele otvorila nová pozinkovacia linka, ktorá podstatným dielom zvýši finalizáciu výrobkov a istým spôsobom aj prestíž tejto spoločnosti.
V rámci mesta má dlhodobú tradíciu aj Medzinárodný maratón mieru. V tomto roku bol zaznamenaný traťový rekord, ktorý vo výraznej miere zlepšil výsledky a posunul toto športové podujatie medzi 15 top maratónov sveta.
Aktuálne v tomto období sa zorganizovalo v priestoroch radnice podujatie pod názvom Európska kultúrna aréna, ktorého sa zúčastnili partnerské mestá. Počas dvoch dní sa diskutovalo o zámeroch a smerovaniach kultúrnej partnerskej spolupráce a v závere bolo podpísané memorandum o kultúrnej spolupráci.
Naďalej evidujú záujem investorov o pôsobenie v Košiciach.  Zaznamenali návštevy z Belgicka, z Izraela, mesto sa prvý krát prezentovalo na veľtrhu nehnuteľností aj v Budapešti. Košice získali cenu za prezentáciu projektu nového mestského centra. 
Zúčastnil sa aj niekoľkých zahraničných ciest v partnerských mestách. Navštívil  Užhorod pri príležitosti 1114. výročia písomnej zmienky o tomto meste. So zástupcami projektového tímu navštívil mesto Essen, ktoré je kandidátskym mestom pre rok 2010, kde konzultovali aj ich postup prípravy projektu. Toto mesto už prešlo súťažou na domácej pôde a radi by aj v Košiciach využili ich poznatky.
Absolvoval niekoľko seminárov, medzi iným aj komunálny sumit, ktorý bol zameraný na problematiku samosprávy a aktuálnej úlohy v oblasti informatiky, prechodu na euro a jeho financovanie.
Na ministerstve hospodárstva mal rokovanie so štátnym podtajomníkom. Jednalo sa o problematiku rozbehnutia prác priemyselného parku Pereš – letisko.
Počas týchto mesiacov sa udiali zmeny aj na pozíciách rektorov niektorých košických univerzít. Mal česť zúčastniť sa inaugurácie dvoch rektorov na Technickej univerzite a UPJŠ. 
V Košiciach v historickej radnici sa uskutočnila zahraničná konferencia o slovensko-maďarskej spolupráci. Bola to dvojstranná medzivládna konferencia.
Iniciovali vznik platformy za rozvoj Košíc, kde na spoločnom stretnutí bolo podpísané memorandum o spolupráci a podpore mesta v tejto oblasti.
Zúčastnil sa prvého projektu, ktorý sa začal v lokalite priemyselného parku Pereš. Svoj projekt tam začala realizovať francúzska spoločnosť Valeo na území zhruba 6 hektárov. Nový závod bude v I. etape zamestnávať zhruba 500 pracovníkov.
Letecká preprava prišla s novou ponukou na rozšírenie liniek smerujúcich z Košíc do Londýna a Dublinu a taktiež posilnenie liniek do Bratislavy a Prahy.
	V minulom týždni navštívil Košice prezident Ukrajiny Viktor Juščenko.
V priestoroch historickej radnice absolvoval niekoľko prijatí a stretnutí s účastníkmi kultúrneho festivalu Feman 2000. V meste prebehla konferencia o Ukrajine, ďalších vzťahoch a väzbách smerom na šengenskú hranicu. Stretol sa s veľvyslancom Veľkej Británie, so švajčiarskym konzulom a s hosťami z Islandu, ktorí sa v Košiciach zúčastnili futbalového turnaja o pohár primátora mesta.

p. Gamcová, poslankyňa MZ – Čakala v správe aj informáciu o rokovaní správnej rady
Technickej univerzity a v tejto súvislosti sa spýtala na demontáž dopravnej značky, ktorú už zhruba pol roka riešili s námestníkom primátora p. Filipkom a Dopravným inšpektorátom Košíc. Zdá sa jej zo strany primátora tento postup neštandardný  a chce vedieť, čo ho k tomu viedlo. A keď už sa tak stalo, prečo primátor mesta mohol dať pokyn na odpustenie pokuty študentom? Celá vec sa diala veľmi neštandardne. Je zaujímavé, že náčelník polície nebol v práci a pokuty sa rozdávali hojne, niekomu blokovú pokutu, niekomu dohovor. Ako sa bude riešiť táto situácia, nakoľko denne chodí po tejto ulici a keď sa dopravný inšpektorát rozhodol tú značku osadiť, tak to asi nebolo len tak, ale uskutočnilo sa tak po vzájomných konzultáciách. Iná vec je prísť na správnu radu, kde ho čakajú s otvorenými rampami a iná vec je denne sa pohybovať po tejto ulici.

p. Knapík, primátor mesta Košice – Toto skôr patrí do bodu interpelácie, no krátko 
odpovedal, že to, čo zaznelo v médiách je tak trochu fabulácia a spájanie celého diania s tým, že sa zúčastnil rokovania správnej rady technickej univerzity, čo  spolu absolútne nesúvisia. Na rokovaní správnej rady nebola o tom ani zmienka a nakoniec o tom ani nevedel. Mal pred tým asi minútový rozhovor s námestníkom primátora p. Filipkom, ktorý avízoval problém na  Vysokoškolskej ulici a jeho reakcia bola, že ho požiadal, aby sa na to pozrel a riešil. O ďalšom postupe sa dozvedel až z médií. Bude k tomu podaná tlačová správa. Podľa neho to išlo v štandardnom režime a postup musia vysvetliť kompetentní pracovníci. Primátor mesta sa predsa nemôže zaoberať jednou dopravnou značkou. Ak je tam potrebná a mala by byť rešpektovaná.
Náčelník mestskej polície bol v práci, no nebol v Košiciach, bol na pracovnom rokovaní Asociácie náčelníkov mestských polícií v rámci Slovenska. Parková služba však fungovala a možno zle využili skutočnosť, že po osadení značky na 2-3 deň začali s represívnymi opatreniami. Súviselo to s tým, že občania volali na dispečing, že sa nerešpektuje postavená značka.
Skutočne to nie je tak, ako to bolo podané cez média a táto fabulácia sa nezakladala na pravde.
Odovzdal slovo návrhovej komisii.

p. Bajus, poslanec MZ - Mestské zastupiteľstvo v Košiciach podľa § 6 ods. 2 písm. z) 
Štatútu mesta Košice  berie na vedomie Informáciu o činnosti primátora mesta  od VII. rokovania mestského zastupiteľstva.

Hlasovanie č. 17: za 41 + p. Derjan, proti 1, zdržal sa -.

p. Halenár, poslane c MZ -  Vystúpil k predchádzajúcemu bodu. Konštatoval, že 
primátor mesta postupom, ktorý zvolil podporuje u pracovníkov Magistrátu mesta neplnenie úloh, ktoré im zadajú poslanci. Tým, že primátor mesta porušuje rokovací poriadok, berie pôdu pod nohami ďalším poslancom, ktorí tu prídu. Keď návrhová komisia dostane návrh a prečíta ho, už nie je žiadny priestor na sťahovanie. To sa týka prvého návrhu p. Mutafova. Následne návrhová komisia rozhodla  o tom, že návrh poslanca Halenára je irelevantný a vôbec ho neprečítala. To je neuveriteľné. To odporuje všetkým logickým a demokratickým zásadám, ako má bežať rokovanie. Takto sa založil veľmi nebezpečný precedens. Ak toto má byť pôda pre rokovanie, tak na nej sa nielenže pošmyknú, ale budú mať také modriny, že ich budú dlho bolieť A voliči im to pri ďalších voľbách spočítajú.

p. Knapík, primátor mesta Košice – Ospravedlnil sa, že v tomto prípade rešpektoval 
	vôľu návrhovej komisie, ktorá uznesenie nepredložila.
Taktiež upozornil, technikov, že poslancovi p. Derjanovi nefunguje hlasovacie zariadenie. Pri poslednom hlasovaní bol za.

p. Halenár, poslanec MZ – Snaha niekedy nestačí, lebo keď už je za tým bodom, nedá 
sa k tomu vrátiť. Návrhová komisia nemôže rozhodovať, ktorý návrh je relevantný a ktorý nie, keď ho dostane v písomnej forme. To je škandál.  Už niekoľkokrát navrhoval, aby to bola stála návrhová komisia, ktorá rozumie svojej práci. Nerozumie, prečo o tom koalícia neuvažuje.

p. Knapík, primátor mesta – Ak p. Halenár trvá na svojom návrhu, na budúcom 
rokovaní MZ ho môže opätovne predložiť. To nie je stratená vec.

––-     ––-     ––-

3. Správa hlavného kontrolóra mesta Košice

p. Hojer, hlavný kontrolór mesta – Predložil správu o svojej činnosti a správu 
o výsledku kontroly príjmov, výdavkov a finančných operácií na Magistráte mesta Košice za obdobie roka 2006 a správu o výsledku kontroly plnenia podmienok zo zmlúv o prenájme majetku mesta Košice uzavretých v období rokov 2005 a 2006.
Je pravdou, že jednotliví pracovníci a oddelenia Magistrátu mesta medzi sebou nekooperujú. Opakujú sa chyby z minulosti. Flagrantným prípadom je predaj pozemku firme Olympia aj napriek tomu, že Najvyšší kontrolný úrad podal trestné oznámenie a podal ho aj on. Ďalšou chybou je predaj pozemku firme AZ Kovmet napriek tomu, že kupujúci je dlžný štvrť milióna korún na nájomnom. Nedošlo by k tomu, pokiaľ by kompetentní pracovníci naozaj vyžadovali podklady pre svoju prácu. Požiadal primátora mesta, aby požadoval od riaditeľa Magistrátu mesta konkrétne mená pracovníkov, ktorí to zapríčinili a aj ich potrestanie. Raz sa už musí tomuto zamedziť.
V prípade s firmou Gira nedošlo k žiadnemu pokroku, lebo na rokovanie u primátora mesta sa dostavil iba p. Krasmai, ktorý v tomto prípade pôsobí ako vyjednávač. Domnieva sa, že pokiaľ by skutočne mali relevantné podklady o tom, že majú podpísanú zmluvu s mestom Košice, alebo so základnou školou, tak by svoju pohľadávku naháňali. Zatiaľ je ticho.

V rozprave vystúpili:

p. Kočiš, poslanec MZ – V súvislosti s faktami uvedenými v správe navrhol doplnenie 
uznesenia o ukladaciu časť. Chýbajú tu totiž kontrolné mechanizmy, ktoré by zabezpečili, aby nedochádzalo k prehliadaniu neplnenia podmienok uzavretých nájomných, či predajných zmlúv.
Mestské zastupiteľstvo ukladá riaditeľovi Magistrátu mesta Košice vypracovať kontrolné mechanizmy pre dodržiavanie podmienok všetkých uzavretých nájomných zmlúv a zmlúv na predaj majetku mesta, uzavretých medzi mestom a druhým subjektom.

p. Jenčová – V správe sa hlavný kontrolór dosť široko venuje stánkom PNS a ich 
prenájmu tretím osobám. Majiteľ stánku si prenajme pozemok, kde si dá svoj stánok. Tento stánok, ako zariadenie, je jeho. Nezdá sa jej logické, že v prípade prenajatia stánku by mal prenajímať aj pozemok, lebo on má naďalej svoj stánok na pozemku, ktorý je prenajatý. Pri prenájmoch stánkov dochádza často k zmene prevádzkovateľov. Majiteľ stánku je ten istý, len tú činnosť prevádzkuje niekto iný. Z praktického hľadiska, keďže je tu dosť nevysporiadaných majetkových vecí, nezdá sa jej ani praktické, ani logické, aby mesto registrovalo prevádzkovateľov jednotlivých stánkov a uzatváralo s nimi ďalšie zmluvy, pretože majiteľ stánku robí nájomnú zmluvu na svoj stánok, ktorý dáva na prevádzkovanie komusi inému. 
Nesúhlasila v tomto zistení s hlavným kontrolórom a podporila stanovisko riaditeľa Magistrátu mesta, nakoľko to nepovažuje za porušenie platných právnych predpisov a nájomných zmlúv. Požiadala hlavného kontrolóra, aby v týchto intenciách poopravil svoje kontrolné zistenie.

p. Halenár, poslanec MZ – Je tu 48 stránkový dokument. Oddelenie informačných 
technológií zrejme nechápe, na čo sú poslancom počítače. Ak vo veľkom 35 mega bitovom súbore nie je možné vyhľadať základnú funkciu, aby sa mohli v 48 stránkovom súbore pohybovať, tak to je škandál. Je to neuveriteľné, čo sú tam za ľudia. Ako je možné zverejniť takýto dokument pre poslancov?
Predpokladá, že aspoň časť dokumentov primátor mesta číta. Nie je treba dávať návrhy na špeciálne uznesenia, ktoré by sa týkali uvedených vecí. Tak to bije do očí, že je tu obrovský neporiadok, ako v narábaní s finančnými prostriedkami, tak v kooperácii jednotlivých útvarov, že k tomu už ani nie je treba prijímať špeciálne uznesenie.
Na služobnú cestu Košice – Zvolen a späť mesto vydá 4.000,- Sk. To je dych vyrážajúce. Požiadal primátora mesta o informáciu, čo s tým urobil.  Správne hovorí kontrolór o tom, že je treba vyvodiť zodpovednosť voči niektorým ľuďom.  Keď sa vyvodí zodpovednosť, tí ďalší, ktorí by chceli konať podobne, budú vedieť, že tomu predchádzajúcemu sa čosi prihodilo.

p. Hlinka, poslanec MZ – Otázka k opatreniam prijatým na odstránenie nedostatkov 
sa týka nájomných a majetkových vecí. Ako sa to myslí, s úlohou pod bodom č. 4, kde sa ukladá v Štatúte mesta prijať možnosť odpredaja majetku aj pod hodnotu znaleckého posudku v prípadoch hodných osobitného zreteľa?  Už sa  stalo aj pri iných odpredajoch majetkov sa poslanci pozastavovali nad určovanie ceny pod hodnotu znaleckého posudku. Pojem „prípad hodný osobitného zreteľa“  je veľmi zvádzajúci a pri predajoch majetku, kde ide o korunové hodnoty, je veľmi nebezpečné dávať ho do všeobecnej normy ako možnosť.

p. Mutafov, poslanec MZ – Pri viacerých zisteniach bolo konštatované, že firmy 
vykonávali isté práce nad rámec zmluvných vzťahov, pritom v návrhu opatrení nevidel práve k tomu konkrétne návrhy na zamedzenie takýchto prípadov.

p. Hojer, hlavný kontrolór mesta Košice – Odpovedal na pripomienku p. Jenčovej.
Nezhodli sa na tomto probléme s pracovníkmi oddelenia správy majetku, pretože tento prenájom sa dá chápať dvojako. Je prenájom, keď si živnostník prenajme pozemok na umiestnenie stánku, aby tam mohol sám pracovať a sám sa živiť prácou. A je aj druhý spôsob prenájmu, keď si živnostník prenajme pozemok na to, aby podnikal prenájmom svojich stánkov. Všetky tieto zmluvy boli uzavreté tak, že si ich prenajal subjekt na to, aby podnikal svojou prácou, nie na to, aby podnikal prenájmom svojich stánkov. Z tohto hľadiska to hodnotili tak, ako je uvedené v správe. 
Je možný aj druhý pohľad, ktorý má p. Jenčová, že možno podnikať aj týmto spôsobom, lebo ak by si živnostník neprenajal pozemok od mesta, nemôže podnikať tým, že bude ďalej prenajímať svoj stánok.

p. Jenčová, poslankyňa MZ – Nevie, prečo chce hlavný kontrolór vyriešiť všetky veci 
naraz a prečo si dáva nadprácu zisťovaním, kto prevádzkuje nejakú obchodnú činnosť. Predpokladá, že zmluva bola na prevádzkovanie predaja tovaru. Myslí si, že sú iné dôležitejšie veci, ktoré treba riešiť, než aby sa zaoberali takými detailmi. Pre mesto je podstatné, či nájomca platí za prenájom pozemku. To by malo byť smerodatné a nie, kto tam predáva. Preto ešte raz požiadala hlavného kontrolóra, aby toto svoje zistenie poopravil a aby sa nekomplikovali aj tak dosť zložité vzťahy.

p. Hojer, hlavný kontrolór mesta Košice – Nič nebude opravovať, nakoľko pre neho je 
	záväzný text nájomnej zmluvy.

p. Matoušek, poslanec MZ -  V tejto chvíli sa priklonil k názoru p. Jenčovej aj z toho
dôvodu, že je tam niekoľko právnych vzťahov. Prenajímateľ zodpovedá za stánok. Je to jeho majetok a podnikateľské prostredie povoľuje aj iné výrobné prostriedky ako svoje vlastné, preto nie je možné zamedzovať niekomu, aby ich využíval. Je tu celý súvis iných právnych fortieľov, ktoré vyvracajú tvrdenie, že sa to môže prenajať len tomu, kto to bude prevádzkovať. Treba sa na to pozrieť z právneho pohľadu a pripraviť materiál, aby sa zamedzilo špekuláciám. Preto požiadal mestské zastupiteľstvo, aby z týchto nejasností nevyvodzovalo žiadne dôsledky.

p. Halenár, poslanec MZ – Zdá sa mu logické ako 1 + 1, že podnikať s majetkom 
mesta, ktorý ma niekto prenajatý, je proti všetkým logickým zásadám. Je presvedčený, že je to aj proti základným záujmom mesta, aby si niekto vybavil prenájom od mesta za 100,- Sk a ďalej ho prenajímal za 1.000,- Sk. Toto nemá mesto zaujímať?

p. Knapík, primátor mesta Košice – Postoj hlavného kontrolóra je jasný, preto sa tým 
budú zaoberať. Bude sa riešiť aj nie celkom dobra práca tých, ktorí sú zodpovední za jednotlivé oblasti. V spolupráci s hlavným kontrolórom mesta, riaditeľom Magistrátu mesta a námestníkmi primátora budú hľadať spôsob, ako to zlepšiť, aby sa vytýkané veci neopakovali. Na druhej strane sa nedá uprieť úprimná snaha dosiahnuť dobré výsledky. Nie je to len snaha kaziť meno mesta nedobrým výkonom práce. To treba rozlíšiť, no nezodpovednosť a lajdáctvo treba potrestať.

p. Sabol, riaditeľ Magistrátu mesta – K otázke p. Hlinku: Upraviť v Štatúte mesta 
možnosť odpredaja majetku od cenu znaleckého posudku v prípadoch hodných osobitného zreteľa – mali na mysli stanovisko zo str. 2, kde boli MFK i rímskokatolíckej cirkvi odpredávané pozemky za 1,- Sk. Toto sú prípady hodné osobitného zreteľa, lebo cena bola určená pod hodnotu znaleckého posudku. Keďže sa to z času na čas stáva, malo by to byť aj v danom predpise.

p. Mutafov, poslanec MZ – Pripomenul, že v správe hlavného kontrolóra boli 
uvedené niektoré veci, ktoré sa týkali firmy SVIP na Dominikánskom námestí, Inžinierskych stavieb – fakturácia dlažby pri Dóme sv. Alžbety. Všetko to boli fakturácie za práce bez zmluvného vzťahu. V návrhu opatrení sa nedočítal, či to už bolo ošetrené, alebo to boli práce naviac. 

p. Sabol, riaditeľ Magistrátu mesta – Na to sa musí pozrieť, nechce sa mu veriť, žeby 
to nebolo riešené.

p. Hlinka, poslanec MZ – Ak je to tak myslené, bolo by dobre, keby sa v Štatúte mesta 
bola konštatácia, že predaj pod hodnotu znaleckého posudku sa môže zrealizovať v prípade, ak o tom rozhodne mestské zastupiteľstvo, že takýto postup je v záujme rozvoja mesta.

p. Matoušek, poslanec MZ – Vrátil sa k návrhu p. Kočiša. Považoval za potrebné 
uviesť, že tento návrh súvisí s prerokovaným bodom Správa hlavného kontrolóra a spýtal sa, či je možné podať takýto návrh. 

p. Hojer, hlavný kontrolór mesta Košice – Návrh p. Kočiša možno chápať ako jedno
z opatrení na zamedzenie nedostatkov pri týchto aktivitách  a prácach v budúcnosti. 

p.Knapík, primátor mesta Košice – On to chápe tak, žeby to malo byť odporúčanie
	pre riaditeľa Magistrátu mesta, aby to zapracoval do opatrení.

p. Kočiš, poslanec MZ – Ako poslanec mestského zastupiteľstva sa podieľa na správe
majetku a jeho úlohu je tento majetok minimálne zachovať ak nie zveľadiť. Takto treba chápať jeho návrh na uznesenie a nesnažiť sa to zahrať do odporúčacej roviny.

p. Knapík, primátor mesta Košice – Po konzultáciách okolo doplňujúceho návrhu 
odovzdal slovo návrhovej komisii.

p. Bajus, poslanec, MZ – Prečítal návrh p. Jenčovej. Mestské zastupiteľstvo žiada 
vypustiť z kontrolných zistení ako nedostatok prenájom stánkov.

p. Knapík, primátor mesta Košice – Ak bol predložený kontraverzný  návrh, je na 
návrhovej komisii, aby zvážila a auditórium poslancov rozhodne, či ho príjme, alebo nepríjme. Skontrolovať treba vecné i formálne veci. Rokovací poriadok hovorí, že keď odznie návrh, treba o ňom hlasovať. Zjavne by nemal byť v rozpore s predmetom rokovania. Toto treba zvážiť a posúdiť.

p. Kočiš, poslanec MZ – Kontrolór pri svojej kontrole dospel k nejakému záveru pri 
nakladaní majetku v súvislosti s uzatvorenými zmluvami a predajom majetku mesta. Jeho uznesenie smeruje k návrhu na opatrenie. Slovíčko odporúča nepovažuje za vhodné. Nemení svoj návrh a žiada o ňom hlasovať. Nemyslí si, žeby návrhová komisia mala rozhodovať, ktorý návrh prečíta a ktorý nie. V rokovacom poriadku je uvedené: Návrhová komisia číta predložené a prednesené návrhy v poradí, v akom prišli.

p. Bajus, poslanec MZ  - Prečítal návrh p. Kočiša.
	Mestské zastupiteľstvo v Košiciach ukladá riaditeľovi Magistrátu mesta Košice
vypracovať kontrolné mechanizmy pre dodržiavanie podmienok všetkých uzavretých nájomných zmlúv a zmlúv na predaj majetku mesta, uzavretých medzi mestom a druhým subjektom.

Hlasovanie č. 18: za 37, proti 1, zdržali sa 6.

p. Bajus, poslanec, MZ – Ďalší  návrh je od p. Jenčovej. Mestské zastupiteľstvo 
vypúšťa z kontrolných zistení ako nedostatok prenájom stánkov.

p. Hojer, hlavný kontrolór mesta – Kontrola bola ukončená spísaním protokolu. 
Protokol je prejednaný s kompetentnými pracovníkmi, je uzavretý a konečný. Takto prijaté uznesenie bude v tomto ohľade irelevantné

Hlasovanie č. 19: za  7, proti 11, zdržalo sa 25.

p. Bajus, poslanec MZ – Prečítal pôvodný návrh na uznesenie. 
Mestské zastupiteľstvo v Košiciach podľa § 6 ods. 2 písm. aa) Štatútu mesta Košice  berie na vedomie
1. Správu o činnosti hlavného kontrolóra mesta Košice od VII. rokovania MZ 
2. Správu o výsledku kontroly príjmov, výdavkov a finančných operácií na        MMK za obdobie roka 2006.
3. Správu o výsledku kontroly plnenia podmienok zo zmlúv o prenájme majetku Mesta Košice uzavretých v období rokov 2005 – 2006.

Hlasovanie č. 20: za 43, proti 1, zdržali sa 3.

––-     ––-     ––-

p. Halenár, poslanec MZ – Spýtal sa na web kameru, na jej umiestnenie a možnosť 
	pozrieť si nasnímaný priebeh rokovania.

p. Uhríková, pracovníčka informatiky MMK – Skúšobný záznam z tohto zasadnutia,  
ktorý prevádzkuje firma Antik, si možno pozrieť  na vpn.lan, ktorý je verejne prístupný, no treba mať v počítači nainštalovaný tento program. Poslancom bude meilom poslaná linka, kde si to budú môcť pozrieť.

p. Mutafov, poslanec MZ – Využil možnosť, ktorú dáva rokovací poriadok a navrhol 
zaradiť do programu problém, ktorý chcel riešiť pri kontrole uznesení, čo je možné ak  3/5  poslancov budú za zaradenie bodu 33/2 – Návrh na zmenu uznesenia MZ č. 163.

p. Knapík, primátor mesta Košice – Ak sa niečo zmätočne príjme, alebo sa stiahne 
z rokovania, tak je o tom možné ešte pri dodržaní uvedeného postupu rokovať. No nie je možné dodatočne zaradiť nový bod na rokovanie mestského zastupiteľstva. Veci okolo zmeny uznesenia je možné prerokovať na ďalšom rokovaní.

––-     ––-     ––-

4. Správa náčelníka Mestskej polície Košice

p. Dvorožnák, náčelník MP Košice  - Písomnú správu doplnil informáciu o 
vyhodnotenie previerok o fyzickej  zdatnosti príslušníkov mestskej polície na str. 3 v druhom odstavci je v poslednej vete uvedené, že voči tým, ktorí v uvedených previerkach opakovane nevyhoveli, bol vyvodený disciplinárny postih. Jedná sa o dvoch mestských policajtov. Na str. 9 je chyba – bolo realizovaných 5 diskusných relácií a nie 7 ako je uvedené v správe.

V rozprave vystúpili:

p. Hlinka, poslanec MZ – Poďakoval mestskej polícii za dobrú spoluprácu a aktivitu 
pri kurze psychohygieny a výcviku sebaobrany pre seniorov. Bola to dobrá akcia, ktorá mala pozitívny ohlas, preto chcú v nej pokračovať aj v budúcnosti. Tiež je rád, že sa podarilo presťahovať policajnú stanicu Juh do priestorov na území mestskej časti Juh, lebo boli dosť odtrhnutí, kým mali sídlo na Magistráte mesta. Upozornil na potrebu zvýšiť kontrolnú a hliadkovú činnosť v súvislosti s blížiacim sa sviatkom pamiatky zosnulých. Ide o reguláciu dopravnej situácie okolo cintorínov
Znovu sa opakujú sťažnosti od občanov na porušovanie nočného kľudu pri prevádzkovaní zábavných a hudobných podnikov do skorých ranných hodín. Malo by sa dohliadať na dodržiavanie zatváracích hodín, lebo ľudia, ktorí bývajú v ich blízkosti okamžite avizujú tieto porušenia.

p. Jenčová, poslankyňa MZ – Poďakovala sa pracovníkom stanice Juh a náčelníkovi 
mestskej polície za veľmi dobrú spoluprácu, hlavne teraz, keď sa mapovali cigánske osady. Pri každej požiadavke pracovníkov mestskej časti vždy vyšli v ústrety. Zároveň požiadala primátora mesta, aby pri tvorbe nového rozpočtu myslel na to, že v uliciach je málo mestských policajtov.
p. Betuš, poslanec MZ – Všeobecne ocenil prácu príslušníkov mestskej polície i vo 
vzťahu k MČ Košice – Sídlisko Ťahanovce. Pri zisťovaní skutkového stavu v osadách s rómskym obyvateľstvom bolo treba aj dosť osobnej odvahy. Poďakoval im aj za ich podiel pri zdarnom nástupe detí do škôl, hlavne na dopravných prechodoch.
Pretrváva problém s vandalizmom po športových podujatiach – hokej, futbal a niektorých hudobných koncertoch, kde vandali ničia verejno-prospešné zariadenia. V ich mestskej časti opäť horeli 4 kontajnery. Poprosil, aby sa tu posilnila preventívna služba aj v civilnom oblečení. 
Tiež požiadal o zvýšenú kontrolu pri Krematóriu, kde práve v tomto období hrozí zvýšený počet krádeží a aby sa viac monitorovali prevádzky, kde sú výherné automaty, kde mladiství pod vplyvom alkoholu rušia nočný kľud.
Poďakoval náčelníkovi MP, že cez televíziu poskytuje občanom potrebné informácie.

p. Jutka, poslanec MZ – Pokračoval v ďakovaní. Mestská polícia pre MČ Košice – 
Západ promptne reaguje na všetky požiadavky. Tiež konštatoval, že mestských policajtov je málo. Stanica Západ monitoruje celú Terasu, Luník IX i MČ Pereš. V dennej hliadke má pri plnom výkone 6 terénnych pracovníkov. Najviac pozornosti treba venovať Luníku VIII, kde je koncová zástavka autobusov MHD, ktoré prechádzajú cez Luník IX. Je tam veľa sťažnosti zo strany občanov, ktorí sú prepadávaní hlavne mladistvými. Bolo by dobre zabezpečiť pravidelný monitoring od 12.00 hod do 17.00 hod. na Luníku VIII a v oblasti Luníka VII v okolí ZŠ Trebišovská. Inštalovanie bezpečnostných kamier v krátkom čase zrejme nie je reálne. 

p. Dvorožňák, náčelník MP – K sviatku pamiatky zosnulých majú spracované zvláštne
plány bezpečnostných opatrení pre každú policajnú stanicu. Hliadky budú aj priamo na cintorínoch, aby zabraňovali krádežiam vencov a kvetov. Hliadky budú na parkoviskách, nakoľko dochádza aj vykrádaniu vozidiel. Sú v kontakte aj so štátnou políciou, ktorá prijíma svoje vlastné opatrenia.
K rušeniu nočného kľudu – vie, že by bolo treba viac policajtov na kritických miestach, no pravidelné nočné služby sú iba na stanici Stred. Na ostatných staniciach sa nepravidelne stavia jedna hliadka.

p. Knapík, primátor mesta – Uzavrel rozpravu a dal slovo návrhovej komisii.

p. Bajus, poslanec MZ - Mestské zastupiteľstvo v Košiciach podľa § 6 ods. 2 písm. aa) 
Štatútu mesta Košice berie na vedomie správu náčelníka Mestskej polície Košice o činnosti MsP Košice od VII. rokovania MZ konaného dňa 30.8.2007.

Hlasovanie č. 21: za 40, proti -, zdržal sa 1.

––-     ––-     ––-

5. Správa o odpovediach na interpelácie a dopyty poslancov MZ

V rozprave vystúpili:

p. Gamcová, poslankyňa MZ – Mala otázku ohľadom súdnych sporov na 
vysporiadanie majetkov a pozemkov pod základnou školou. Dala konkrétnu otázku, ktorú odovzdala dokonca písomne, no do dnešného dňa nedostala odpoveď napriek tomu, že súdne spory existujú a dokonca prebehli. Mesto sa na nich nezúčastnilo, čo ju dosť prekvapuje. Posledný súdny spor bol 16.10.2007 a mesto ho prehralo.

p. Mutafov, poslanec MZ – Aj jeho niektoré dopyty neboli zodpovedané úplne.
Ako sa bude riešiť otázka dvoch námestníkov, ktorých počet bol schválený v zákone o obecnom zriadení? Je potrebné sa s tým vysporiadať. Zatiaľ žiadne stanovisko mestskému zastupiteľstvu nebolo dané.  Má za to, že zákon o meste Košice nie je dostatočne rigorózny v počte námestníkov. 
Interpeloval vypracovanie štatútu majetkovej komisie, lebo táto komisia zatiaľ nemá žiadne písomné poverenie o obsahu svojej činnosti. Treba to prijať a nebude sa k tomu vracať.
Používa sa nové logo, ale v mestskom zastupiteľstve sa neprijala zásada, kde všade sa má používať.

p. Halenár, poslanec MZ – Na svoje interpelácie dostal odpoveď podpísanú 
primátorom mesta. Pýtal sa, aké odpovede boli od poslaneckých klubov vzhľadom na požiadavku majetkovej komisie obnoviť zákaz predaja nehnuteľností na Hlavnej ulici.  V odpovedi bolo uvedené, že nebola vznesená žiadna požiadavka obnoviť zákaz predaja, to znamená, že nie sú ani odpovede od poslaneckých klubov. Preto prečítal časť zápisnice majetkovej komisie z 20.2.2007. Členovia komisie odporúčajú predsedovi  komisie, aby v termíne do 10.3.2007 inicioval v poslaneckých kluboch prerokovanie možnosti zrušenia uznesení MZ 1209 zo dňa 26.10.2006 a 1251 zo 14.11.2006 týkajúcich sa odpredaja nebytových priestorov so vstupom priamo z Hlavnej ulice. Tieto dve uznesenia sa týkajú presne toho problému. Nerozumie, ako mohlo byť v odpovedi napísané, že v majetkovej komisii nebola vznesená požiadavka na zákaz predaja. Pokiaľ tu bude debata len o formalitách, či formálne správne položil otázku, tak potom sa tu môžu naháňať do konca volebného obdobia. Ide o to, že už v minulom volebnom období práve 14.11.2006, t.j. tesne pred voľbami sa stala taká vec, že bol vypustený bod č. 3 na návrh poslanca 
p. Drábika, kde bol súčasťou balíka uznesení aj dlhodobý nájom. Predávať nehnuteľnosti na Hlavnej so vstupom z Hlavnej ulice iba dlhodobým nájomcom bolo prijaté 26.10.2006. Následne 14.11.2006 bol bod č. 3 vypustený. To smeruje k tomu, že sa môžu stávať veci, že sa najprv niečo prenájme a potom sa to rýchlo predá. K tomu smerovala jeho otázka, že či tie kluby zaujali nejaký postoj. Dostal odpoveď, že nebola vznesená požiadavka, hoci zo zápisnice je zrejme, že požiadavka aj s termínom vznesená bola. Požiadal primátora mesta, aby sa pozrel na svoju odpoveď a v krátkej dobe sa pokúsil mu zodpovedať, ako bolo v tomto smere postupované.

p. Knapík, primátor mesta Košice – Požiadal p. Čečku, predsedu majetkovej komisie,
	aby to vysvetlil.

p. Čečko, námestník primátora mesta a predseda majetkovej komisie – Pán Halenár 
zjavne nie je v obraze. Zo žiadneho poslaneckého klubu neprišla námietka, alebo snaha obnoviť zákaz predaja. Podotkol, že v majetkovej komisii sú zastúpené poslanecké kluby. Poprosil p. Halenára, aby skutočne zvážil svoje slová.

p. Boritáš, poslanec MZ – Verejne skonštatoval, že poslanecké kluby v zmysle svojich 
štatútov zvolávajú predsedovia poslaneckých klubov, alebo nimi poverení členovia poslaneckých klubov, zároveň určujú program rokovaní poslaneckého klubu a nikto nemá právo im dirigovať a určovať, čo budú preberať a akým spôsobom. Jeho poslanecký klub bol o tejto situácii informovaný a rozhodol  tak, že nepovažuje za vhodné k tejto veci sa teraz vyjadrovať. Ani primátor mesta nemôže poslaneckému klubu nič prikázať. Môže požiadať.

p. Halenár, poslanec MZ – Ak nie je v obraze, požiadal potom o vysvetlenie 
formulácie, že kluby sa na neho neobrátili. S tým súhlasí, no v zápisnici majetkovej komisie z 20.2.2007 je napísané, že členovia komisie odporúčajú predsedovi, aby v termíne do 10.3.2007 inicioval v poslaneckých kluboch prerokovanie možnosti zrušenia už spomínaných uznesení MZ. P. Čečko to hovorí opačne, než je uvedené v tejto zápisnici, ktorá uvádza, že iniciatíva vyšla z majetkovej komisie smerom k poslaneckým klubom. A jeho otázka znela, že ako tie poslanecké kluby reagovali na túto požiadavku. Na to dostáva odpoveď, že nebola vznesená požiadavka obnoviť zákaz predaja nehnuteľností, čo nie je pravda, lebo táto požiadavka zo spomínanej zápisnice vyplýva.

p. Čečko, námestník primátora mesta Košice – Čiastočne už odpovedal aj p. Boritáš, 
predseda poslaneckého klubu KDH. Zopakoval, že členmi majetkovej komisie sú zástupcovia všetkých poslaneckých klubov a tí vo svojom poslaneckom klube niečo iniciovali. Sú tu predsedovia poslaneckých klubov a môžu potvrdiť, že od nich nič také neodznelo.

p. Knapík, primátor mesta Košice – Navrhol dotknutým o tom ďalej diskutovať cez
	prestávku. Zrejme nebola taká silná vôľa rušiť to, čo sa v októbri 2006 prijalo.

p. Jenčová, poslankyňa MZ – Požiadala predsedajúceho, aby sa držal témy. Je to 
správa a pokiaľ nie je niekto spokojný s odpoveďou, ktorú dostal, môže vzniesť námietku, ale tento nekonečný dialóg  „ja tebe, ty mne“ tu nepatrí. Nie je možné, aby celé mestské zastupiteľstvo 4-krát počúvalo toho istého poslanca za sebou a v každom jednom bode.

p. Horváth, poslanec MZ -  Odpoveď na jeho interpeláciu na p. Vargovčaka považuje
za neuspokojivú. Potreboval konkrétne veci napríklad bolo uverejnené ešte 18.7.2004, že mesto eviduje dlžobu vo výške takmer 112 mil. Sk a z toho je penále 257 mil. Sk. Ďalšia informácie z 26.3.2007 – je to SIPO – celková výška dlhov sa podľa odhadu pohybuje okolo 500 až 600 mil. Sk. V zmysle prednesenej interpelácie chcel vedieť, koľko je na nájomnom, koľko je na dodávke vody a na odvoze komunálneho odpadu. Tiež mu nesedí výška penálov  3.968 tis. Sk. Požiadal, aby mu bola zaslaná upresnená odpoveď.

p. Kupec, poslanec MZ -  Dopytoval riaditeľa MMK ohľadom urýchlenia výkupu
pozemkov pod obchvatovú komunikáciu k ZOO. Dostal krátku odpoveď, kde sa hovorí, že podľa písomného vyjadrenia mandatára, ktorý zabezpečuje výkup pre mesto, kúpne zmluvy s vlastníkmi pozemkov budú uzatvorené v októbri 2007. Nie je to pravdivá odpoveď, lebo kto je len trochu zainteresovaný tak vie, že nie je reálne, aby v tomto čase boli uzatvorené  a podpísané všetky a to o to skôr, že dnes je 25.10. a nebola podpísaná ani jedna zmluva. Pracovníčka mandatára prišla včera na Miestny úrad v Kavečanoch a doniesla časť týchto zmlúv na podpisovanie občanmi – vlastníkmi, aby sa na úrade zároveň overovali. Voči štylizácii zmluvy má výhrady, s ktorými mandatár súhlasil a zobral ich späť na prepracovanie. 
Požiadal pracovníkov Magistrátu mesta, aby sa aktívne zapojili do tohto výkupu, dali si predložiť návrh tej zmluvy na posúdenie, lebo mandatár zaväzuje mesto na niečo. A ak mandatár nepracuje k spokojnosti, asi s nim bude treba ukončiť spoluprácu, ale to chce konať rýchlo a operatívne. 

p. Knapík, primátor mesta Košice – Požiadal p. Halenára, aby rešpektoval 
predsedajúceho. Vystúpil v rozprave, bola mu udelená faktická poznámka. Ďalšia reakcia vo faktickej poznámke už ide nad rámec prerokovaného bodu. Viac svetla do problému v tejto chvíli, na tomto rokovaní,  nevie vniesť. Ak vzíde nejaký návrh, ktorý bude spracovaný priamo p. Halenárom, alebo predsedom komisie a bude posunutý do klubov, zmena uznesenia sa predloží na schválenie. Udelil m u slovo, ale s výhradou, lebo už sám musí vnímať, že nie je vôľa rozoberať to do nejakých detailov.

p. Halenár, poslanec MZ – Tu sa nejedná o vôľu, ale o rokovací poriadok. Poslanec má 
právo na faktickú poznámku. Nie je tam nič napísané o počte faktických poznámok. Ak by v odpovedi dostal to, čo povedal p. Čečko, že neprišla žiadna odozva z poslaneckých klubov, tak by ani nevystúpil. Problém je v primátorovi, lebo mu odpisuje, že nebola vznesená požiadavka na zákaz predaja. Voči tomu namieta. Má byť spokojný s tým, že odpoveď je v zjavnom rozpore s tým, čo je v zápisnici majetkovej komisie?

p. Knapík, primátor mesta Košice – Bude zjednaná náprava. Nemal dostatok 
informácií na to, aby jeho odpoveď p. Halenára uspokojila. 
K pripomienke p. Gamcovej – preverí, prečo mesto nebolo účastné súdnych pojednávaní a v čom spočíva spor, ktorý sa týka škôl. 
K pripomienke p. Mutafova – bude spracovaný manuál na logo, už sa na tom pracuje.  Mestské zastupiteľstvo bude o tom informované.
Kde boli odpovede nedostatočné, budú ešte doplnené.
	Ukončil rozpravu a dal slovo návrhovej komisii.

p. Bajus - Mestské zastupiteľstvo v Košiciach podľa príslušných ustanovení Štatútu 
mesta Košice a § 64 ods. 3 Rokovacieho poriadku mestského zastupiteľstva  berie na vedomie správu o odpovediach na interpelácie a dopyty poslancov mestského zastupiteľstva, ktoré boli prednesené na pokračovaní VII. rokovania MZ v Košiciach dňa 11.9.2007.

Hlasovanie č. 22: za 40, proti 2. zdržali sa 3.

––-     ––-     ––-

6. VZN mesta Košice o určení názvu ulice „Sv. rodiny“

p. Knapík, primátor mesta Košice – Ulica sa nachádza v MČ Košice – Dargovských 
hrdinov. Proces prebehol štandardným konaním. Nakoľko sa do rozpravy nikto neprihlásil, dal slovo návrhovej komisii. 

p. Bajus, poslanec MZ – Mestské zastupiteľstvo v Košiciach podľa § 6 ods. 2 písm. a) 
Štatútu mesta Košice  schvaľuje Všeobecne záväzné nariadenie mesta Košice o určení názvu ulice „Sv. rodiny“. 

Hlasovanie č. 23: za 44, proti 1, zdržal sa -.

––-     ––-     ––-

7. VZN mesta Košice o určení názvu ulice „Na Horke“

p. Knapík, primátor mesta Košice – Materiál tak isto prešiel komisiou, odporúčaním 
mestskej rady. Nakoľko sa do rozpravy nikto neprihlásil, dal slovo návrhovej komisii. 

p. Bajus, poslanec MZ - Mestské zastupiteľstvo v Košiciach podľa § 6 ods. 2 písm. a) 
Štatútu mesta Košice schvaľuje Všeobecne záväzné nariadenie mesta Košice o určení názvu ulice  „Na Horke“. 

Hlasovanie č. 24: za 44, proti 1, zdržal sa -.

––-     ––-     ––-

8. VZN mesta Košice o erbe a vlajke MČ Košice - Nad jazerom

p. Knapík, primátor mesta Košice – Materiál v písomnej podobe obsahuje potrebné 
zdôvodnenia, súhlasné stanovisko miestneho zastupiteľstva, Ministerstva vnútra SR, sekcie verejnej správy, pri ktorej pracuje heraldická komisia.  Nakoľko sa do rozpravy nikto neprihlásil, dal slovo návrhovej komisii. 

p. Bajus, poslanec MZ - Mestské zastupiteľstvo v Košiciach podľa § 6 ods. 2 písm. a) 
Štatútu mesta Košice schvaľuje Všeobecne záväzné nariadenie mesta Košice o erbe a vlajke Mestskej časti Košice - Nad jazerom. 

Hlasovanie č. 25: za 44, proti 1, zdržal sa -.

––-     ––-     ––-

9. VZN mesta Košice o erbe a vlajke MČ Košice – Staré mesto

p. Knapík, primátor mesta Košice – Návrh vychádza z najstaršej heraldickej histórie 
mesta. Materiál prešiel rokovaním a sú k nemu doložené potrené vyjadrenie.  Nakoľko sa do rozpravy nikto neprihlásil, dal slovo návrhovej komisii. 

p. Bajus, poslanec MZ - Mestské zastupiteľstvo v Košiciach  podľa § 6 ods. 2 písm. a) 
Štatútu mesta Košice schvaľuje Všeobecne záväzné nariadenie mesta Košice o erbe a vlajke Mestskej časti Košice – Staré mesto. 

Hlasovanie č. 26: za 44, proti 1, zdržal sa -.

––-     ––-     –––

10. Protest prokurátora k uzneseniu MZ v Košiciach č. 106/2007

p. Knapík, primátor mesta Košice – Protest prokurátora súvisí s tým, že uznesením sa 
rozhodlo o odpredaji nebytového priestoru poslancovi MZ. Ide o kolíziu 
s ustanovením  zákona o obecnom zriadení. Návrh na uznesenie zrušuje toto uznesenie. 
Zároveň sa ospravedlnil z ďalšieho rokovania, nakoľko je dohodnuté stretnutie k problému, ktorý vznikol na Vysokoškolskej ulici. Ďalším vedením mestského zastupiteľstva poveril námestníka primátora mesta p. Vargovčáka.

V rozprave vystúpili:

p. Derjan, poslanec MZ – Predložil nasledovné stanovisko. Priestor v objekte na 
Hlavnej 60 užíva na základe platnej nájomnej zmluvy poslanec Peter Hrabovský od roku 1996. Dňa 16.2.2001 p. Hrabovský požiadal o odkúpenie nebytových priestorov a dňa 2.3.2001 dostal odpoveď od vtedajšieho riaditeľa magistrátu, v ktorej sa píše, že  odpredávajú sa iba tie objekty, ktoré nemajú priamy vstup z Hlavnej ulice. Listom zo dňa 30.10.2006 p. Hrabovský, kedy ešte nebol poslancom MZ, opakovanie požiadal o odpredaj nebytového priestoru, ktorý mal prenajatý na základe platnej nájomnej zmluvy z roku 1996. Dňa 4.12.2006 mu z oddelenia správy majetku bolo odpovedané, že predaj nebytových priestorov na Hlavnej ulici bol schválený uznesením MZ č. 1209/ 2006, ktorým bolo doplnené pôvodné uznesenie MZ č. 552/2001 o prvú kategóriu s kúpnou cenou minimálne 25 tis. Sk za m2 nebytového priestoru. V závere sa konštatuje, že keď záujem o odkúpenie trvá, treba doložiť platnú nájomnú zmluvu  a ďalšie podklady. P. Hrabovský predložil všetky potrebné doklady pre odkúpenie nebytového priestoru, materiál prešiel majetkovou komisiou na predaj a prenájom majetku v súlade s platnými pravidlami mesta o predaji a prenájme. Na základe toho bol tento odpredaj v apríli 2007 mestským zastupiteľstvom schválený. P. Hrabovský naplnil literu ústavného zákona tým, že oznámil skutočnosť, že ide tu o konflikt záujmu a preto hlasovať nebude.
Vzhľadom na vyššie uvedené skutočnosti predložil pozmeňujúci návrh v znení: Mestské zastupiteľstvo v Košiciach berie na vedomie protest prokurátora k uzneseniu MZ č. 106 zo dňa 26. a 27.4.2007.

p. Matoušek, poslanec MZ – Tento konkrétny prevod nebytového priestoru 
a alikvotnej časti pozemku bol schválený na základe zákona 182/1993 Zb. o vlastníctve bytov a nebytových priestorov pre nájomncu, ktorý je zároveň poslancom mestského zastupiteľstva. Krajská prokuratúra požiadala mesto o písomné stanovisko k podnetu vo veci preskúmania zákonnosti citovaného uznesenia. Prokurátor sa s týmto stanoviskom mesta nestotožnil a mestu bol doručený protest prokurátora, v ktorom prokurátor navrhol, aby uznesenie napadnuté protestom prokurátora bolo zrušené, nakoľko je nezákonné. 
Je to citlivá otázka. Je tu napadnutá zákonnosť, etika, ako aj sľub poslanca. Názor prokurátora je, že na nezákonnosti sa podieľa mesto Košice, teda primátor a mestské zastupiteľstvo. Za toto uznesenie hlasoval v zmysle zákona 182/1993 vo viere, že dôvody uvedené v právnom stanovisku mesta sú zákonné. S plnou vážnosťou sa oboznámil s kvalifikovaným názorom a výkladom zákona č. 138/1991 Zb., teda úplne iného zákona, i so stanovisko prokurátora, aj s upozornením, že keď mestské zastupiteľstvo nevyhovie protestu prokurátora podľa tohto zákona, prokurátor môže proti mestu podať na súd návrh na zrušenie tohto uznesenia. Pri dvoch protichodných právnych stanoviskách, bez možnosti overiť si vyššiu silu citovaných zákonov, by sa pri hlasovaní či už za, alebo proti zrušeniu tohto uznesenia, dopustil v obidvoch prípadoch porušenia zákona. V prvom prípade by to bola  diskriminácia kupujúceho s predplatným právom, len preto, že využil ústavné právo byť zvolený za poslanca obce a  v druhom prípade, kde zákon dovoľuje poslancovi previesť kúpou len bytový priestor. Z uvedených stanovísk si nie je istý, ktorý právny názor je správny. Preto sa zdrží hlasovania o tomto návrhu na uznesenie. Tým vytvára priestor, aby o uvedených stanoviskách mohol kvalifikovane rozhodnúť súd a dať právnu istotu pre budúce rozhodovanie v obdobnej veci.

p. Hlinka, poslanec MZ – Všetci, ako novozvolení poslanci, pred necelým rokom 
skladali poslanecký sľub, kde sľúbili striktné zachovávanie ústavných zákonov a zákonov tohto štátu. Je nepochybné, že právny výklad prokuratúry je kvalifikovaný, odborný, aj keď sa hovorí, že koľko je právnikov, toľko je názorov na ten ktorý problém. Keďže prokuratúra je štátna a vážna inštitúcia, ktorá má v svojej činnosti za povinnosť dohliadať a dozorovať zachovávanie právnych predpisov, ak dostane podnet, resp. je to z jej vlastnej iniciatívy, tak sa vecami zaoberá a v prípade pochybností dáva isté výstupy. Jedným z výstupov podľa zákona o prokuratúre je aj protest prokurátora, ktorý smeruje voči nezákonnosti, ktorá bola v danom prípade konštatovaná pri prijatí uznesenia MZ. 
On bude určite hlasovať za zrušenie tohto uznesenia, bude hlasovať za vyhovenie protestu prokurátora. Zaoberala sa tým  aj legislatívno-právna komisia a jej odporúčanie bolo v tomto duchu. Poukázal na dôvody uvedené v odôvodnení protestu prokurátora. Treba sa v danom prípade prikloniť k zákonu 138/1991 Zb.  o majetku obcí a to ustanoveniu § 9 ods. 4 písm. b/. Toto ustanovenie platí a tým, že zložili poslanecký sľub a stali sa poslancami, vzali na seba aj zodpovednosť v tom zmysle, že každý poslanec má isté oprávnenia, má isté benefity, ale má aj isté obmedzenia, ktoré mu zabraňujú dostať sa k majetku, o ktorý sa občan, ktorý nie je poslancom, môže uchádzať. Toto je negatívum, ktoré volený predstaviteľ musí strpieť. 

p. Gamcová, poslankyňa MZ – Nerozoberala dôvody podania podnetu na prokuratúru.
Nebola to osobná invektíva voči poslancovi Hrabovskému, ale tá arogancia moci, ktorá sa tu prezentuje, je pre ňu ozaj veľkým prekvapením. Prečo mesto nedodržalo 30-dennú zákonnú lehotu, keď v tom čase bolo rokovanie mimoriadneho mestského zastupiteľstva? Každý poslanec by si mal uvedomiť, že návrh na súd bude podaný a osobne hneď zajtra bude informovať prokurátorku o tom, ako hlasovanie prebehlo. 
Veľmi dobre si pamätá žalobu na súd od nemenovanej osoby na starostu KVP. Po deviatich rokoch tento súd vyhrala a všetci poslanci, ktorí hlasovali v danom čase o danom uznesení boli predvolaní na súd a tam už mali právnu zodpovednosť za to, ako hlasovali. Netreba sa skrývať za kolektívne rozhodnutie, ale zobrať  na vedomie a nič sa nedeje. Ono sa bude diať vo chvíli, keď všetci dostanú predvolanie, prečo hlasovali tak, ako hlasovali. 

p. Jutka, poslanec MZ – Poslanecký klub SDKÚ, DS, SMK, MKP hlasoval za to, aby 
bol tento bod v programe rokovania. Jedná sa o poslanca, ktorý je členom tohto poslaneckého klubu, takže nevie, komu bola adresovaná výtka p. Gamcovej. Všetci a aj ich poslanecký klub rešpektuje nezávislosť prokuratúry a jej stanovisko, no pravdou je aj to, že prokurátor vychádzal z podania a nejakého paragrafového znenia, pričom možno nemal kompletné podklady o tom, ako k udalosti došlo a prečo to bolo predmetom rokovania až tohto zastupiteľstva. Pozorne počúval vystúpenie p. Derjana, kde uviedol, že žiadosť o odkúpenie bola daná ešte v čase, keď p. Hrabovský nebol poslancom mestského zastupiteľstva. Prečo to bolo prerokované až teraz, na to ani on nevie dať odpoveď. Pripomenul, že p. Hrabovský splnil ústavným zákonom stanovenú podmienku. Tiež sa stotožňuje so stanoviskom prokuratúry, lebo tento návrh je zo strany prokuratúry posúdený tak ako by mal byť. Treba  však vyjasniť  niektoré okolnosti a prokurátor má priestor na to, aby vec postúpil zákonným spôsobom, ktorý by vyjasnil, aké okolnosti viedli k tomu, že tento materiál sa dostal na rokovanie a bol schválený a následne aj podpísané uznesenie. P. Matoušek povedal, že sú tu dve protichodné právne stanoviská. On si nedovolil komentovať ani jedno, rešpektuje obidve a preto si myslí, že protest prokurátora treba vždy s plnou vážnosťou prerokovať a zobrať ho na vedomie, ale zrejme nemal dostatočné podklady, aby vedel komplexne posúdiť situáciu a zvážiť, či naozaj došlo k takému implicitnému porušeniu zákona, ako sa tu nanáša, preto podporí návrh p. Derjana zobrať materiál na vedomie.

p. Halenár, poslanec MZ -  Na aprílovom mestskom zastupiteľstve bol predložený 
mestskému zastupiteľstvu návrh na odpredaj majetku, ktorý úspešne prešiel majetkovou komisiou, mestskou radou, súhlasil s ním primátor aj poslanci. Iba traja poslanci p. Gamcová, p. Kočiš a Halenár hlasovali proti. Svedčí to buď o nízkom právnom vedomí primátora, poslancov mesta v majetkovej komisii a mestskej rady a všetkých poslancov, ktorí hlasovali za, alebo o ich ľahostajnosti k majetku mesta. Nevie, ktorá možnosť ich viac diskvalifikuje. Poslankyňa Gamcová s technickým vzdelaním prejavila viac právneho vedomia,  než právnici. na právnom oddelení, ako profesionáli. Komunisti v legislatívnej komisii mestského zastupiteľstva opätovne upozorňujú koaličných demokratov, aby zvážili protiprávnosť aj ich dnešného hlasovania. Predseda legislatívnej komisie na nezákonný návrh upozorňoval pri rokovaní o organizačnom poriadku. Najväčším prekvapením je vyjadrenie  vedúcej právneho oddelenia JUDr. Takácsovej, že oponuje názoru prokuratúry, napriek tomu, že je logický a zrozumiteľný a tým sa podľa neho diskvalifikovala na svoju funkciu, lebo jej chápanie práva je podľa jeho názoru i názoru prokuratúry úplne chybné. Je najvyšší čas takýmto ľuďom, ktorí spôsobujú problémy ako pri chode magistrátu, tak pri rokovaní mestského zastupiteľstva, povedať, že stačilo. Nie je potrebné, aby takýchto ľudí magistrát naďalej platil. 
Požiadal všetkých poslancov, ktorí sú v stranách, kde je demokracia v názve, aby vážne uvažovali nad tým, že súdržnosť v tomto smere nehrá žiadnu rolu a bude ich diskvalifikovať v ďalšom pôsobení, lebo čo najviac voličov by malo vedieť, ako sa dnes bude o tomto bode hlasovať.

p. Balún, poslanec MZ -  Teraz ho p. Halenár trochu zneistil, lebo všetci ho poznajú 
ako bojovníka  proti komunizmu a komunistickej ideológii a odrazu sa stotožnil s komunistickou legislatívou. Teraz nevie, či má hlasovať s komunistami, alebo s p. Halenárom – nevie, uviedol ho do rozpakov.

p. Bereš, poslanec MZ – Nevyjadroval sa k protestu prokurátora, no vo všeobecnosti
je tu napádané právne vedomie poslancov.  Už bolo x materiálov, ku ktorým právnici dali rôzne stanoviská.  Pripomenul, že pred časom na základe protestu prokurátora zrušili jedno uznesenie, ktoré hovorilo o požívaní alkoholických nápojov na verejných priestranstvách, no v iných mestách si takéto VZN ponechali a napriek protestom prokurátora, fungujú ďalej. Takéto VZN len si celkom nedávno prijala aj Petržalka. Nie stále je to s protestmi prokurátora také čisté. 

p. Kočiš, poslanec MZ – Pár slov k predrečníkovi. Je diametrálny rozdiel medzi 
osobným záujmom a verejným záujmom. Tu sa jedná skôr o osobný záujem. Je to tak, ako keby zaparkovali na zákazovej značke a potom začali špekulovať o tom, že táto zákazová značka je zle osadená.
Prokurátor dal mestu možnosť opraviť svoje rozhodnutie. Treba ho využiť, lebo kto bude v opačnom prípade znášať právne následky?

p. Hlinka, poslanec MZ – Myslí si, že v Petržalke je komunistický starosta, preto si 
VZN o zákaze konzumovania alkoholu ponechali v platnosti. V tomto prípade však ide o osobný záujem, o vec priamo súvisiacu s výkonom poslaneckého mandátu. Odporúča a žiada, aby sa každý poslanec pri hlasovaní riadil podľa sľubu, lebo to uznesenie jednoznačne treba zrušiť.

p. Vargovčák, námestník primátora mesta Košice – Uzavrel rozpravu a dal slovo 
návrhovej komisii. 

p. Bajus, poslanec MZ – Návrhová komisia dostala jeden pozmeňujúci návrh od 
poslanca p. Derjana.
Mestské zastupiteľstvo v Košiciach podľa § 6 ods. 2 písm. ac) Štatútu mesta Košice berie na vedomie uznesenie MZ v Košiciach č. 106 zo dňa 26. a 27. 4. 2007.

Hlasovanie č. 27: za 14, proti 8, zdržalo sa 16.

p. Vargovčák, námestník primátora mesta Košice – Konštatoval, že návrh neprešiel.

p. Bajus, poslanec MZ -  Prečítal pôvodný návrh 
Mestské zastupiteľstvo v Košiciach podľa § 6 ods. 2 písm. ac) Štatútu mesta Košice zrušuje uznesenie MZ v Košiciach č. 106 zo dňa 26. a 27. 4. 2007.

Hlasovanie č. 28: za 24, proti 1, zdržali sa 10.

––-     ––-     ––-

11. Koncepcia rozvoja mesta v oblasti tepelnej energetiky

Tento bod bol pri schvaľovaní programu stiahnutý z rokovania.

––-     ––-     –––

12. Zabezpečenie poskytovania opatrovateľskej služby v meste Košice 
      s účinnosťou od 1. januára 2008

p. Vargovčák, námestník primátora mesta Košice – Na IV. rokovaní mestského 
zastupiteľstva v apríli 2007 bolo prijaté uznesenie MZ 91 kde sa ukladá spracovať návrh zabezpečenia opatrovateľskej služby s účinnosťou od 1.1.2008 na októbrové rokovanie mestského zastupiteľstva. Na základe tejto skutočnosti je predkladaný návrh, ku ktorému otvoril diskusiu.

V rozprave vystúpili:

p. Kijevská, poslankyňa MZ- Upriamila pozornosť na rozhodovací proces. Je jasné, 
      kto túto opatrovateľskú službu v Košiciach poskytuje. Financovanie je zabezpečované transferom a poskytnutím finančného príspevku subjektu. Predniesla pozmeňujúci návrh k rozhodovaniu. Ako rozhodovací orgán navrhla mestské zastupiteľstvo na základe stanoviska sociálnej  a bytovej komisie pri MZ.  Požiadala o doplnenie bodu 2 písm. c) 
O pridelení príspevku a jeho výške pre konkrétny subjekt bude rozhodovať mestské zastupiteľstvo na základe stanoviska sociálnej a bytovej komisie.

p. Dittrich, poslanec MZ – Je tu malý problém. Prijíma sa VZN o poskytovaní 
opatrovateľskej služby, ktoré má byť účinné od 1.1.2008. V texte uznesenia v bode 2, písm. b/ prvá odrážka sa píše: 
poskytnutím finančného príspevku subjektu, ktorý požiada o poskytnutie príspevku na nasledujúci rozpočtový rok v termíne do 31.8. bežného roka. To znamená, že subjekty v tomto roku nemohli požiadať o dotáciu v určenom termíne a takto by v budúcom roku nedostali nič. 
Navrhol upresnenie v bode 2 písm. b/ prvá odrážka: Ustanovenie sa netýka žiadostí podaných na rok 2008. Účinné bude od 1.1.2008 s platnosťou pre rok 2009.

p. Betuš, poslanec MZ – Spýtal sa p. Kijevskej, prečo sú v jej návrhu vyblokované 
	všetky ostatné komisie mestského zastupiteľstva.

p. Kijevská, poslankyňa MZ – Zabezpečenie poskytovania opatrovateľskej služby sa
	týka konkrétne sociálnej komisie, ktorá má na to príslušné kompetencie.

p. Vargovčák, námestník primátora mesta Košice – Uzavrel rozpravu a dal slovo 
návrhovej komisii. 

p. Bajus, poslanec MZ – Návrhová komisia dostala dva pomeňujúce návrhy. Návrh 
poslankyne p. Kikjevskej:
	K bodu 2 doplniť písm. c) 
O pridelení príspevku a jeho výške pre konkrétny subjekt bude rozhodovať mestské zastupiteľstvo na základe stanoviska sociálnej a bytovej komisie.

Hlasovanie č. 29: za 24, proti 1, zdržali sa 13.

p. Bajus, poslanec MZ – Prečítal návrh poslanca p. Dittricha.	V bode 2 písm. b/ prvá 
odrážka doplniť vetu: Ustanovenie sa netýka žiadostí podaných na rok 2008.

Hlasovanie č. 30: za 29, proti -, zdržali sa 8 + p. Ivanko.

p. Bajus, poslanec MZ – Prečítal celkový návrh na uznesenie:
Mestské zastupiteľstvo v Košiciach podľa § 6 ods. 2 písm. ad) Štatútu mesta Košice schvaľuje zabezpečenie poskytovania opatrovateľskej služby v meste Košice s účinnosťou od 1. januára 2008 nasledovne:
1. Opatrovateľská služba v meste Košice bude zabezpečovaná:
a)	jednotlivými mestskými časťami Dargovských hrdinov, Juh, Sever, Západ,
b)	ďalšími subjektmi, ktoré majú oprávnenie na poskytovanie tejto činnosti a poskytujú opatrovateľskú službu minimálne 1 rok, na základe Zmluvy o poskytnutí finančného príspevku  podľa § 71 písm. b) Zákona o sociálnej pomoci č. 195/1998 Z.z. v znení neskorších predpisov.
2. Financovanie opatrovateľskej služby bude zabezpečované: 
a)	transferom pre jednotlivé MČ na základe predloženého rozpočtu na príslušný rozpočtový rok, v ktorom sa perspektívne  bude zohľadňovať:
- nárast výdavkov za predchádzajúci rozpočtový rok,
            - porovnateľnosť výdavkov a príjmov s ostatnými poskytovateľmi 
   opatrovateľskej služby, predovšetkým vo vzťahu výšky príspevku na 
   1 hod. výkonu.
b)	poskytnutím finančného príspevku subjektu, ktorý:
- požiada o poskytnutie príspevku na nasledujúci rozpočtový rok           v termíne do 31.8. bežného roka a ktorý predloží mestu všetky údaje   v požadovanom rozsahu a termíne. Informácie  budú slúžiť k spracovávaniu podrobnej analýzy poskytovania opatrovateľskej služby. 
-  Výška príspevku  100 Sk/hodina – jednotku výkonu OS (podľa)                     prílohy č. 14 Zákona o sociálnej pomoci č. 195/1998 Z.z.). Pri  určovaním celkovej výšky príspevku pre konkrétny subjekt sa bude  pochádzať zo skutočného počtu jednotiek výkonu – t.j. počtu hodín  OS za predchádzajúci rozpočtový rok s prihliadnutím na možnosti rozpočtu mesta
spolu so schválenými doplnkami..

Hlasovanie č. 31: za 41, proti -, zdržal sa 1.

––-     ––-     ––-

13. Správa o počte nepovolených osád na území mesta Košice

p. Dvorožňák, náčelník mestskej polície – K materiálu nemal doplňujúce informácie. 
Upozornil však na chybu v materiáli na str. 4, kde je uvedené, že zákon o priestupkoch má číslo 370, správne je 372.

V rozprave vystúpili:

p. Matoušek, poslanec MZ -  Ocenil materiál, ktorý dal jasne na známosť ako to je 
s neprispôsobivými osobami v meste. Je veľmi detailný a verí, že bude mať ďalšie pokračovanie s tým, ako dostať týchto ľudí pod určitú kuratelu v rámci zákonov, lebo zatiaľ je v správe uvedené, že mesto nemá na nich dosah. Očakáva ďalšiu postupnosť aj od mestskej polície, ktorá by mala dať ďalšie návrhy riešenia aj do pripravovaného VZN o čistote a poriadku mesta. Navrhol, aby mesto v budúcom rozpočte vyčlenilo určité prostriedky, aby sa im mohli zabezpečiť aspoň základné životné podmienky.

p. Horváth, poslanec MZ – Stotožnil sa s vystúpením p. Matouška. Treba hľadať 
riešenia na zastavenie zvyšovania počtu takýchto lokalít. Mestská polícia už navrhuje určité riešenia, jednala aj so sociálnym oddelením, ktoré má veľa kompetencií. Pokiaľ nebude ochota a vzájomná spolupráca aj s mestom, tak sa to nebude dať riešiť, nielen tak, že si týchto ľudí budú mestské časti prehadzovať medzi sebou. 

p. Forgáč, poslanec MZ -  Materiál má dobrú vypovedaciu schopnosť. Zvlášť ho 
prekvapilo, že MČ Košice – Nad jazerom má najviac neprispôsobivých občanov. Sú to osady Lubina a Nižné Kapustníky, kde je prístup iba z mestskej časti Nad jazerom. 
K možnostiam riešenia – pod bodom a/ je uvedené, že sa treba vysporiadať s občanmi, ktorí nemajú trvalý pobyt na území mesta Košice, resp. nedovoliť, aby im bez platného nájomného vzťahu vznikol trvalý pobyt na území mesta Košice. Má taký dojem, že toto už nie je možné vzhľadom na to, že platí pre obce novoprijatý zákon, že každému musia dať trvalý pobyt.
Požiadal, aby mesto Košice podľa svojich možností sa pričinilo o to, aby sa na riešení tohto problému pracovalo. V týchto osadách je problematická hygiena, nie je tam voda, neodváža sa odpad.

p. Jeník, poslanec MZ  - Tiež vyslovil uznanie za pekne spracovaný materiál. Vyplýva 
z toho množstvo povinností nielen pre mesto, ale aj pre župu a pre Slovensko ako také. Najkrajšie sídlisko v Košiciach – Nad jazerom je aj najviac ohrozené najvyšším počtom neprispôsobivých občanov, ktorí svoje najväčšie aktivity vyvíjajú medzi 3.00 až 4.00 hodinou. Pomoc potrebujú hlavne tie mestské časti, ktoré sú najviac ohrozené.

p. Hlinka, poslanec MZ – Upriamil pozornosť na komunitnú prácu, lebo tam je veľký 
zdroj možností. Aj v materiáli sa hovorí o potrebe terénnych komunitných pracovníkov. Požiadavky na nich si mestské časti môžu uplatňovať. Urobila tak aj MČ Košice – Juh už pred niekoľkými mesiacmi, no zatiaľ nie je žiadna odozva.

p. Jenčová, poslankyňa MZ – V akom stave je projekt ohľadom komunitných 
pracovníkov, ktorý má byť financovaný	z eurofondov?

p. Betuš, poslanec MZ – Je tu materiál, ktorý má veľkú výpovednú hodnotu a do 
určitej miery dáva pohľad na to, koľko ľudí, kde a v akých podmienkach sa na území mesta nachádza. Je tu čas na koordinovaný jednotný postup štátnych orgánov, VÚC, mesta Košice i jednotlivých mestských častí. Nie je predsa možné, že keď sa zruší kolónia na Vodárenskej, aby všetci jej obyvatelia prešli na Sídlisko Ťahanovce. Nasťahovali sa pod veľkoobchod Metro, kolo dialničného privádzača, v ovocnom sade a lokalite Na Demetri. Prešli tam, kde je menší odpor, kde našli svojich „príbuzných“, ktorí im poskytli prístrešie. Keď sa k nim pridajú občania, ktorí prichádzajú z obcí okolo železničnej stanice a nakupujú v ich preplnených kontajneroch, tak si každý môže predstaviť obraz toho, čo sa deje na okrajových sídliskách. 
Nemožno tlačiť len na mestskú políciu. Musí sa pristúpiť k jednotnému koordinovanému postupu, aby sa táto vec vyriešila. Je proti tomu, aby sa do rozpočtu dávali peniaze na také záležitosti, ak nie je úplne jasné, čo sa bude s týmito ľuďmi robiť. Treba vytvoriť štáb ľudí, kde by boli odborníci z každého odvetvia, ktoré má čo do toho povedať a dohodnúť sa na spôsobe, ako sa vysporiadať s týmto javom. Títo ľudia sú každý deň ohrozovaní nečasom, chorobami. Starosta mestskej časti s 11 policajtmi na území ktorej žije 23 tisíc obyvateľov, to určite nevyrieši. 

p. Buraš, poslanec MZ – Toto je jedna časovaná bomba a ak tá vybuchne, tak bude 
v Košiciach veľmi vážny problém a bude sa týkať všetkých občanov, ktorí žijú v tomto meste. Predložený materiál treba posunúť na správne miesta a hľadať finančné prostriedky aj za hranicami republiky, lebo je to problém celoeurópskeho charakteru, lebo v Európe žije 15 až 20 miliónov tohto etnika. 
Tento problém, ktorý ťaží Košice môže byť výhodou pri získavaní prostriedkov.

p. Révayová, vedúca oddelenia sociálnych vecí – Čo sa týka navýšenia počtu 
komunitných pracovníkov v týchto lokalitách, uviedla, že všetky požiadavky mestských častí, ktoré boli doručené mestu Košice, boli zapracované do projektu, ktorý predložilo mesto v júli na Fond sociálneho rozvoja. Zatiaľ ešte nebolo rozhodnuté, či tento projekt bude úspešný, je posunutý do užšieho výberu.

p. Vargovčák, námestník primátora mesta Košice – Uzavrel rozpravu k tomuto bodu  
	a dal slovo návrhovej komisii.

p. Bajus, poslanec MZ - Mestské zastupiteľstvo v Košiciach podľa § 6 ods. 2 písm. ad) 
Štatútu mesta Košice berie na vedomie správu náčelníka Mestskej polície Košice o počte nepovolených osád na území mesta Košice.

Hlasovanie č. 32: za 45, proti -, zdržal sa -.

––-     ––-     ––-

14. Účasť mesta Košice v organizácii Eurocities

V rozprave vystúpili:

p. Buraš, poslanec MZ – Pre mesto Košice sú celoročné poplatky za rôzne členstva 
v inštitúciách vo výške 1.105 tis. Sk. Nie je tam zapracovaná čiastka, ktorá súvisí s členstvom v Eurocities. Na základe informácii o tejto organizácii usúdil, že nie všade je potrebné byť členom napriek tomu, že to môže byť výhodné. 
Predložil pozmenený návrh na uznesenie.
Mestské zastupiteľstvo v Košiciach podľa § 6 ods. 2 písm. k) Štatútu mesta Košice berie na vedomie možnú účasť mesta Košice v organizácii Eurocities. Ukladá riaditeľovi Magistrátu mesta Košice zabezpečiť
a)	pre poslancov MZ podkladový materiál súvisiaci s vyhodnotením prínosu 
pre mesto Košice vyplývajúceho z titulu členstva v jednotlivých regionálnych tuzemských  i zahraničných združeniach, ktorých je členom,
b)	aktuálny prehľad, vypracovaných a schválených projektov, o ktoré mesto Košice požiadalo z titulu členstva v jednotlivých združeniach od doby, kedy sa stalo členom jednotlivých združení, aj s finančnými čiastkami,
c)	aktuálny prehľad o partnerstve mesta Košice s tretím sektorom,
d)	opätovné predloženie materiálu v súvislosti so vstupom mesta Košice 
do organizácie Eurocities na najbližšie riadne rokovanie MZ.
T: najbližšie rokovanie MZ, Z: riaditeľ MMK.
Pokiaľ nie sú predložené adekvátne čísla o tom, aké výhody má mesto 
z členstva dosiahne, zbytočne je zaoberať sa myšlienkou na ďalšie členstvo. 

p. Vargovčák, námestník primátora mesta Košice – Uzavrel rozpravu a dal slovo 
návrhovej komisii.

p. Bajus, poslanec MZ – Návrhová komisia dostala jeden pozmeňujúci návrh od 
poslanca p. Buraša:
Mestské zastupiteľstvo v Košiciach podľa § 6 ods. 2 písm. k) Štatútu mesta Košice berie na vedomie možnú účasť mesta Košice v organizácii Eurocities. Ukladá riaditeľovi Magistrátu mesta Košice zabezpečiť
e)	pre poslancov MZ podkladový materiál súvisiaci s vyhodnotením prínosu 
pre mesto Košice vyplývajúceho z titulu členstva v jednotlivých regionálnych tuzemských  i zahraničných združeniach, ktorých je členom,
f)	aktuálny prehľad, vypracovaných a schválených projektov, o ktoré mesto Košice požiadalo z titulu členstva v jednotlivých združeniach od doby, kedy sa stalo členom jednotlivých združení, aj s finančnými čiastkami,
g)	aktuálny prehľad o partnerstve mesta Košice s tretím sektorom,
h)	opätovné predloženie materiálu v súvislosti so vstupom mesta Košice 
do organizácie Eurocities na najbližšie riadne rokovanie MZ.
T: najbližšie rokovanie MZ, Z: riaditeľ MMK.

Hlasovanie č. 33: za 44, proti -, zdržal sa -.
	
15. Projekt kandidatúry mesta Košice na titul Európske hlavné mesto 
      kultúry 2013

p. Vargovčák, námestník primátora mesta Košice – Požiadal projektového manažéra 
	o stručné predstavenie projektu.

p. Kolarčík, projektový manažér projektu – Na projekte od februára 2007 pracovalo
veľké množstvo ľudí a prichádza s riešeniami, ktoré budú mať strednodobý a dlhodobý dopad na vývoj v meste Košice v prípade úspechu v tejto súťaži. Logom je farebný štvorec, ktorý symbolizuje mesto otvorené na všetky svetové strany a zároveň otvorené pre ľudí, ktorí prichádzajú s iniciatívnymi a kreatívnymi nápadmi pre tento projekt. To pomyselné miesto v strede je pre každého, kto prichádza s dobrým nápadom.
Bolo zriadených niekoľko pracovných skupín, z ktorých každá mala produktívne výstupy. Historicko-spoločenský kontext vyvinul materiály, v ktorých sú naznačené civilizačné mosty k iným krajinám Európskej únie, spoločné témy s týmito krajinami a s históriou mesta, ktorú budú využívať pre komunikačnej celoeurópskej kampani.
Expertná skupina pre architektúru a regionálny rozvoj vygenerovala viac ako 15 investičných návrhov, z ktorých bolo spracovaných 8.
Programové skupiny vygenerovalo viac ako 250 programových námetov. 	Prehodnocovali možnosti mesta pre organizovanie veľkých kultúrnych podujatí.
Interface 2013 – Nie je to poetický ani literárny názov, čo je  zámerom, lebo to nemá byť projekt iba o umení, ale bude zasahovať aj do ekonomiky mesta, bude sa meniť oveľa viac ako umelecký život v meste. 
V projekte sa venujú 4 témam.
Transformačný Interface by mal meniť symboly mesta z 20. storočia na symboly 21. storočia. Má snahu ťahať ekonomiku viac smerom ku kreatívnemu priemyslu. 
Otvorený Interface znamená, že mesto by sa malo viac otvárať a nesústreďovať sa iba na centrum.
Interface dialógu je najtypickejšia pozícia mesta Košice vo vzťahu k tolerancii, spolunažívaniu menšín, náboženských vierovyznaní. Je rozvinutá téma hokeja, civilizačného stretu východo a západoeurópskej civilizácie.
Environmentálny Interface – tu by mal projekt prekročiť úzky kultúrny kontext zameraný na umenie a mal by sa zamerať aj na vzťah k životnému prostrediu. Tu by chceli rozvinúť Košický protokol o vode, ktorý je známy a akceptovaný v zahraničí.
Pri dymenzovaní infraštruktúry vychádzali z hlavných uzáverov týchto analýz. Je to veľká koncentrácia kultúry v centre mesta,  absencia trvalejších podporných mechanizmov občianskym iniciatívam v oblasti kultúry, nedostatok veľkej infraštruktúry pre Open festivaly, pre súčasné umenie, priestorov, kde by od rána  bolo možné nájsť tvoriacich umelcov. 
Najdôležitejší investičný projekt je projekt transformácie kasárenských skladov na ulici Rastislavovej a Skladnej. V tomto priestore by chceli zriadiť živé miesto tvorby, kde by umelci tvorili, vystavovali a to nielen košickí, ale aj zo zahraničia, ktorí by prichádzali na výmenné pobyty. V týchto budovách by chceli zriadiť inkubátor súčasného umenia, ktorý by sa sústreďoval hlavne na absolventov umeleckých škôl, poskytoval mierne zľavy za prenájom priestorov. Pre rezidenčné pobyty by bol vyčlenený ďalší priestor s kapacitou 20 miest. Existujú na to európske granty, ktoré podporujú výmenné pobyty umelcov. Tieto priestory sú dispozične ideálne pre zriadenie výstavných priestorov. Investičné náklady tohto projektu dosahujú 113 mil. Sk a prevádzkové takmer 16 mil. Sk
Druhým projektom je projekt rekonštrukcie starej krytej plavárne. Podľa architektov je to jeden z najkrajších objektov z prelomu 50 až 60-tých rokov minulého storočia na Slovensku. Je vhodný pre revitalizáciu. Objekt sa nachádza v mestskom parku, blízko prírodného jazera a práve v tejto časti mesta by chceli rozvíjať program zameraný na rozvíjanie environmentálneho Interface. Navrhujú multifunkčné využitie krytej plavárne, kde by bol cez deň vodný revitalizačný svet, ktorý by sa vo večerných hodinách zmenil na stánok kultúry, kde je možné umiestniť na hladinu vody javiská, na ktorých môžu atraktívnym spôsobom prebiehať kultúrne vystúpenia. Finančné náklady dosahujú 150 mil. Sk a prevádzkové sú vyčíslené na 15 mil. Sk.
Košický samosprávy kraj inicioval ďalší projekt a je to dostavba ostrova kultúry. Ide o budovu Východoslovenského múzea, za ktorou je Knižnica Jána Boccacia. Je to potrebné rozšírenie, aby dokázali reagovať na modernú požiadavku doby v oblasti poznatkovej ekonomiky na internetizáciu, digitalizáciu archívov. V dostavbe by mala byť umiestnená médiateka, internetové pracoviská, videosály, vorkschopové sály. V dvoch podzemných podlažiach by mali byť parkoviská. Investičné náklady dosahujú 500 tis. Sk a kofinancoval by ich Košický samosprávny kraj.
Ďalším projektom kandidatúry sú výmenníkové stanice. Chcú na sídliskách zaviesť ako keby novú generáciu inštalizačných bodov, kde by vznikal nový komunitný život, kde by sa šírilo inovatívne, kreatívne prostredie. Košice majú 150 výmenníkových staníc, z ktorých je momentálne 7 voľných, ktoré môžu byť využité pre účely projektu. Je to buď možnosť zriadenia malého divadielka, kde by v hľadisku bolo cca 60 miest pre návštevníkov, javisko, zázemie pre vystupujúcich, alebo to môže byť ateliér, výstavný priestor pre jedného - dvoch umelcov, fotogalériou. Na tento účel by sa mohli využiť aj nepoužívané podchody na Furči. Investičné náklady sú tu pomerne nízke. Na zriadenie divadielka je 2,2 mil. Sk a galérie okolo 250 tis. Sk. 
Ľahkým prekrytím amfiteátra je možné vytvoriť priestory, ktoré by sa dali využívať počas 9 mesiacov v roku zhruba pre 12 tisíc divákov. Investícia by dosiahla 111 mil. Sk.
Najodvážnejším projektom sa javí rekonštrukcia bane Bankov. Košiciam chýba panoramatický objekt. Jej objekty sú dobre viditeľné z každej časti mesta. Sú viac ako 10 rokov nevyužívané a mohlo by sa tam vytvoriť moderné, kultúrne, postindustriálne centrum. V I. etape by išlo o vonkajšie úpravy, t.j. terénne úpravy s vybudovaním 3-4 javísk a tieto priestory by slúžili na veľké viacdňové kultúrne podujatia. Zároveň by sa dobudovalo zázemie pre umelcov. Mohlo by sa tu zriadiť aj detské kultúrne mestečko a moderné detské športoviská. V ďalších etapách by sa mohla riešiť rekonštrukcia lanovej dráhy  a rekonštrukcia vnútorných priestorov.
Posledným projektom je revitalizácia Hrnčiarskej uličky. Súčasní remeselníci tam, okrem jedného, už iba predávajú svoje výrobky a chcú docieliť, aby každý remeselník aj prezentoval svoje remeslo.
V rozpočte sú zrátané investičné náklady. Priemerné náklady na takéto podujatia boli 120 mil. Eur. Oni argumentujú tým, že infraštruktúra sa skladá z dopravnej, turistickej a kultúrnej. Dopravná je riešená nezávisle od tejto kandidatúry. Letisko nezávisle plánuje 910 mil  Sk investovať a infraštruktúra cestovného ruchu sa rieši cez súkromný sektor. Preto sa v tejto položke sústreďujú na kultúrnu infraštruktúru, ktorú vyčíslili na 45 mil. Eur. Z najväčšej položky 10,9 mil. Eur  by sa mohla riešiť rekonštrukcia Dómu sv. Alžbety, resp. oprava iných pamiatok.
Zdroje financovania sú od najvážnejších účastníkov a to je mesto Košice, Košický samosprávny kraj a veľmi by chceli využiť možnosť financovania zo štrukturálnych fondov.
V druhej časti rozpočtu sú náklady na kultúrny program v roku 2013. Priemerné náklady dosahovali  40 mil. Eur. Vlády jednotlivých krajín  prispievali od 30 do 50 %. Oni zatiaľ uvažujú s minimálnou výškou, t.j. 30 %.
Projekt sa skladá aj z kultúrneho programu, preto odovzdal slovo  umeleckému dramaturgovi projektu.

p. Sorger, umelecký dramaturg projektu – Kultúrny program v I. kole nie je bodovaný,
nie je povinnou súčasťou, ale všetky mestá ho predkladajú ako bonus. Expertné skupiny vyselektovali asi 40 projektov. Užší projektový tím v zložení:
Vladimír Beskyd, riaditeľ Galérie Jána Koniarka v Trnave a uznávaný výtvarník, člen komisie pri európskej únii,
Zora Javorová, ktorá niekoľko rokov obhajovala kultúrne projekty v Bruseli,
Peter Milčák z Levoče, básnik, vydavateľ, ktorý pôsobí na univerzite vo Varšave, 
Marek Adamov, riaditeľ nezávislého centra stanice  Žilina, ktoré je etablované vo všetkých medzinárodných svetových  umeleckých networkových systémoch,
Juraj Koban, Košičan, architekt,
František Balún, predseda Komisie kultúry pri Mestskom zastupiteľstve v Košiciach. 
Táto komisia vyselektovala 25 súťažných projektov. Spolu pripravovali dramaturgické členenie programu. Vzhľadom na to, že títo ľudia sú etablovaní v medzinárodných partnerstvách a networkoch, dodávali Košiciam partnerov do jednotlivých programov.
Pri tvorbe dramaturgie konceptu vychádzali z identity Košíc, preto to postavili na historických súvislostiach, kde si vyselektovali tému Košice, ako slovenské Mykény, to znamená Nižná Myšľa, kde chodia francúzi a z iných krajín. Terra Inkognita je projekt pripravovaný s Košickým samosprávnym krajom a ide o kultúrne podujatia na štyroch historických cestách vinnej, gotickej, železnej  a via magma.
Vyselektovali štyri osobnosti, na ktorých chcú postaviť veľmi silné projekty a to:
-	vo svete akceptovaný Sándor Máraya, ktorý patrí k 1. desiatke najprekladanejšídh spisovateľov sveta, 
-	Andy Varhoľ, ktorý reprezentuje širší región Košíc, 
-	Jakob Gilboa, rodák z Košíc, významný svetový hudobný skladateľ, ktorý zomrel pred dvoma mesiacmi a keďže bol žid, chcú robiť veľké projekty so židovskou komunitou, 
-	František Xaver Zomb, hudobný skladateľ, košičan, ktorý pôsobil ako regenschori v Dóme sv. Alžbety.
Vyselektovali ďalšie kultúrne aktivity s európskym dosahom. 
-	Je to Košická výtvarná avantgarda dvadsiatych rokov 20. storočia, 
-	Košický kultúrny maratón, kde majú veľký networkový kultúrny a umelecký program vytvorený spojením piatich miest, v ktorých sa robia maratóny,
-	Dixilendové hnutie a džezové hnutie 50-tých rokov,
-	Sochárske sympózium  60-tých rokov 20. storočia, ktoré malo veľký európsky ohlas,
-	Jedinečné podujatie „Zlatý žobrák“.
Košice sú brané ako mesto, tolerantné k minoritám, kde silno pôsobí medzi náboženský dialóg.  Sú pripravené dva projekty s rómskou tématikou. Košice sú jediné mesto na Slovensku, ktoré má dve katedrály a to gréckokatolícku a rímskokatolícku preto majú pripravené aj programy, ktoré sa odohrávajú v týchto katedrálach. Silnou témou sú aj Košickí mučeníci.
Medzi identitu mesta zaradili aj geografické súvislosti. O tom sú projekty zamerané na spoluprácu Eurokarpatského regiónu. Pracujú aj s polohou Košíc v strede šengenského poludníka. 
Po dohode s partnerským mestom Lyon pôjde sa spoločnou témou otvoriť mesto umelcom Európy a v roku 2013 by sa malo stať mestom tvorby. 
Ďalej sú to prezentačné aktivity európskeho a svetového významu, výstavy, koncerty a iné. Silnou témou je aj téma „Mesto v pohybe“, je to vlastne dostať kultúru do okrajových častí mesta. Nasledujú environmentálne témy, ktoré sú zamerané hlavne na vodu, životné prostredie. Projekty smerujú hlavne k problematickým skupinám ľudí. V téme „Človek a človek“ prezentujú kontraverzné európske témy.
Prvé kolo sa pomaly končí. Vygenerovali asi 300 námetov, asi 25 programov. Keď sa v Košice v decembri posunú do 2. kola, od januára do mája by sa mal program doplniť o ďalších 50 titulov a v roku 2010 a 2011 chcú vypísať medzinárodnú súťaž na predkladanie projektov.

V rozprave vystúpili:

p. Halenár, poslanec MZ -  Je pravdou, že tento projekt má svoju hovorkyňu? Kedy 
bude užší výber slovenského kola? Kedy bude vyúčtovanie tých prvých peňazí, ktoré boli schválené v rozpočte na rok 2007?

p. Betuš, poslanec MZ – Ako sú do tohto projektu zapojené mestské časti? Kedy bude 
k tomu nejaká porada? Zanedlho sa bude schvaľovať rozpočet na rok 2008. Aké nároky ma tento projekt?

p. Mutafov, poslanec MZ – Niektoré veci z prezentácie sa mu páčili, no jedna vec je 
prezentácia, druhá vec je reálny život. Pri niektorých projektoch sú investičné náklady a prevádzkové náklady značné. Treba počítať aj s tým, kde sa zmení systém infraštruktúry, treba počítať s náporom dopravy, parkoviskami. Uvažuje sa s baňou Bankov, pritom je tu kino Družba, ktoré sa dá riešiť elegantným spôsobom a pritom vôbec nebolo spomínané. 
Koľko slovenských miest sa uchádza  o titul Hlavné mesto kultúry? Do akej miery majú Košice reálnu šancu do toho zasiahnuť? Aké sú predpokladané finálne náklady, ktoré by sa dotýkali priamo mestského rozpočtu?

p. Gamcová, poslankyňa MZ – Prekvapuje ju, že v užšom projektovom tíme sú len 
dvaja košičania. Osobne si myslí, že v Košiciach je veľa významných ľudí, ktorí sa mohli zapojiť do tohto tímu. K osobnostiam – nezabudlo sa náhodou na významnú osobu Košíc akad. maliara Ľudovíta Felda? Jeho perokresby sa nachádzajú v londýnskej galérii.

p. Dolná, poslankyňa MZ – V rámci Košických mučeníkov by sa mohol postaviť 
osvetlený monument na mieste, kde účinkoval sv. Marek Križin. ktoré je na území Krásnej.

p. Dittrich, poslanec MZ – Na otázku, či mestské časti budú participovať na tomto
projekte sa bude dať odpovedať, až keď projekt bude prijatý. Košice čaká prvé kolo rozhodovania, kde je prihlásených viac miest a ak budú úspešné, potom sa oslovia aj mestské časti. Pri predpoklade, že Košice v I. kole uspejú, aké budú požiadavky na rozpočet? 

p. Kolarčík, manažer projektu – Hovorkyňu v tíme nemajú, sú to pracovníci, ktorí sa 
zaoberajú marketingom a komunikáciou. S mestskými časťami sa spoja, keď sa bude kreovať veľká časť programu pri príprave do II. kola a zapojením sa  do grantovej súťaže. 
Investičné akcie  sa môžu rozširovať o multifunkčné kultúrne sály s kapacitou 1000 až 1200 divákov, lebo toto v Košiciach chýba. Kino Družba má 500 miest v hľadisku a v Košiciach je 5 porovnateľných objektov.
Na Slovensku kandiduje asi 10 miest a z nich sú 4 vážni kandidáti: Prešov, Banská Bystrica, Nitra a Martin. Vyhliadky Košíc podľa nezávislých odborníkov sú celkom dobré a to vďaka pozícii mesta, jednak na základe hodnotenia web stránky príprav podporných projektov, ktoré sú systematicky organizované. Základný koncept Interface bol prezentovaný v Essene,  v Nice pred významnými ľuďmi, profesormi umenia, ktorí sa zaoberajú touto problematikou a odozvy a reakcie boli celkom pozitívne.
K pripomienke p. Gamcovej, že v užšom tíme sú iba 2 košičania. V expertných skupinách pracovalo viac ako 80 expertov, z toho 99 % z Košíc. Potom sa posunuli na širšiu úroveň, na ľudí, ktorí pochádzajú zo Slovenska, pôsobia v zahraničí a majú veľmi dobré medzinárodné kontakty a keď sa Košice dostanú do II. kola ešte intenzívnejšie budú spolupracovať hlavne so zahraničnými odborníkmi. Ale nebudú zabúdať ani na komunikáciu s ľuďmi z Košíc.
Čo sa týka Mareka Križína a Košických mučeníkov pre rok 2013 plánujú veľa programov. Mala by sa skomponovať opera a oratórium. Môže sa uvažovať aj o istom monumente. V rozpočte je 10 mil. Eur. práve na takéto pamiatky a rekonštrukcie verejných priestranstiev. 
Čo sa týka rozpočtu na budúci rok a vyúčtovania sumy 8 mil. Sk, ktorá bola vyčlenená na projektové práce, to sa udeje pri skončení účtovného roka. Konkrétne výstupy sa dajú využiť, aj keby mesto nebolo úspešné v tomto projekte.  Z rozpočtu pre rok 2008 očakávajú na projektové práce približne takú istú sumu ako v roku 2007  a to 8 až 10 mil. Sk.

p. Sorger, programový manažer projektu – Košičania vygenerovali projekty a užší 
projektový tím ich pripomienkoval z odborného pohľadu, lebo títo ľudia majú skúseností s predkladaním projektov v Bruseli. A čo sa týka osobností – vytypovali štyri osobnosti, na ktorých vedia odprezentovať aj niečo iné, ako len ich umeleckú pôsobnosť. Andy Varhoľ a rusinská kultúra, Sándor Máray a komunita Maďarov, Jakob Gilboa – židovská komunita a Xaver Zomb medzi náboženský dialóg. Majú vytypované osobnosti, medzi ktorými je práve Feld, Jakoby, Boccacio, ale s nimi nejdú do 1. kola súťaže. Budú tvoriť súčasť programu v  2. kole.

p. Vargovčák, námestník primátora mesta Košice – Uzavrel rozpravu a dal slovo 
návrhovej komisii.

p. Bajus - Mestské zastupiteľstvo v Košiciach  podľa § 6 ods. 2 písm. p)  Štatútu mesta 
Košice schvaľuje  „Projekt kandidatúry mesta Košice na titul Európske hlavné mesto kultúry 2013“  podľa predloženého návrhu. 

Hlasovanie č. 34: za 40, proti 1, zdržal sa 1.

––-     ––-     ––-

15/1 Zrušenie verejného ocenenia „Čestný občan mesta Košice“

p. Boritáš – Pripravenú dôvodovú správu nerozdal, nakoľko predpokladá, že história 
je všetkým známa. Po konzultáciách pripravil jednoduché stručné, ale jasné uznesenie v znení: Mestské zastupiteľstvo v Košiciach  ruší udelenie verejného ocenenia „Čestný občan mesta Košice“ súdruhovi Josifovi Visarionovičovi Stalinovi, vlastným menom Džugašvili a súdruhovi Klementovi Gottwaldovi  od 25. októbra 2007.

V rozprave vystúpili:
p. Drábik, poslanec MZ – Pochválil iniciatívu p. Boritáša za to, že mu ide o čo 
najlepšiu povesť Košíc. No je po právnej stránke možné zrušiť toto ocenenie? Kto navrhol udelenie ocenenia pre týchto dvoch menovaných?
Nie je to podobný počin, ako už prejednávaný protest, ku ktorému by mohol mať výhrady prokurátor, lebo  históriu nie je možné meniť. Tá je, ako je a v každej dobe je komusi niečo poplatná, či už cirkvi, politickej skupine, alebo mocenskému zoskupeniu.  Z histórie si treba zobrať len to dobré a na zlé poukázať.

p. Balún, poslanec MZ – Reagoval na vystúpenie p. Drábika a plne súhlasil s tým, že 
k histórii treba mať úctu. Nikto nechce históriu poprieť, že tí dvaja súdruhovia – zločinci existovali, ale že im bolo udelené čestné občianstvo a mesto má morálnu povinnosť sa s tým vysporiadať, tak to je fakt. Aj ako občan mesta bude rád, keď sa im toto občianstvo odoberie. 

p. Petrvalský, poslanec MZ – Pôvodný materiál bol obšírnejší. Na jeho prosbu ho 
p. Boritáš skrátil. Uznesenie má hlavu a pätu a v predloženom tvare ho odporúča aj schváliť.

p. Halenár, poslanec MZ – Je pravdou, že tento bod sa môže porovnávať s bodom 10,
kde sa zrušilo uznesenie mestského zastupiteľstva. No upozornil na vážny rozdiel a to, že v jednom prípade išlo o osobný záujem a teraz je to záujem verejný.

p. Mutafov, poslanec MZ – K tejto problematike čítal vyjadrenie p. Kirsta, riaditeľa 
	Archívu mesta Košice. Požiadal, aby mu bolo udelené slovo. 

p. Müller, poslanec MZ – Predniesol myšlienku: Ak nie vo vojne jeden človek zabije 
druhého, tak je vrah. Ak ten istý človek zabije vo vojne 100 ľudí, je hrdina. Teraz je mier.

p. Betuš, poslanec MZ – Na požiadanie p. Kladeka predniesol jeho názor k tomuto 
bodu. Vo svojom dokumente píše, že ešte 16.1.1995 požiadal primátora mesta Košice p. Rudolfa Schustera a mestské zastupiteľstvo, aby zrušilo uznesenia pléna Národného výboru zo dňa 19.1.1947, ktorým bolo udelené bývalému diktátorovi Stalinovi čestné občianstvo. Na odpoveď čaká 12 rokov. V dnešný deň p. Kládek opäť žiada to isté. Podporou je aj zápis z porady vedúcich odborov školstva a kultúry z 15.3.1962 k zabezpečeniu uznesenia ÚV KSČ o postupnom odstraňovaní znakov kultu osobnosti vo Východoslovenskom kraji, kde sa ukladá vedúcim odborov školstva a kultúry, aby vhodnou formou zabezpečili odstraňovanie pomníkov a sôch Stalina v nimi riadených zariadeniach. O splnení uznesenia podať správu odboru školstva a kultúry Východoslovenskému KNV do 21.3.1962. V závere lista p. Kládek žiada mestské zastupiteľstvo, aby doriešilo tento kult osobnosti. Ohľadom Gottwalda sa mu v archívoch nepodarilo nič nájsť.

p. Halenár, poslanec MZ – Tu by sa mala brať do úvahy hlavne doba, kedy sa to 
udialo. Vlastne až na neverejnom rokovaní XX. zjazdu  KSSS bolo povedané, akých zverstiev sa dopustil Stalin a jeho režim. Potoky krvi, milióny mŕtvych ľudí, zničenie celých generácií, toto je Stalinova vizitka a v menšom vydaní i Gottwaldova. Treba brať do úvahy to, aby ďalší potenciálni čestní občania mesta nestáli v rade s týmito vrahmi. Preto týchto dvoch treba zbaviť čestného občianstva, aby tých ďalších, ktorí si to zaslúžia za svoju prácu, mohli s čistým svedomím voliť.

p. Boritáš, poslanec MZ -  Zákon je teraz porušený, lebo udelenie čestného občianstva 
týmto dvom je v rozpore so Štatútom mesta Košice. Tento titul sa totiž udeľuje tým občanom, ktorí sa obzvlášť významným spôsobom zaslúžili o sociálny, alebo kultúrny rozvoj mesta, jeho propagáciu a šírenie dobrého mena v zahraničí a tiež tým, ktorí obohatili ľudské poznanie vynikajúcimi, tvorivými výkonmi, alebo pomáhali orgánom samosprávy pri rozvoji mesta. Tieto kritéria ani jedna z týchto dvoch osôb nespĺňa. Pripomenul, že v uznesení je uvedený aj dátum a to od dnešného dňa. Takto sa žiadna história nemaže.

p. Vargovčák, námestník primátora mesta – Odznela požiadavka, aby vystúpil riaditeľ
	Archívu mesta Košice, preto mu udelil slovo.

p. Kirst, riaditeľ Archívu mesta Košice – Ako došlo k udeleniu ocenenia. Koncom 
roka 1946 poslanec Styk za DS  navrhol za čestného občana Stalina. Treba si uvedomiť politickú situáciu, ktorá v danom čase bola. Takouto formou mesto Košice prejavilo svoju vďaku za oslobodenie a 19.1.1947 na mimoriadnom zasadnutí Národného výboru udelilo Stalinovi čestné občianstvo. Vtedy nemal nikto ani matnú predstavu o tom, čím Stalin bol.
V roku 1953 umrel Stalin a hneď za ním aj Gottwald. Tak ako spomínal p. Halenár, na XX. zjazde  KSSS Chruščov popísal fakty z jeho činnosti a od toho okamihu sa stal Stalin personou non grata v Sovietskom zväze a celom socialistickom tábore. Koncom 50-tých a začiatkom 60-tých rokov sa zlikvidovalo všetko, čo sa týkalo Stalina. Stalin bol persona non grata už pre komunistov. No Gottwald je niečo iné. Po februári 1948 v máji preberá moc a stáva sa prezidentom. Tu ho už vlastní ocenili a odniesli mu ocenenie  „čestné občianstvo“ do Prahy. Gottwald nebol až natoľko nežiadúci a v Košiciach mu bol ešte v roku 1975 postavený pomník, ako človeku, ktorý v Košiciach v rámci Programu prečítal Magnu chartu. 
Keď sa to naposledy v roku 2001 prejednávalo, najtvrdšie vystúpenie mal p. Balún, ktorý ho nazval masovrahom a on sa k tomu pripojil.  Prejednávalo sa to ešte v rokoch 1994, 1995. Požiadavka na zrušenie  ocenení sa dala Košiciam, dala sa Národnej rade SR, ktorej predsedom bol terajší prezident a vtedy sa neurobil žiaden krok. 
Nestalo sa tak preto, lebo sa nenašla vhodná forma na to, ako to urobiť, hoci sa nikdy nenašla disproporcia v hodnotení Stalina i Gottwalda. Aj on má istý návrh, ako sa z toho dostať vonku, aby to bolo právne v poriadku. 
Keďže je právnik a má doktorát z dejín štátu a práva, objektívne pochválil 
p. Boritáša, ktorý zvolil právne najčistejšiu formu a stanovil to tak, že je to čistý právny text. Do istej miery však vníma jeho stručnosť a právnu formuláciu s miernym nesúhlasom, hlavne čo sa týka výrazu „ruší“.
Ak niekoho vymenujú za generála a do smrti ho neodvolajú, umrie ako generál a hoci sa dodatočne povie že nebol generálom, objektívne sa mu to nedá odňať.
Pojem čestné občianstvo – podvedome sa vníma tá čestnosť, výnimočnosť, ale nie je to tak.
Existovala rakúsko-uhorská koncepcia, ktorá hovorila o občanovi – ozdobe mesta. Tým mohol byť ktokoľvek a dalo sa to odňať. No od 1. Československej republiky sa prešlo na nemeckú koncepciu, ktorá hovorí o tom, že komunita, teda košičania, toho, kto nie je košičan, pokladá za svojho a dáva mu isté práva. No tie sú omnoho menšie, nie je to aktívne, ani pasívne právo, ale je to nárok len na isté veci. Každý občan Košíc je viac, ako čestný občan. Preto je aj ďalšia podmienka, že čestný občan  nemôže byť občan mesta, lebo nemôže mať menej práv, než ich má. 
Dokedy trvá čestné občianstvo. Novinári demagogicky, lebo sa im to hodí, píšu, že Košice si chránia komunistov a že Stalin je ešte stále občanov. Oznámil všetkým, že nie je. Stalin bol čestným občanom do svojej smrti, lebo len dovtedy mohol vykonávať svoje práve, ktoré z toho vyplývali. On je len na suchom zozname tých, ktorí tento titul dostali.
Navrhol preto prijateľné znenie uznesenia aj pre toto zastupiteľstvo.
Mesto Košice nepokladá za čestných občanov mesta Josifa Visarionoviča Stalina a Klementa Gottwalda, ktorí nimi boli, lebo boli nehodní  tohto udelenia a udelenie tohto titulu pokladá Mestské zastupiteľstvo v Košiciach za tragický omyl a odsudzuje ako ich konanie, tak aj udelenie v minulosti.
Je to deklarácia, ktorú sa mesto dištancuje, neruší to čo rušiť nemôže a je tam vyjadrená mienka. Za túto deklaráciu sa môže postaviť celé zastupiteľstvo. Ak niekto z poslancov si toto osvojí a hlasovaním sa to príjme, vec sa vyrieši.

p. Halenár, poslanec MZ – Nesúhlasí so značnou časťou, čo povedal p. Kirst. 
Nerozoberal to, no upriamil pozornosť do budúcnosti. Ak sa dnes urobí gesto spravodlivosti, urobí sa veľa pre každého, kto sa pridá na listinu čestných občanov tohto mesta. Ako príklad uviedol, že odkedy dostal Jásir Araffat Nobelovu cenu mieru, každý, kto ju dostal za ním, je diskvalifikovaný práve preto, že je v jednom rade s týmto mužom. 

p. Boritáš, poslanec MZ – Trval naďalej na svojom návrhu a bude povďačný všetkým, 
ktorí za tento návrh zahlasujú.

p. Mutafov, poslanec MZ – Pozorne si vypočul slová p. Kirsta a jeho návrh presne 
vystihuje situáciu po právnej a etickej stránke, preto si ho osvojil a žiadal, aby sa o ňom hlasovalo.

p. Gamcová, poslankyňa MZ  - Nevie, či je možné vo faktickej poznámke osvojiť si 
návrh na uznesenie, preto si ho osvojuje aj ona, lebo názor p. Kirsta je veľmi odborný.

p. Vargovčák, námestník primátora mesta – Uzavrel rozpravu a dal slovo návrhovej 
komisii.

p. Bajus, poslanec MZ – Prečítal pozmeňujúci návrh, ktorý predniesol p. Kirst 
a osvojil si ho p. Mutafov. 
Mesto Košice nepokladá za čestných občanov mesta Josifa Visarionoviča Stalina a Klementa Gottwalda, ktorí nimi boli, lebo boli nehodní  tohto udelenia a udelenie tohto titulu pokladá Mestské zastupiteľstvo v Košiciach za tragický omyl a odsudzuje ako ich konanie, tak aj udelenie v minulosti.

Hlasovanie č. 35: za 19, proti 1, zdržali sa 26.

p. Bajus, poslanec, MZ -  Prečítal pôvodný návrh. 
Mestské zastupiteľstvo v Košiciach  ruší udelenie verejného ocenenia „Čestný občan mesta Košice“ súdruhovi Josifovi Visarionovičovi Stalinovi, vlastným menom Džugašvili a súdruhovi Klementovi Gottwaldovi  od 25. októbra 2007.

Hlasovanie č. 36: za 45, proti -, zdržal sa 1.

––-     ––-     ––-

16. Petícia občanov „Zachráňme košické trolejbusy“

V rozprave vystúpili:

p. Mutafov, poslanec MZ – Myslí si, že táto petícia má isté racionálne jadro, lebo je 
potrebné viac uplatňovať tie prvky dopravy, ktoré neznečisťujú ovzdušie. Na druhej strane kapacitné možnosti sú obmedzené. 
Otázka na DPMK – aká je filozofia a ciele rozvoja dopravy mesta Košice v oblasti elektrickej trakcie? Aká je ich náväznosť na integrovaný dopravný systém?

p. Tkáč, generálny riaditeľ DPMK – Tak predstavenstvo, ako aj vedenie podniku, má 
záujem na zvyšovaní ekologickej dopravy v meste Košice. Smery a ciele, ktorými sa to dá dosiahnuť sú nasledujúce:  Je to už spomínaná elektrická trakcia, plynofikácia autobusov a trolejbusová doprava. Vzhľadom na charakter a možnosti mesta i Dopravného podniku, v blízkej budúcnosti sa o nových tratiach v trolejbusovej doprave neuvažuje. No neuvažuje sa ani o zrušení existujúcich, ani o znížení počtu kilometrov na trolejbusovej doprave. Znamená to, že objem kilometrov vo výške zhruba 1 mil. v prospech trolejbusov, 4 mil. v prospech električkovej dopravy a 10 mil. pre autobusovú dopravu ostane zachovaný s tým, že už v najbližšej dobe sa zvýši podiel autobusov na pohon SNG, ktoré v priebehu mesiacov júl, august vysúťažili. 
Čo sa týka náväznosti na integrovanú dopravu, tu rozvoj silne závisí od realizácie projektu KORID a silne závisí od pridelenia dotácií na vybudovanie stavieb, ktoré sú v danom projekte zahrnuté, či už z hľadiska Železnice, mesta, alebo Vyššieho územného celku. Tento proces prebieha, mesto do neho svojim spôsobom vstupuje, ale nemá veľkú možnosť ho ovplyvniť.

p. Vargovčák, námestník primátora mesta – Uzavrel rozpravu a dal slovo návrhovej 
komisii.

p. Bajus, poslanec MZ - Mestské zastupiteľstvo v Košiciach podľa § 6 ods. 2 písm. ad) 
Štatútu mesta Košice berie na vedomie petíciu občanov „Zachráňme košické trolejbusy“.

Hlasovanie č. 37: za 42, proti -, zdržal sa -.

––-     ––-     ––-

17/1 Správa o činnosti Mestského futbalového klubu, a.s. k 31.8.2007

p. Čečko, námestník primátora mesta Košice – V správe sú uvedené výsledky 
	hospodárenia klubu a obsahom je aj informácia o športovej činnosti. 

V rozprave vystúpili:

p, Matoušek, poslanec MZ -  O hospodárení MFK sa v správe nepíše. To, že  sa 
napíše, že MFK hospodári kladne, to nie je informácia  vhodná na predloženie mestskému zastupiteľstvu a mestu, ktoré má 50 %  účasť v tejto spoločnosti. Keďže MFK úplne ignoruje vážnosť tohto mestského zastupiteľstva, aj on sa tak bude správať pri hlasovaní o pridelení dotácie. Prikloní sa k názoru, že je to pre mesto príliš drahá hračka a peniaze, ktoré by mali ísť do MFK nech sa radšej použijú pre tých, ktorí to najviac potrebujú, napr. na nízko štandardné bývanie. 

p. Hlinka, poslanec MZ – Táto správa mu pripadá ako prehľad tlače. Je tam niečo 
napísané no má to malú výpovednú hodnotu. Aj keď ide o obchodnú spoločnosť, mali uviesť aspoň plánované príjmy a výdavky a ich plnenie za 8 mesiacov v percentách. Aj tak sa dá, nemusia to byť konkrétne čísla. No tak, ako to predložili oni, tak sa správy o hospodárení nepíšu.

p. Balún, poslanec MZ – Ironicky poznamenal, že možno čakajú na vyššiu dotáciu, 
aby si túto správu mohli dať niekomu vypracovať. Možno by sa dali navnadiť na nejaký voľný pozemok.

p. Filipko, námestník primátora mesta Košice – Upresnil návrh na uznesenie. V časti 
„berie na vedomie“  treba upraviť dátum, že je to do 31.8.2007 a nie do 30.9.2007.
p. Halenár, poslanec MZ – Okrem primátora mesta sú v orgánoch MFK, a.s. aj 
poslanci tohto mestského zastupiteľstva. Vyzval predsedu dozornej rady poslanca Rusnáka, aby vystúpil a povedal ako on vidí hospodárenie tejto spoločnosti. Má za to, že keď sa schvaľovalo prekladanie správ od MFK, a.s., tak to bolo z dôvodu, že mesto muselo zaplatiť za hospodárenie v roku 2006 svoju časť straty vo výške 9,5 mil. Sk a aby sa to nezopakovalo aj v tomto roku. No nestačí iba 5 riadkov, ako to urobili predstavitelia MFK. Toto čo je predložené vyvoláva asociácie, že v slovenskom futbale sa pohybujú čierne peniaze a tým, že aj mesto je akcionárom v takejto obchodnej spoločnosti, ktorej hlavný produktom je futbal, treba dôsledne trvať na tom, aby vyúčtovanie bolo dôsledne predkladané v jasnej a zrozumiteľnej forme. 

p. Bereš, poslanec MZ – Je členom predstavenstva MFK, a.s. a prehlásil, že 
k dnešnému dňu MFK vykazuje kladný hospodársky výsledok vo výške asi 
14 mil. Sk.

p. Buraš, poslanec MZ – Je v MFK, a.s. podpredsedom dozornej rady. Na posledné 
rokovanie predstavenstva členovia dozornej rady neboli prizvaní. Dozorná rada prejednávala výsledky hospodárenia. Predložený materiál nepovažuje za adekvátny, nakoľko nemá vypovedaciu hodnotu. Navrhol preto, aby bol dopracovaný a predložený na najbližšie rokovanie mestského zastupiteľstva. 

p. Vargovčák, námestník primátora mesta – Uzavrel rozpravu a dal slovo návrhovej 
komisii.

p. Bajus – Prečítal pozmeňujúci návrh p. Buraša.
Mestské zastupiteľstvo v Košiciach podľa § 6 ods. 2  písm. ad)  Štatútu mesta 
Košice odporúča správu o činnosti obchodnej spoločnosti MFK, a.s. doplniť a predložiť na ďalšie rokovanie mestského zastupiteľstva. Zodpovedný: riaditeľ Magistrátu mesta Košice.

Hlasovanie č. 38: za  35, proti -, zdržali sa 7.

p. Mutafov, poslanec MZ – Existuje členstvo v dozorných radách a v predstavenstvách
na základe príkazných zmlúv, alebo voľbou cez valné zhromaždenie. Všetci členovia valného zhromaždenia, predstavenstva a dozornej rady podpisovali, že obchodné veci sú vecou tajomstva. Toto je riadna obchodná spoločnosť akciového typu, kde má 50 % mesto a 50 % má druhý vlastník a jedine s jeho súhlasom  sa môžu niektoré informácie zverejňovať a toto sa väčšinou robí pri záverečnej správe, ktorá sa zverejní na valnom zhromaždení. Ostatné informácie nie sú vecou verejnej diskusie. Keďže je mestské zastupiteľstvo verejne prístupné, nemôžu mu byť poskytnuté všetky informácie, ktoré nie sú verejne prístupné.

––-     ––-     ––-

17/2 Odmeňovací poriadok poslancov MZ  v Košiciach a členov komisií MZ – 
         neposlancov

p. Cengel, poslanec MZ – Ako predseda finančnej komisie dostal nevďačnú úlohu 
zjednotiť a sprehľadniť odmeňovací poriadok. Navrhovaný odmeňovací poriadok zlučuje niekoľko uznesení a právnych predpisov, ktoré v tomto meste platili. Nezakladá žiadne peniaze navyše mimo schváleného rozpočtu. Tiež poďakoval poslancom všetkých poslaneckých klubov za pripomienky.
Odmeňovací poriadok upravuje spôsob a podmienky odmeňovania poslancov mestského zastupiteľstva za činnosti súvisiace s výkonom ich poslaneckej funkcie, odmeňovanie neposlancov za činnosť v stálych komisiách. Nevzťahuje sa na odmeňovanie námestníkov primátora počas výkonu ich funkcie. 
Požiadal poslancov, aby do písomne predloženého návrhu si doplnili, že  určovanie podmienok odmeňovania je v čl. II. Ďalej, v čl. II bod 8 sa v návrhu uvádza, že odmena neposlanca je vo výške 300,- Sk. Po prepočte v niektorých komisiách, kde je veľa neposlancov, vychádzala veľmi vysoká čiastka, preto svoj návrh zmenil takto: Odmenu za účasť neposlanca, člena stálej komisie MZ rozdeľuje predseda komisie vo výške 5.000,- Sk na štvrťrok pre celú komisiu. Znamená to, že sa zachováva súčasný stav.

V rozprave vystúpili:

p. Halenár, poslanec MZ – To isté, čo povedal p. Cengel, navrhoval aj on predsedovi 
komisie životného prostredia. verejného poriadku a ochrany zdravia, aby on mal peniaze a on rozhodoval o tom, ktorých členov a akou výškou ohodnotí zo svojho pohľadu, aby to bolo motivačné.

p. Blaškovičová – Prečo sa pri tejto zmene neuvažovalo aj o tom, že keď je 
pokračovania mestského zastupiteľstva, tak sa spočítavajú hlasovania, čo považuje za nekorektné. Na riadne rokovanie mestského zastupiteľstva sa poslanec uvoľní zo svojej práce a za celý deň sa preberie len 20 bodov a potom na pokračovaní, ktoré trvá 2 hodiny sa hlasuje o ďalších 30-rich bodoch a tieto hlasovania sa sčítavajú. Korektnejšie by bolo, keby sa to posudzovalo osobitne. Naozaj je jednoduché neprísť na celodenné rokovanie a prísť na dve hodiny, ktoré sa nedajú vopred naplánovať napríklad pri takom zamestnaní, ako má ona. Na plánované rokovania si vie zabezpečiť voľno, no keď je to v nečakanom termíne, je to horšie a nie vždy sa jej podarí uvoľniť.

p. Cengel, poslanec MZ – Odmeňovací poriadok bol pôvodne navrhnutý v dvoch 
alternatívach. Jedna hovorila o tom, že sa bude sledovať počet hlasovaní a druhá hovorila o tom, že sa bude sledovať zasunutie karty. Zasunutie karty by bolo svojim spôsobom objektívnejšie, lebo niekedy prerokovanie 9 bodov trvá celý deň a 40 bodov 2 hodiny. Pri prejednávaní v poslaneckých kluboch sa drvivá väčšina poslancov priklonila k návrhu, ktorý teraz predložil. Akceptoval vôľu väčšiny. 

p. Vargovčák, námestník primátora mesta Košice – Uzavrel rozpravu a dal slovo 
návrhovej komisii.

p. Bajus, poslanec MZ - Mestské zastupiteľstvo v Košiciach podľa § 6 ods. 2  písm. 
ad)  Štatútu mesta Košice schvaľuje Odmeňovací poriadok poslancov Mestského zastupiteľstva v Košiciach za výkon činností súvisiacich s výkonom funkcií poslanca a určenie odmien pre neposlancov za činnosť v stálych komisiách MZ podľa predloženého návrhu so zapracovaním pozmeňujúcich návrhov p. Cengela.

Hlasovanie č. 39: za 39, proti -, zdržali sa 5.

––-     ––-     ––-

18. Interpelácie 

p. Petrvalský, poslanec MZ – Interpeloval primátora mesta. Včera mu bola doručená 
petícia občianskeho združenia Okno Košíc – zastavme vandalizmus, kriminalitu a drogovú činnosť na sídlisku Ťahanovce. Touto cestou ho dôrazne požiadal, aby sa touto petíciou vážne zaoberal a na ďalšom mestskom zastupiteľstve ju predložil poslancom na odobrenie a schválenie.

p. Mutafov, poslanec MZ – Požiadal, aby mesto Košice, resp. Magistrát mesta Košice 
pripravil manuál na používanie loga, aby to všetci mali oficiálne.
Na školskej komisii videl plagát v angličtine: Mesto Košice je vhodné pre vašu investíciu. Sú tam tiež vysvietené dva projekty, napr. úprava železničnej stanice, no tento projekt nie je zatiaľ dojednaný s vlastníkom, t.j. so Železnicami SR. Je tam tiež zobrazený víťazný oblúk – brána nad Sladovňou, no nie je to v súlade s regulačným plánom. Preto sa nemôže povedať investorovi, že toto je vhodné miesto, keď to nie je v súlade s regulačným plánom. Už upozorňoval na to, že treba regulačný plán zmeniť a investorovi poskytovať stopercentnú informáciu. Hovorí to aj preto, lebo kolega Neuwirth má jednu kazetu, na ktorej prezentuje aj asanačné pásmo s týmto projektom, voči ktorému nič nemá až na to, že nie je v súlade s regulačným plánom. Pre zahraničných záujemcov nie je možné prezentovať vizualizáciu, ktorá nebola schválená.
Verí, že Štatút mesta už bude na budúce rokovanie mestského zastupiteľstva predložený.

p. Jenčová, poslankyňa MZ – Interpelovala námestníka primátora p. Filipka, či má 
vedomosť o tom, že v MČ Košice – Nad jazerom bola schválená čiastka na rekonštrukciu cesty. Táto čiastka nebola zatiaľ celá preinvestovaná. Vyzerá to tak, že práce sa skončili. Požiadala, aby zvyšná suma bola využitá na to, na čo bola v rozpočte schválená, teda na Jenisejskú ulicu. Do konca zimy je čo robiť, aby SKK stihlo peniaze preinvestovať.
Ďalšia interpelácia je na námestníka primátora p. Čečka. Prečo nebol do programu rokovania zaradený bod: Úprava rozpočtu mesta Košice na rok 2006, hoci dal k tomu osobný prísľub? Aj primátor mesta sľúbil, že pre MČ Košice – Nad jazerom poskytne istú čiastku na dostavbu polyfunkčného centra. Na Magistrát mesta bolo doručené  uznesenie Miestneho zastupiteľstva MČ Košice – Nad jazerom, ktoré žiada poslancov mestského zastupiteľstva a vedenie mesta, aby túto alarmujúcu situáciu ohľadom dostavby Poludníkovej pomohli riešiť.
Interpelovala člena mestskej rady poslanca p. Forgáča. Čo urobil preto, aby MČ Košice – Nad jazerom dostala finančné prostriedky? Je poslancom mesta, členom mestskej rady, poslancom a členom miestnej rady aj v Miestnom zastupiteľstve v MČ Košice – Nad jazerom. Vychádza jej, že to, čo povedal na rokovaní miestnej rady, že keď nebude zástupcom mestskej časti, tak nebudú peniaze pre Jazero, tak to sa mu darí úspešne napĺňať. Dokedy bude tento bojkot fungovať?

p. Halenár, poslanec MZ – Interpelácia na primátora mesta.
Nedostal sľúbenú odpoveď ohľadom vyplácania odmien vo vzťahu k predchádzajúcemu Programu hospodárskeho a sociálneho rozvoja mesta, hoci mu to primátor mesta sľúbil a je to aj v zápise, že túto odpoveď dostane písomne. Požiadal ho, aby splnil svoj sľub.

p. Forgáč, poslanec MZ – Interpeloval primátora mesta v podobnej veci, ako hovorila 
starostka MČ Košice – Nad jazerom p. Jenčová. Na Jenisejskú ul. boli pridelené finančné prostriedky (vraj 3,4 mil. Sk), podľa jeho informácii, len v čiastke 1,9 mil. Sk. Pokiaľ tam bola vyššia čiastka, kto dal súhlas na to, aby sa to zmenilo? Na čí pokyn to bolo urobené, keď teraz sa hovorí, že tam nie sú peniaze? Ide mu o to, aby sa zbytočne nešírili nejaké reči, ktoré nie sú pravdivé. Požiadal o písomnú odpoveď s prehľadom, kto a ako v tejto veci postupoval.

p. Jeník, poslanec MZ – Interpeloval primátora mesta.
Kedy sa nájdu finančné prostriedky na vysporiadanie pozemkov cesty Slanecká, lebo situácia je tam čím ďalej, tým horšia. 
Na objasnenie všetkým – najoptimistickejšiu reláciu obdržal v júni 2005, horšiu už v roku 2006 a v roku 2007 tam už nie je ani 1 milión korún. Vážna situácia postihuje celé mesto.
Interpelácia na námestníka primátora p. Čečka. Stotožnil sa s poslankyňou MZ a starostkou MČ Košice – Nad jazerom p. Jenčovou vo veci verejného prísľubu minimálne 7 mil. Sk na multifunkčné centrum Jazero – Poludníková s tým, že situácia je tam skutočne vážna a je potrebné ju riešiť. Verí, že pán námestník by vedel v tomto smere trochu pomôcť. Vie o tom, že boli všelijaké diskusie, že pretrvávajú aj naďalej, ale keďže je navrhovateľom uznesenia Miestneho zastupiteľstva MČ Košice – Nad jazerom, ktoré bolo mestu doručené, požiadal o písomnú odpoveď.

p. Buraš, poslanec MZ – Interpeloval námestníka primátora, ktorý má na starosti 
cestovný ruch.
Aká je koordinácia na Magistráte mesta Košice vo veci rozvoja cestovného ruchu? Existuje koncepcia rozvoja cestovného ruchu v meste Košice a aká je koordinácia medzi oddelením marketingu, Informačným centrom mesta Košice, oddelením kultúry, kde je zaradený aj cestovný ruch, oddelením zahraničného protokolu primátora mesta Košice? Aké boli dosiahnuté výsledky v poslednom období, kde sa zúčastnili zástupcovia mesta rôznych výstav, pretože sa zhodou okolností dozvedel, že aj v tomto čase sú zástupcovia mesta na výstave cestovného ruchu v zahraničí. Mesto Košice dostalo možnosť prezentovať mesto a cestovný ruch v Dubline 5.10.2007 na základe pozvania slovenského veľvyslanca. Pýta sa na to aj ako predseda komisie regionálneho rozvoja a cestovného ruchu pri mestskom zastupiteľstve, lebo rád by mal tieto základné informácie pre členov komisie. 
Interpeloval námestníka primátora p. Čečka vo veci poskytnutia aktuálnej informácie pre poslancov mestského zastupiteľstva o pripravenosti, postupe a stave prípravných prác  na Majstrovstvá sveta v ľadovom hokeji 2011. Zaujal ho projekt EHMK na rok 2013, kde sú rôzne projekty, čísla, finančné rozpočty, ale rok 2011 s Majstrovstvami sveta v ľadovom hokeji je skôr. Požiadal o nejakú správu ohľadom tejto veci.

p. Hulmečíková, poslankyňa MZ – Písomná interpelácia na primátora mesta Košice.
Interpelovala: 
1. vo veci inventarizácie jednotlivých nájomných zmlúv, ktorými boli mestom zverené  MČ Košice – Staré mesto nehnuteľnosti, verejné priestranstvá, zeleň a iné plochy. Komentár: Mesto odpredalo nehnuteľnosti, bytový fond a mestská časť o tom nemá informácie, teda aj naďalej tento majetok eviduje;
2. vo veci prevádzky trhoviska na Mieri – nie sú tam WC zariadenia a trhovníci uskladňujú tovar pod oknami domov.

p. Gamcová, poslankyňa MZ – Písomná interpelácia na primátora mesta Košice.
Predmetom interpelácie je:
a)	školstvo: počty detí v ZŠ mesta k 15.9.2007 a výška penalizačných faktúr na jednotlivých školách v zriaďovateľskej pôsobnosti mesta za obdobie od 1.1.2006 do 31.12.2006;
b)	zoznam nehnuteľností na území mesta Košice, ktoré sú majetkom mesta Košice;
c)	návrh riešenia na vysporiadanie pozemkov pod ZŠ Lechkého, výsledky súdnych rozhodnutí a ich termíny, ktoré s vysporiadaním súvisia. Prečo sa mesto nezúčastnilo súdnych pojednávaní?;
d)	žiada zabezpečiť lepšie osvetlenie a pravidelné kontroly MP v lokalite  Staré mesto – ul. kpt. Nálepku č. 1 pri detskom ihrisku z dôvodu vykrádania motorových vozidiel a stretávania sa bezdomovcov.

p. Andrejčák, poslanec MZ – Písomná interpelácia na primátora mesta Košice.
Ako bude riešené odovzdávanie majetku – pozemkov do správy  mesta? Jedná sa o odovzdávanie upravených mestských pozemkov a to napr. upravených trávnatých plôch a ciest okolo novopostavených bytov v MČ Košice – Dargovských hrdinov. V lokalite okrsku DH VIII je okolo novopostavených bytov nová cesta k parkoviskám a medzi nimi.
Prečo mesto odmieta zobrať do správy tieto cesty a kto má zabezpečovať ich údržbu hlavne v zime?
V MČ Košice – Dargovských hrdinov sa stavajú ďalšie byty v nových lokalitách. Budú sa teda robiť aj ďalšie cesty. Kto bude spravovať tieto komunikácie, ak mestská časť nemá dostatok finančných prostriedkov?
Požiadal o riešenie tohto problému a odpoveď.

––-     ––-     ––-

19. Dopyty, informácie a vysvetlenia

p. Petrvalský, poslanec MZ -  Dopyt na riaditeľa DPMK.
Občania sa sťažujú, že odkedy sú zavedené bezkontaktné čipové karty, tak tie sa dajú nabiť na 30, resp. 90 dní. Zmizla klasika – mesačník, štvrťročník. Keď sa takýmto spôsobom nabíja čipová karta, dátum sa stále posúva. Mesačník sa nabije 1. a končí 30. deň v mesiaci, nie 31. Takže posledný deň v mesiaci je čipová karta nenabitá. Občania musia na to pamätať a nabíjať kartu vždy skôr a za pár mesiacov je to posun o pekný počet dní. Veľmi pekne poprosil riaditeľa DPMK, členov predstavenstva a dozornej rady, aby porozmýšľali nad tým, aby sa opäť zaviedol klasický inštitút mesačníka a štvrťročníka, ktorý by platil presne od 1. dňa v mesiaci do konca mesiaca, alebo od 1. dňa štvrťroka počas troch celých mesiacov, aby človek, ktorý bol takto zvyknutý kupovať a nabíjať karty, nemusel nad tým rozmýšľať, ako sa mu doba platnosti posunie.

p. Kijevská, poslankyňa MZ – Dopyt na riaditeľa Magistrátu mesta Košice.
Mesto Košice je členom Združenia miest a obcí Slovenska, ktorého činnosť nie je neznáma. Je to aj činnosť týkajúca sa prípravy na prechod na euro. Požiadala o informáciu, ako sa pripravuje Magistrát mesta na prechod na euro.  
Zaujíma ju legislatívno-právna oblasť a týka sa zmien VZN, interných smerníc, zmluvných vzťahov a plánu zavedenia eura hlavne k pripravovanému rozpočtu na rok 2008.
Z ekonomickej oblasti ju zaujímajú výdavky na zavedenie eura, platobné výmery a daňové pohľadávky.
Hospodársko-administratívna oblasť – požiadala o čo najkonkrétnejšiu selekciu v oblasti kontroly dávok v sociálnej oblasti.
Technická oblasť – aká je príprava informačných systémov?
Čo sa týka informácií na implementačné programy, hlavne vytvorenia euro tímu, spýtala sa, či je na Magistráte mesta vytvorený euro tím, ak áno, kto je členom tohto tímu a ktorú oblasť koordinuje.
Bol pripravený euro audit, alebo sa už realizuje?
Čo sa týka zapojenia a spolupráce s mestskými časťami, spýtala sa, či sa uvažuje o spolupráci v rámci prechodu na euro a ak áno, v akom rozsahu.

p. Boritáš, poslanec MZ  – Dopyt na riaditeľa Magistrátu mesta Košice vo veci 
platenia dane za vyhradené parkovacie miesta. Teraz je taký stav, že občan, ktorý požiada o vyhradenie parkovacieho miesta, musí ísť zaplatiť poplatok osobne do pokladne Magistrátu mesta. Iný spôsob úhrady zatiaľ Magistrát mesta neakceptuje. Požiadal preveriť túto situáciu a zjednať nápravu, t.j. umožniť platbu rôznymi spôsobmi, napr. priamo z účtu na účet. Stačí mu písomná odpoveď o vybavení tohto dopytu.

p. Jutka, poslanec MZ – Dopyt na náčelníka mestskej polície.
Pri jeho správe vystúpil s požiadavkou pravidelného monitoringu inkriminovaného Luníka VIII v oblasti obchodného centra Kaufland a Luníka VII v oblasti Základnej školy a Gymnázia Trebišovská. Vie, že je nedostatok policajtov, ale požiadal o zabezpečenie aspoň mesačného monitoringu v čase od 12.00 hod. do 17.00 hod. na porovnanie s mesiacom jún 2007, aby sa predchádzalo prepadom a zabezpečila by sa bezpečnosť občanov v týchto oblastiach.

p. Kočiš, poslanec MZ – V súvislosti s medializáciou istých skutočnosti ohľadom 
firmy DPMK, a.s. a firmy OutClaim, s.r.o. a tiež v súvislosti s listom, ktorý dostal do schránky ohľadom niektorých otázok, požiadal generálneho riaditeľa DPMK, a.s. a člena predstavenstva DPMK, a.s. o ďalšie odpovede.
Zároveň poďakoval za vysvetlenie vo veci zmluvného vzťahu spoločnosti DPMK, a.s. a OutClaim, s.r.o. Z tohto vysvetlenia, ktoré mu bolo doručené meilom dňa 24.10.2007 vyplýva, že spoločnosť OutClaim, s.r.o. poskytovala DPMK, a.s. právnu pomoc, pričom skutočnosť, že OutClaim, s.r.o. nie je zapísaná v zozname advokátov uvedenom Slovenskou advokátskou komorou spôsobuje neplatnosť uzavretej zmluvy.
V kontexte uvedeného požiadal o odpoveď na otázku uvedenú pod číslom 1. v jeho žiadosti zo dňa 19.10.2007. Je DPMK v postavení mandanta, ako účastník Mandátnej zmluvy v znení jej príloh, uzavretej medzi OutClaim, s.r.o. a DPMK dňa 13.3.2006 a Procesnej smernice pre správu a vymáhanie pohľadávok vzniknuvších z pokút uložených pri preprav nej kontrole v znení dodatku č. 1 a dodatku č. 2 uzavretej medzi OutClaim, s.r.o. a DPMK dňa 27.6.2006. oprávnený v zmysle zákona vyhlásiť uvedený dvojstranný právny vzťah za neplatný? Ak áno, požiadal o uvedenie bližšej špecifikácie príslušného zákonného, alebo zmluvného oprávnenia.
V nadväznosti na vyššie uvedené neobdržal odpoveď k otázke č. 2 svojej žiadosti.
V článku uverejnenom v denníku Korzár zo dňa 21.8.2007 generálny riaditeľ a člen predstavenstva DPMK informuje, že došlo k vypovedaniu zmluvy s OutClaim, s.r.o. Požiadal o informáciu, kedy k uvedenému úkonu zo strany DPMK došlo.
Rovnako k otázke č. 4 jeho žiadosti sa opätovne pýta, či zo strany DPMK došlo po 17.4.2007 k nasledovnému konaniu:
a)	neposkytovanie potrebnej súčinnosti na dosiahnutie čo  najefektívnejšieho plnenia zmluvy zo strany DPMK podľa čl. 32 Mandátnej zmluvy;
b)	neodovzdávanie dátových nosičov obsahujúcich databázu subjektov porušiacich tarifno-prepravné  podmienky a scany dokumentov viažucich sa k jednotlivým prípadom porušenia tarifno-prepravných podmienok riadne a včas podľa čl. III. bod. 1  procesnej smernice 02.2006 zo dňa 25.5.2006, tvoriacimi neoddeliteľnú súčasť Mandátnej zmluvy;
c)	neodovzdávanie dátových nosičov obsahujúcich databázu subjektov porušiacich  tarifno-prepravné podmienky a scany dokumentov viažucich sa k jednotlivým prípadom porušenia tarifno-prepravných podmienok riadne, včas a vo formáte a obsahu definovanej Zmluvnou smernicou v zmysle čl. VI. ods. 3 a ods. 9 Zmluvnej smernice.;
d)	nesplnenie si povinnosti poskytnutia súčinnosti zo strany DPMK a spôsobenie nedostatku pohľadávkovej dokumentácie v zmysle ustanovenia čl. IX. ods. 7 Zmluvnej smernice, ako aj v zmysle čl. III ods. 20 procesnej smernice 02.2006 tvoriacej súčasť Mandátnej zmluvy v podobe nedodania dát uvedených v čl. VI Zmluvnej smernice zo strany  DPMK za obdobie od 18.4.2007 do dnešného dňa;
e)	odvolanie plnej moci spoločnosťou DPMK zo dňa 14.6.2007 udelenej spoločnosti OutClaim, s.r.o. dňa 27.6.2006 na zastupovanie DPMK vo veciach týkajúcich sa správy a vymáhania pohľadávok vzniknutých z pokút uložených pri prepravnej kontrole po lehote splatnosti;
f)	odvolanie plnej moci spoločnosťou DPMK zo dňa 4.6.2007 udelenej advokátke Mgr. Zuzane Tiliščákovej so sídlom Štúrova 28, Košice, zapísanej v SAK pod registračným číslom 3998 dňa 1.5.2006 na jej zastupovanie DPMK vo veciach týkajúcich sa správy a vymáhania pohľadávok vzniknutých z pokút uložených pri prepravnej kontrole po lehote splatnosti;
g)	udelenie plnej moci na zastupovanie spoločnosti DPMK advokátovi JUDr. Petrovi Frajtovi bez toho, aby na takýto úkon existovala požiadavka spoločnosti OutClaim, s.r.o., disponujúcej v zmysle čl. VI ods. 19 Zmluvnej smernice právom exkluzivity;
h)	sprístupnenie informácií vyplývajúcich z Mandátnej zmluvy a Zmluvnej smernice komerčnému tlačovému médiu – denníku Korzár, ktorý informácie sprístupnil verejnosti v čísle 125 dňa 1.6.2007 a to bez toho, aby bol DPMK zo strany OutClaim udelený predchádzajúci písomný súhlas v zmysle čl. VIII ods. 8.1 Mandátnej zmluvy a čl. VIII ods. 1 Zmluvnej smernice.
Vo vysvetlení od DPMK je uvedené, že OutClaim, s.r.o. nemôže platne a účinne splnomocniť tretiu osobu na zastupovanie a konanie pred súdom. Splnomocnil OutClaim s.r.o. pre potreby plnenia povinnosti z Mandátnej zmluvy tretiu osobu na zastupovanie DPMK v konaní pred súdom?
V súvislosti s uvedeným požiadal o informáciu, či v intenciách Mandátnej zmluvy v znení jej príloh, uzavretej medzi OutClaim, s.r.o. a DPMK dňa 13.3.2006 a Procesnej smernice pre správu a vymáhanie pohľadávok vzniknuvších z pokút uložených pri prepravnej kontrole v znení dodatku č. 1 a dodatku č. 2 uzavretej medzi OutClaim, s.r.o. a DPMK dňa 27.6.2006 neudelil uvedené plnomocenstvo advokátovi náhodou priamo DPMK?
Požiadal o vysvetlenie, akú informačnú povinnosť pre OutCleim, s.r.o. zakotvovala Mandátna zmluva ak DPMK uvádza, že nemal prehľad o stave a postupe vymáhania jednotlivých pohľadávok. Z informácií, ktoré obdržal od OutClaim, s.r.o. dňa 18.10.2007 a z priložených listín totiž vyplýva, že DPMK bol riadne informovaný v zmysle zmluvy do 5. pracovného dňa v mesiaci. Spoločnosť OutClaim, s.r.o., podľa ich vyjadrenia, listom zo dňa 8.3.2007 vyzvala DPMK, aby v prípade, že požadujú inú štruktúru prehľadov, navrhli doplnenie údajov v týchto prehľadoch.
Požiadal o vysvetlenie vo veci, ktorá sa týka pohľadávok uhradenými cestujúcimi na účet spoločnosti OutClaim, s.r.o. nakoľko DPMK uvádza, že tieto mu neboli poukázané. Ako ho spoločnosť OutCleim, s.r.o. informovala, DPMK bol informovaný o skutočnosti, že OutCleim, s.r.o. obdržala na svoj účet od žalovaných platby, ktoré uhrádzajúci nejakým bližším spôsobom neidentifikovali. Vzhľadom k pochybnosti, či tieto platby sa mali zarátať na plnenie pohľadávky DPMK, alebo OutCleim, s.r.o., všetky takto prijaté plnenia vložila OutCleim, s.r.o. do notárskej úschovy, o ktorej DPMK informovala.
Opätovne požiadal o preskúmanie pôsobnosti predstavenstva DPMK a to dozornou radou DPMK tak, ako to žiadal svojou žiadosťou zo dňa 19.10.2007, pričom stanovisko do dnešného dňa neobdržal. 
V DPMK je 100 %-tným vlastníkom mesto Košice. On ako poslanec je akcionárom a mal by hájiť záujmy bežného občana. Preto táto jeho aktivita, aby nevznikla pochybnosť, lebo bol upozornený, že tam hrozia miliónové žaloby. Ide mu o to, aby sa mesto zase nedostalo k nejakej kauze typu Strelingstav.

p. Gamcová, poslankyňa MZ – Dopyt na riaditeľa Magistrátu mesta Košice, nakoľko 
do dnešného dňa nedostala odpoveď na otázku týkajúcu sa finančných prostriedkov, ktoré boli určené na výkup pozemkov pod ZŠ Lechkého a zoznamu súdnych pojednávaní, ktoré boli a vie, že sa aj uskutočnili a na ktorých sa mesto nezúčastnilo.
Prečo mesto nebolo účastné súdnych pojednávaní? Kvôli neúčasti sa museli odložiť. Myslí si, že je to dosť závažná vec, na ktorú by mala poznať odpoveď.
Otázka na námestníka primátora p. Filipka. Požiadala o vysvetlenie, kto vydal príkaz na demontáž spomínanej značky o ktorej dnes už bolo hovorené. To, že nebolo jednané s Technickou univerzitou nie je pravda, lebo akademický senát zasadal. Predseda akademického senátu poveril práve ju, ako poslankyňu v mestskom zastupiteľstve, aby rokovala s mestom. Aj keď to trvalo dlho – pol roka, podarilo sa to, za čo poďakovala p. Filipkovi. Preto ju zaujíma, kto dal príkaz na demontáž tejto značky.
Ďalšia otázka je na riaditeľa Magistrátu mesta ohľadom nájomnej zmluvy, ktorá bola podpísaná s bývalou poslankyňou na prenájom horného Bankova, resp. časti, za účelom zriadenia Hospicu. V akom stave je táto nájomná zmluva a cieľ, ktorý bol veľmi blahodárny, no zatiaľ nenaplnený?
Otázka na riaditeľa DPMK ohľadom žiadosti starostov Družstevnej a Kostoľan, či DPMK a vedenie neuvažuje o tom, aby boli zvýhodnení seniori nad 70 rokov a občania ťažko zdravotne postihnutí z dôvodov, ktoré boli uvedené v žiadosti a myslí si, že sú naozaj opodstatnené.

p. Forgáč, poslanec MZ – Dopyt na riaditeľa Magistrátu mesta Košice.
Ako sa rieši vstup poslancov MZ do budovy magistrátu mesta Košice a na parkovisko, ktoré je vyhradené pre pracovníkov Magistrátu mesta? Poslanci by na parkovisko mali mať vstup a taktiež aj do objektu tejto budovy, lebo teraz musia pri vstupe vždy vysvetľovať čo tu robia, na čo tu idú. Bolo by dobre, keby bol vstup umožnený na základe hlasovacích kariet.
Ako sa postupuje pri rušení dopravných značiek? Myslí si, že k rušeniu dopravnej značky by sa mala vyjadriť aj príslušná mestská časť. Na jednanie by mal byť prizvaný zástupca tejto mestskej časti, alebo by mestská časť minimálne mala byť  informovaná, aká dopravná značka sa bude rušiť.

p. Berberich, poslanec MZ – Dopyt na riaditeľa Magistrátu mesta Košice.
Ide o situáciu na Námestí osloboditeľov, kde prebieha rekonštrukcia hotela Slovan. V časti kde je oplotené stavenisko smerom k zastávkam MHD už došlo k úrazu, nie je tam dostatočne zabezpečený prechod pre peších. Požiadal o vyriešenie tejto situácie.

p. Müller, poslanec MZ – Požiadal riaditeľa Magistrátu mesta Košice o informáciu, 
v akom postavení sa nachádza budova bývalej základnej školy v Myslave. Jedná sa o to, či je oficiálne zaradená do siete vzdelávacích zariadení a či mesto uvažuje s výkupom pozemkov minimálne pod budovou bývalej základnej školy. Ak je stav taký, že nie je zaradená do siete, obáva sa, že vlastníci budú požadovať vydanie pozemkov, začnú diktovať svoje podmienky a v takom prípade bude mesto musieť túto budovu veľmi rýchlo predať.

p. Halenár, poslanec MZ – Otázka na riaditeľa Magistrátu mesta Košice. Z akého 
dôvodu tak vytrvalo ignoruje uznesenie poslancov z 20.1.2006 o prehodnotení výdavkov Mestského informačného centra? Odpoveď by rád počul hneď.

p. Ivanko, poslanec MZ – Pred dvomi mesiacmi dal podnet, aby sa zistila možnosť 
odstránenia bilbordu na Wattsonovej ulici, lebo kvôli nemu nie je vidieť dopravnú značku so 40 km povolenou rýchlosťou. Opätovne sa ozvali občania, či sa s tým niečo robí.
Pri ZŠ Tomašíkova je pri prechode pre chodcov semafor, ktorý clonia konáre.  Z vnútorného pruhu nie je vidieť na svetlá. Treba tam zjednať nápravu, lebo môže dôjsť k úrazu, ak šofér nevidí, či mu svieti červená, alebo zelená.

p. Gamcová, poslankyňa MZ – Doplnila otázku p. Müllera. Budova bývalej základnej 
školy v Myslave nie je zaradená do siete škôl a školských zariadení. Spýtala sa zároveň námestníka primátora p. Vargovčáka, či je pravdou, že prisľúbil uvedenej organizácii odpustenie nájomného  na celý rok.

p. Sabol, riaditeľ MMK – Odpoveď p. Halenárovi – Nemá záujem neplniť uznesenia, 
ale myslí si, že je zodpovedný za efektívne využívanie zverených prostriedkov a prezentácia mesta sa robí efektívne a účelne cez rôzne výstavy tak, ako to bolo uvedené na troch stranách jeho odpovede.

p. Gamcová, poslankyňa MZ – Písomný dopyt na riaditeľa MMK
a)	K finančnému oddeleniu – výška finančných prostriedkov v minulom    volebnom období, ktoré boli žiadané na vysporiadanie pozemkov pod základnou školu, resp. základnými školami;
b)	V spolupráci s Policajným zborom SR získať informácie o počte krádeží v obchodných centrách Billa, Kaufland, Merkur, Cerrefour a dohodnúť spoluprácu pri ochrane predovšetkým seniorov. Zaujímavé by boli štatistické údaje od 1.1.2007.
c)	Zabezpečiť rozšírenie informačného systému Škola Online o umelecké školy a materské školy v meste Košice.
d)	Žiada o vyčíslenie odberu tepla a energie na ZŠ Škultétyho (deklarovať vzorec) a návrh zmluvy.

p. Krištof, poslanec MZ – Písomný dopyt na riaditeľa DPMK.
Občania MČ Košice – Šebastovce podali petíciu ohľadom zrušenia spoja č. 12c. Aké stanovisko zaujme vedenie DPMK k tejto petícii občanov? Požiadal o písomnú odpoveď.

p. Krištof, poslanec MZ – Písomný dopyt na riaditeľa Magistrátu mesta Košice.
Požiadal, aby  vedúca oddelenia školstva dala svoje stanovisko vo veci zmeny bytových priestorov v MŠ Košice – Poľov na priestory pre potreby materskej školy.

p. Vargovčák, námestník primátora mesta Košice – Ku všetkým otázkam, ktoré vzišli 
z diskusie, budú písomné odpovede.

––-     ––-     ––-

19/1 Odpredaj bytov na Baltickej ulici

p. Vargovčák, námestník primátora mesta Košice – Na minulom mestskom 
zastupiteľstve sa schválila forma odpredaja bytov na Baltickej ulici a tento materiál  pojednáva o konkrétnych cenách jednotlivých bytov.

V rozprave vystúpili:

p. Boritáš, poslanec MZ – Tento bod pozostáva z dvoch častí. Jednu predkladá 
p. Vargovčák a druhá časť hovorí o podmienkach, ktoré sú jasne stanovené a bol konzultovaný s právnym oddelením. Návrh na uznesenie je obsiahly, preto by stačilo, keby návrhová komisia prečítala len úvod.

p. Hojer, hlavný kontrolór mesta Košice – Do uznesenia navrhol doplniť, že sa 
schvaľuje odpredaj pre kupujúcich, ktorí budú vybraní na základe splnenia podmienok určených uznesením MZ č. 232 zo dňa 30.8.2007, aby bolo jasné, komu sa ten odpredaj schvaľuje.

p. Kočiš, poslanec MZ – Na základe čoho bola stanovená táto cena? Odporúčanie 
komisie mu nestačí. Bol to znalecký posudok, alebo rozpočtový náklad? Keď sa má rozhodnúť, musí vedieť, na základe čoho to bolo stanovené.

p. Dittrich, poslanec MZ – Spýtal sa prítomných, či si v súvislostiach uvedomujú celý 
dej, ktorý sa týmto spôsobom odštartuje. V roku 2004 bolo prijaté uznesenie o výstavbe tohto domu. Mali to byť byty pre mladé rodiny – štartovacie byty. Mladá rodina, ktorá má problémy s bývaním a nemá dostatok prostriedkov, môže získať nájomný byt v tomto dome a má na to 5 rokov, aby sa pozbierala a našla si iné bývanie. Bol to pekný a sociálny účel, no dnes sa to zmenilo na odpredaj bytov. Znamená to, že podmienka trojnásobku životného minima predstavuje čiastku okolo 20 tis. Sk. Ak príde klient s takýmto príjmom do banky a bude si žiadať hypotéku, tak určite nedostane 1,2 mil. Sk či 1,5 mil. Sk, ako je potrebné podľa týchto cien. Sú aj banky, ktoré nežiadajú potvrdenie o príjme a dajú takú hypotéku, no to znamená, že treba splácať 6 až 8 tisíc Sk mesačne, potom treba platiť inkaso a mladej rodine, ktorá má príjem  málo cez 20 tis. Sk ostane na živobytie 10 – 11 tis. Sk. Ako bude žiť a nedostane sa po čase do situácie, že nebude vedieť túto hypotéku splácať? Banka jej zoberie byt, predá ho v dražbe a realitka na ňom zarobí trojnásobok a zadĺžená rodina bude na ulici. Toto reálne hrozí. 
Navrhol preto iné uznesenie. Mestské zastupiteľstvo zrušuje uznesenie o odpredaji bytov a schvaľuje prenájom bytov a dobu určitú 5 rokov podľa podmienok odporúčaných sociálnou a bytovou komisiou pri MZ.

p. Vargovčák, námestník primátora mesta Košice – Osvojil si návrh hlavného 
kontrolóra mesta a požiadal návrhovú komisiu, aby ho doplnila do pôvodného návrhu.

p. Kočiš, poslanec MZ – Vyzdvihol príspevok poslanca p. Dittricha. Aj on na to 
upozorňoval už pri schvaľovaní spôsob nakladania s týmito bytmi.

p. Halenár, poslanec MZ – Spomína si na rokovanie, keď p. Dittrich ako predseda 
sociálnej a bytovej komisie vystúpil so schváleným uznesením bytovej komisie, ktorá neodporučila predaj, ale bola za nájom a aj napriek tomu sa na návrh poslanca p. Boritáša tie byty idú predávať. Upozornil poslancov, aby si všimli, akú váhu má v tomto prípade stanovisko komisie mestského zastupiteľstva. Netvrdí, že všetko sa musí prijať, ale v takej zásadnej veci, ako je táto, je úplne na hlavu postavený celý vývoj. Bol by rád, keby závery komisií mali väčšiu váhu.

p. Jeník, poslanec MZ – Aj on to v minulom mestskom zastupiteľstve pripomienkoval, 
no odzneli vážne argumenty a návrh p. Boritáša získal veľkú podporu, takže sa schválila taká forma. Cíti s p. Dittrichom, no vytvárať folkór teraz, keď už na minulom rokovaní bolo všetko vysvetlené a vydiskutované sa mu zdá nevhodné. Navrhol postupovať v zmysle návrhu p. Vargovčáka.

p. Cengel, poslanec MZ – Cena bola určená na základe nákladov, ktoré vznikli mestu.
Pridali sa k tomu ďalšie náklady, ktoré súviseli so samotným predajom, zápisom a to sa podelilo podľa výmery. Nie je to tržná cena.
Diskusia o tom, či predať byty, alebo prenajať, prebehla už na minulom rokovaní mestského zastupiteľstva. Vtedy veľmi zoširoka odzneli všetky dôvody, ale nájomné byty mesto má na Čechovovej ulici a ani tie nie sú v plnom rozsahu využité. Nájom sa totiž vypočítava z hodnoty bytu. 
Druhá vec je, že keby sa tieto byty prenajali, mohli by sa v budúcnosti odpredávať iba za regulovanú cenu. Tieto byty neboli postavené z fondu rozvoja bývania, ale boli 100 %-tne financované z mesta. Je prijatá aj podmienka, že získané prostriedky sa znovu použijú na výstavbu ďalšieho domu. Ak by sa tento dom neodpredal, umŕtvili by sa tam peniaze a nevytvorili by sa zdroje na výstavbu ďalšieho domu s malými bytmi, ktoré dnes na trhu chýbajú. 

p. Dittrich, poslanec MZ – Nerozumie tejto filozofii. Beží sa po linke predaja s vidinou 
30 mil. Sk. Čo bude s 23 rodinami, keď ich banky vyhodia na ulicu? Jeden byt je tam už prenajatý. Treba sa zamyslieť nad tým, čo sa tu deje a on osobne za takéto uznesenie hlasovať nebude. Požiadal aj ostatných poslancov, aby si uvedomili, že 23 rodín môže byť za rok na ulici. Mesto bude mať 30 mil. Sk, ale čo je ho po tých ľuďoch? Veď koľkí su už na ulici, tak bude ďalších 23 rodín. 

p. Vargovčák, námestník primátora mesta Košice – Ukončil rozpravu a dal slovo 
návrhovej komisii.

p. Andrejčák, poslanec MZ – Prečítal návrh p. Dittricha. Mestské zastupiteľstvo 
zrušuje uznesenie o odpredaji bytov a schvaľuje prenájom bytov a dobu určitú 5 rokov podľa podmienok odporúčaných sociálnou a bytovou komisiou pri MZ.

Hlasovanie č. 41: za 15, proti 3, zdržali sa 23.

p. Andrejčák, poslanec MZ  - Pôvodný návrh doplnený o dodatok hlavného kontrolóra, 
ktorý si osvojil. 
Mestské zastupiteľstvo v Košiciach podľa § 6 ods. 2 písm. b) a § 29 ods. 1 písm. b) Štatútu mesta Košice a podľa zákona NR SR č. 182/1993 Z.z. o vlastníctve bytov a nebytových priestorov v znení neskorších zmien schvaľuje
A. Odpredaj bytov v bytovom dome na ul. Baltická 18, súpisné číslo 2759 na parcele č.3961/5, 3961/6  k.ú. Jazero pre kupujúcich, ktorí budú vybraní na základe splnenia podmienok stanovených v uznesení MZ č. 232 zo dňa 30.8.2007 podľa predloženého návrhu.
/Neprečítaný návrh uznesenia/
byt č.1, vrátane spoluvlastníckeho podielu na spoločných častiach a zariadeniach domu ako aj spoluvlastníckeho podielu na  pozemku vo veľkosti 4565/100000 za kúpnu cenu 1 389 000,- Sk,
byt č.2, vrátane spoluvlastníckeho podielu na spoločných častiach a zariadeniach domu ako aj spoluvlastníckeho podielu na  pozemku vo veľkosti 3162/100000 za kúpnu cenu 1 144 000,- Sk,
byt č.3, vrátane spoluvlastníckeho podielu na spoločných častiach a zariadeniach domu ako aj spoluvlastníckeho podielu na  pozemku vo veľkosti 3162/100000 za kúpnu cenu 1 144 000,- Sk,
byt č.4, vrátane spoluvlastníckeho podielu na spoločných častiach a zariadeniach domu ako aj spoluvlastníckeho podielu na  pozemku vo veľkosti 5023/100000 za kúpnu cenu 1 468 000,- Sk,
byt č.5, vrátane spoluvlastníckeho podielu na spoločných častiach a zariadeniach domu ako aj spoluvlastníckeho podielu na  pozemku vo veľkosti 4565/100000 za kúpnu cenu 1 389 000,- Sk,
byt č.6, vrátane spoluvlastníckeho podielu na spoločných častiach a zariadeniach domu ako aj spoluvlastníckeho podielu na  pozemku vo veľkosti 3162/100000 za kúpnu cenu 1 144 000,- Sk,
byt č.7, vrátane spoluvlastníckeho podielu na spoločných častiach a zariadeniach domu ako aj spoluvlastníckeho podielu na  pozemku vo veľkosti 3162/100000 za kúpnu cenu 1 144 000,- Sk,
byt č.8, vrátane spoluvlastníckeho podielu na spoločných častiach a zariadeniach domu ako aj spoluvlastníckeho podielu na  pozemku vo veľkosti 5023/100000 za kúpnu cenu 1 468 000,- Sk,
byt č.9, vrátane spoluvlastníckeho podielu na spoločných častiach a zariadeniach domu ako aj spoluvlastníckeho podielu na  pozemku vo veľkosti 5230/100000 za kúpnu cenu 1 536 000,- Sk,
byt č.10, vrátane spoluvlastníckeho podielu na spoločných častiach a zariadeniach domu ako aj spoluvlastníckeho podielu na  pozemku vo veľkosti 3828/100000 za kúpnu cenu 1 182 000,- Sk,
byt č.11, vrátane spoluvlastníckeho podielu na spoločných častiach a zariadeniach domu ako aj spoluvlastníckeho podielu na  pozemku vo veľkosti 4565/100000 za kúpnu cenu 1 389 000,- Sk, 
byt č.12, vrátane spoluvlastníckeho podielu na spoločných častiach a zariadeniach domu ako aj spoluvlastníckeho podielu na  pozemku vo veľkosti 3162/100000 za kúpnu cenu 1 144 000,- Sk, 
byt č.13, vrátane spoluvlastníckeho podielu na spoločných častiach a zariadeniach domu ako aj spoluvlastníckeho podielu na  pozemku vo veľkosti 3162/100000 za kúpnu cenu 1 144 000,- Sk,
byt č.14, vrátane spoluvlastníckeho podielu na spoločných častiach a zariadeniach domu ako aj spoluvlastníckeho podielu na  pozemku vo veľkosti 5023/100000 za kúpnu cenu 1 468 000,- Sk,
byt č.15, vrátane spoluvlastníckeho podielu na spoločných častiach a zariadeniach domu ako aj spoluvlastníckeho podielu na  pozemku vo veľkosti 5230/100000 za kúpnu cenu 1 536 000,- Sk,
byt č.16, vrátane spoluvlastníckeho podielu na spoločných častiach a zariadeniach domu ako aj spoluvlastníckeho podielu na  pozemku vo veľkosti 3828/100000 za kúpnu cenu 1 182 000,- Sk,
byt č.17, vrátane spoluvlastníckeho podielu na spoločných častiach a zariadeniach domu ako aj spoluvlastníckeho podielu na  pozemku vo veľkosti 4565/100000 za kúpnu cenu 1 389 000,- Sk
byt č.18, vrátane spoluvlastníckeho podielu na spoločných častiach a zariadeniach domu ako aj spoluvlastníckeho podielu na  pozemku vo veľkosti 3162/100000 za kúpnu cenu 1 144 000,- Sk,
byt č.19, vrátane spoluvlastníckeho podielu na spoločných častiach a zariadeniach domu ako aj spoluvlastníckeho podielu na  pozemku vo veľkosti 3162/100000 za kúpnu cenu 1 144 000,- Sk,
byt č.20, vrátane spoluvlastníckeho podielu na spoločných častiach a zariadeniach domu ako aj spoluvlastníckeho podielu na  pozemku vo veľkosti 5023/100000 za kúpnu cenu 1 468 000,- Sk,
byt č.21, vrátane spoluvlastníckeho podielu na spoločných častiach a zariadeniach domu ako aj spoluvlastníckeho podielu na  pozemku vo veľkosti 5230/100000 za kúpnu cenu 1 536 000,- Sk,
byt č.22, vrátane spoluvlastníckeho podielu na spoločných častiach a zariadeniach domu ako aj spoluvlastníckeho podielu na  pozemku vo veľkosti 3888/100000 za kúpnu cenu 1 199 000,- Sk,
byt č.23, vrátane spoluvlastníckeho podielu na spoločných častiach        a zariadeniach domu ako aj spoluvlastníckeho podielu na  pozemku vo veľkosti 5230/100000 za kúpnu cenu 1 536 000,- Sk,
byt č.24, vrátane spoluvlastníckeho podielu na spoločných častiach    a zariadeniach domu ako aj spoluvlastníckeho podielu na  pozemku vo veľkosti 3888/100000 za kúpnu cenu 1 199 000,- Sk.

Hlasovanie č. 42: za 30, proti 4, zdržali sa 8.

p. Andrejčák, poslanec MZ – Prečítal doplňujúci návrh p. Boritáša.
Mestské zastupiteľstvo v Košiciach schvaľuje  zmenu textu uzn. č. 232 bod 2a) zo dňa 30.8.2007 podľa predloženého návrhu.
/Nasledujúci text nebol čítaný/
Žiadatelia musia spĺňať tieto podmienky :
		1.Cieľová skupina: mladé rodiny s deťmi, bezdetní manželia, osamelý rodič 
s dieťaťom a pod.
		2. Aspoň jeden zo žiadateľov (manželov) je vo veku do 35 rokov.
	3. Mesačný príjem žiadateľa a osôb, s ktorými žije v spoločnej domácnosti, ktorých príjmy sa posudzujú spoločne podľa osobitného predpisu /zákon č. 601/2003 Z.z. o životnom minime a o zmene a doplnení niektorých zákonov/, neprevyšuje za posledných dvanásť mesiacov trojnásobok životného minima.
4. Žiadateľ a osoby, s ktorými žije v spoločnej domácnosti sú občanmi mesta Košice s trvalým pobytom v meste najmenej 5 rokov (okrem maloletých detí), nie sú vlastníkmi bytu alebo rodinného domu a v súčasnej dobe nie sú schopní riešiť svoju bytovú situáciu iným vhodným spôsobom.
5. Žiadateľ a členovia jeho domácnosti vedú spôsob života, ktorý je v súlade 
so spoločenskými normami.
Splnenie podmienok musia žiadatelia preukázať nasledovnými dokladmi :
K podmienke 1 – 2 :
- rodný list žiadateľa a osôb, s ktorými žije v spoločnej domácnosti, sobášny list prípadne iný úradný doklad osvedčujúci ich osobný stav,
K podmienke 3 :
- potvrdenie od zamestnávateľa alebo od iného trvalého zdroja príjmov o výške príjmu za posledných dvanásť mesiacov pred podaním žiadosti, resp. potvrdenie o podaní daňového priznania k dani z príjmov fyzických osôb za rok 2006,
K podmienke 4 :
- potvrdenie o trvalom pobyte vystavené príslušnou mestskou časťou mesta  Košice,
- čestné prehlásenie, že žiadateľ a osoby, ktoré s ním žijú v spoločnej domácnosti nie sú a neboli vlastníkom bytu alebo rodinného domu,
K podmienke 5 :
- aktuálny odpis z registra trestov a čestné prehlásenie o bezúhonnosti v oblasti 
 verejného poriadku a občianskeho spolunažívania.
Termín realizácie uznesenia MZ do konca roka 2007, zodpovedný riaditeľ MMK.

Hlasovanie č. 43: za 30, proti 4, zdržali sa 8.

p. Mutafov, poslanec MZ – Poznamenal, že pri bode 1 navrhoval tiež len zmenu textu 
uznesenia a nehlasovalo sa o tom.

––-     ––-     ––-

20. Zverenie majetku mesta do správy  ZŠ Považská 12 a ZŠ Krosnianska 2 
      v Košiciach

p. Vargovčák, námestník primátora mesta Košice – Otvoril rozpravu k písomne 
predloženému materiálu. 

V rozprave vystúpili:

p. Petrvalský, poslanec MZ – Komisia školstva, športu a mládeže sa zaoberala týmto
	materiálom a odporučila ho prerokovať a schváliť.

p. Gamcová, poslankyňa MZ – Včera na školskej komisii položila otázku, na ktorú
nedostala odpoveď. Ide o ZŠ Škultétyho. Navrhuje sa zverenie telocvične do správy základnej škole, no odberateľom energie je Evanjelické gymnázium /bývalá Puškinova/. Chcela vedieť, či je možné oddeliť merač, resp. akým spôsobom sa bude stanovovať sadzba za odber energie a médií, keď do 14.00 hod to bude používať Evanjelické gymnázium a potom tejto hodine ZŠ Považská. Bolo povedané, že ten merač sa asi nedá oddeliť. Preto sa pýta, akým spôsobom bude spravovať ZŠ Považská túto telocvičňu.

p. Šály, pracovník oddelenia školstva MMK – Dá sa to urobiť, lebo sú vzorce na 
výpočty  a delí sa to podľa počtu hodín, koľko bude ten ktorý subjekt telocvičňu užívať. Samotným zverením majetku do správy ZŠ Považská to bude vecou dohody medzi riaditeľmi.
Teplo bude tiež riešené. ZŠ Škultétyho je vedená ako jedno odberné miesto, preto sa to bude riešiť cez výpočtový vzorec, kde sa zadáva počet vykurovaných hodín a počet hodín užívania priestorov jednotlivým subjektom. Základným údajom je celková spotreba tepla.

p. Gamcová, poslankyňa MZ  - Keď je evidovaný jeden odberateľ tepla, tak je ako 
elektrotechnická inžinierka zvedavá na ten vzorec.

p. Bereš, poslanec MZ – Aj majetková komisia odsúhlasila toto zverenie majetku, 
nevidí dôvod neschváliť to.

p. Kočš, poslanec MZ – Tiež je technik a ak sa má použiť na výpočet nejaký vzorec, 
treba tam človeka, ktorý bude každú hodinu merať teplotu v exteriéri.

p. Vargovčák, námestník primátora mesta Košice – Ukončil rozpravu a dal slovo 
návrhovej komisii. 

p. Andrejčák - Mestské zastupiteľstvo v Košiciach podľa § 29 ods. 1 písm. l) Štatútu 
mesta Košice   schvaľuje zverenie objektu telocvične zrušenej Základnej školy Škultétyho 10 v Košiciach, ktorá sa nachádza v k.ú. HUŠTÁKY a je evidovaná Katastrálnym úradom v Košiciach, Správou katastra Košice na LV č. 15553, parc. č. 3441, súp. č. 789 do správy Základnej škole Považská 12 v Košiciach.
Zverenie objektu plaveckého bazénu zrušenej Základnej školy Charkovská 1 v Košiciach, ktorý sa nachádza v k. ú.  Furča a je evidovaný Katastrálnym úradom v Košiciach, Správou katastra Košice na LV. č. 1, parc. č. 2843, súp. č. 692 do správy Základnej škole Krosnianska 2 v Košiciach.

Hlasovanie č. 44: za 38, proti 1, zdržali sa 5.

––-     ––-     ––-

20/1 Doplnenie členov do rady školy a školského zariadenia

p. Petrvalský, poslanec MZ -  Do dvoch škôl a jedného školského zariadenia treba 
doplniť nejakých členov. Predložil preto nasledovné uznesenie:
Mestské zastupiteľstvo v Košiciach podľa § 6 ods. 2 písm. ad) Štatútu mesta Košice  a § 25 zákona NR SR č. 596/2003 Z.z. o štátnej správe v školstve a školskej samospráve a o zmene a doplnení niektorých zákonov, v zmysle vyhlášky č. 291/2004 Z.z. MŠ SR o školskej samospráve deleguje
-  Henrietu Behinovú  do Rady školského zariadenia pri Základnej umeleckej škole  Jantárová 6, Košice,
- Helenu Matyásovú do Rady školského zriadenia pri Základnej umeleckej škole  Bernolákova 26, Košice,
- Evu Hulmečíkovú do Rady školského zariadenia pri Domove mládeže A. Garbana, Werferova 10, Košice. 

p. Vargovčák, námestník primátora mesta Košice – Nakoľko sa do rozpravy nikto
neprihlásil, dal slovo návrhovej komisii. 

p. Andrejčák - Mestské zastupiteľstvo v Košiciach podľa § 6 ods. 2 písm. ad) Štatútu 
mesta Košice  a § 25 zákona NR SR č. 596/2003 Z.z. o štátnej správe v školstve a školskej samospráve a o zmene a doplnení niektorých zákonov, v zmysle vyhlášky č. 291/2004 Z.z. MŠ SR o školskej samospráve deleguje
-  Henrietu Behinovú  do Rady školského zariadenia pri Základnej umeleckej škole  Jantárová 6, Košice,
- Helenu Matyásovú do Rady školského zriadenia pri Základnej umeleckej škole  Bernolákova 26, Košice,
- Evu Hulmečíkovú do Rady školského zariadenia pri Domove mládeže A. Garbana, Werferova 10, Košice. 

Hlasovanie č. 45: za 45, proti -, zdržal sa -.

––-     ––-     ––-

20/2 Dotácia na základe Koncepcie rozvoja športu v Košiciach

p. Petrvalský, poslanec MZ – Ostal jeden športový klub Donátor Košice, ktorý na 
základe tejto koncepcie ešte nedostal od mesta dotáciu. Navrhol preto uznesenie:
Mestské zastupiteľstvo v Košiciach podľa § 6 ods. 2 písm. d) Štatútu mesta Košice schvaľuje dotáciu na základe schválenej Koncepcie rozvoja športu v Košiciach pre športový klub Donátor Košice vo výške 125 362,- Sk.
	
p. Kočiš, poslanec MZ – Spýtal sa o aký športový klub sa jedná.

p. Petrvalský, poslanec MZ – Pre tento športový klub už bola dotácia navrhnutá, no na 
	základe pripomienky hlavného kontrolóra bola pozdržaná.  

p. Vargovčák, námestník primátora mesta Košice – Nakoľko sa do rozpravy už nikto
neprihlásil, dal slovo návrhovej komisii. 

p. Andrejčák, poslanec MZ - Mestské zastupiteľstvo v Košiciach podľa § 6 ods. 2 
písm. d) Štatútu mesta Košice schvaľuje dotáciu na základe schválenej Koncepcie rozvoja športu v Košiciach pre športový klub Donátor Košice vo výške 125 362,- Sk.
	
Hlasovanie č. 46: za 38, proti 1, zdržali sa 6.

––-     ––-     ––-

20/3 Iniciovanie zmeny územného plánu v k. ú. Šaca v lokalite za Kaštieľom až 
        po lokalitu Nová

p. Melichárek, poslanec MZ – Dôvodová správa a návrh na uznesenie boli písomné 
predložené. Nemá ďalšie doplňujúce informácie.

p. Vargovčák, námestník primátora mesta Košice – Nakoľko sa do rozpravy už nikto
neprihlásil, dal slovo návrhovej komisii. 

p. Andrejčák – Mestské zastupiteľstvo v Košiciach podľa § 6 ods. 2 písm. c) Štatútu 
mesta Košice ukladá riaditeľovi Magistrátu mesta Košice 
1.Predložiť na najbližšie rokovanie Mestského zastupiteľstva návrh zmeny územného plánu v k. ú. Šaca, v lokalite za Kaštieľom až po lokalitu Nová, podľa priloženej grafiky, na základe pripomienok mestskej časti. Termín: v texte, zodpovedný riaditeľ Magistrátu mesta Košice.  Zapracovať do rozpočtu na rok 2008 náklady na vypracovanie projektu a realizáciu výstavby prístupovej komunikácie. Termín: do 30.3.2008.

Hlasovanie č. 47: za 44, proti -, zdržal sa -.

––-     ––-     ––-

21. Odňatie majetku mesta Košice zo správy MČ Košice – Juh a následné 
       zverenie do správy Správe mestskej zelene

p. Vargovčák, námestník primátora mesta Košice – Nakoľko sa do rozpravy nikto
neprihlásil, dal slovo návrhovej komisii. 

p. Andrejčák, poslanec MZ - Mestské zastupiteľstvo v Košiciach podľa § 29 ods. 1 
písm. l) Štatútu mesta Košice   schvaľuje odňatie majetku mesta Košice zo správy MČ Košice - Juh a následné zverenie majetku mesta Košice do správy Správe mestskej zelene v Košiciach : pozemok,	k. ú. Juh, LV č. 11650, parcela číslo 3661/005, výmera 1467 m² ,  zastavaná plocha, účtovná hodnota parcely	1.173.600,- Sk, účel odňatia: zmena správcu, deň odňatia: dňom účinnosti dohody o ukončení zmluvy  o zverení majetku mesta do správy, účel zverenia:  správa a údržba pozemku, deň zverenia: dňom účinnosti zmluvy o zverení.

Hlasovanie č. 48: za 44, proti -, zdržal sa -.

––-     ––-     ––-

22. Realizácia zmluvných prevodov nehnuteľného majetku mesta v užívaní 
      fyzických osôb bez zmluvného vzťahu

p. Vargovčák, námestník primátora mesta Košice – Nakoľko sa do rozpravy nikto
neprihlásil, dal slovo návrhovej komisii. 

p. Andrejčák, poslanec MZ - Mestské zastupiteľstvo v Košiciach podľa § 6 ods. 2 
písm. b) a § 29 ods. 1 písm. b) Štatútu mesta Košice schvaľuje zmluvné prevody nehnuteľného majetku mesta v užívaní fyzických osôb bez zmluvného vzťahu:
1. Mária Bertóková, parc. č. 946/15, k. ú. Terasa, 18 m2, 20 448,- Sk,
2. Mária Kondášová, parc. č. 52,     k. ú. Terasa, 18 m2, 20 448,- Sk,
3. Mgr. Alena Murtinová, parc. č. 1218,   k. ú. Terasa, 17 m2, 19 312,- Sk,
4. Imrich Demečko, parc. č. 772/31, k. ú. Šaca, 19 m2, 17 100,- Sk.

Hlasovanie č. 49: za 42, proti 2, zdržal sa 1.

––-     ––-     ––-

23. Odkúpenie pozemkov v k. ú. Južné mesto za účelom výstavby cyklistického 
      chodníka na Alejovej ulici

p. Kočiš, poslanec MZ – Súhlasí s výkupom pozemkov na cyklistický chodník, no 
vedľa je cesta, ktorá je tiež na súkromných pozemkoch. Robí sa niečo aj v tejto veci? Neočakával odpoveď, je to skôr upozornenie, že aj to treba vysporiadať.

p. Vargovčák, námestník primátora mesta Košice – Nakoľko sa do rozpravy už nikto
neprihlásil, dal slovo návrhovej komisii. 

p. Andrejčák, poslanec MZ - Mestské zastupiteľstvo v Košiciach podľa § 6 ods. 2 
písm. b) a § 29 ods. 1 písm. a) Štatútu mesta Košice schvaľuje odkúpenie  nehnuteľností - pozemkov v MČ Košice – Juh pre mesto Košice podľa návrhu uznesenia od bodu č. 1 po bod č. 16.
/Tento text nebol čítaný/
1. časť parcely KN – C č. 506/24 (novovytvorená parc. č. 501/462 diel č. 1) s výmerou 76 m2 k. ú. Južné mesto vo vlastníctve vlastníka uvedeného na LV 
č. 13623  za cenu 970,40 Sk/m2,
2. časť parcely KN-C č. 501/194 (novovytvorené parc. č. 501/462 diel č. 2  s výmerou 534 m2 a  parc. č. 501/463 diel č. 3 s výmerou 45 m2), časť parcely č. KN-C 501/205 (novovytvorené parc. č. 501/465 diel č. 4 s výmerou 353 m2 a  parc. č. 501/464 diel č. 5 s výmerou 220 m2) k. ú. Južné mesto vo vlastníctve vlastníka uvedeného na LV č. 13684  za cenu 970,40 Sk/m2,
3. časť parcely KN-C č. 501/209 (novovytvorené parc. č. 501/465 diel č. 6 s výmerou 107 m2, parc. č. 501/466 diel č. 8 s výmerou 217 m2, parc. č. 501/467 diel č. 7 s výmerou 50 m2, parc. č. 501/468 diel č. 9 s výmerou 152 m2) k. ú. Južné mesto v spoluvlastníctve vlastníkov  uvedených  na LV č. 13624 za cenu 970,40 Sk/m2,
4. časť parcely  KN-C č. 449/148 (novovytvorené parc. č. 501/466 diel č. 10 s výmerou 48 m2, parc. č. 449/402 diel č. 12 s výmerou 44 m2 a parc. č. 449/401 diel č. 11 s výmerou 37 m2) k. ú. Južné mesto vo vlastníctve vlastníka  uvedeného  na LV č. 12711   za cenu 970,40 Sk/m2,
5. časť parcely  KN-C č. 449/149 (novovytvorené parc. č. 501/466 diel č. 13 s výmerou 2 m2, parc. č. 449/402 diel č. 14 s výmerou 75 m2, parc. č. 449/403 diel č. 15  s výmerou 103 m2, parc. č. 449/404 diel č. 16 s výmerou 33 m2, ) k. ú. Južné mesto vo vlastníctve vlastníka  uvedeného  na LV č. 12566   za cenu 970,40 Sk/m2,
6. časť parcely  KN-C č. 449/150 (novovytvorené parc. č. 449/404 diel č. 18 s výmerou 322 m2, parc. č. 449/405 diel č. 17 s výmerou 305 m2) k. ú. Južné mesto vo vlastníctve vlastníka uvedeného na LV č. 13722   za cenu 970,40 Sk/m2,
7. časť parcely  KN-C č. 449/59 (novovytvorené parc. č. 449/404 diel č. 19 s výmerou 81 m2, parc. č. 449/406 diel č. 20 s výmerou 248 m2) k. ú. Južné mesto vo vlastníctve vlastníka  uvedeného  na LV č. 13722   za cenu 970,40 Sk/m2,
8. časť parcely  KN-C č. 449/16 (novovytvorené parc. č. 449/407 diel č. 21 s výmerou 40 m2, parc. č. 449/408 diel č. 22 s výmerou 117 m2) k. ú. Južné mesto vo vlastníctve vlastníka  uvedeného  na LV č. 8585   za cenu 970,40 Sk/m2,
9. časť parcely  PK 7643/2 (novovytvorená parc. č. 449/408 diel č. 23 s výmerou 15 m2 a diel č. 24 s výmerou 41 m2) k. ú. Južné mesto vo vlastníctve vlastníka  uvedeného  v PK vložke č. 1233   za cenu 970,40 Sk/m2,
10. časť parcely  KN-E č. 7643/3 (novovytvorená parc. č. 449/408 diel č. 25 s výmerou 130 m2) k. ú. Južné mesto vo vlastníctve vlastníka  uvedeného  na LV č. 12337   za cenu 970,40 Sk/m2,
11. časť parcely  KN-E č. 7642 (novovytvorená parc. č. 449/408 diel č. 26 s výmerou 27 m2) k. ú. Južné mesto vo vlastníctve vlastníka  uvedeného  na LV č. 13057 za cenu 970,40 Sk/m2,
12. časť parcely  KN-E č. 7641 (novovytvorená parc. č. 449/408 diel č. 27 s výmerou 78 m2) k. ú. Južné mesto vo vlastníctve vlastníka  uvedeného  na LV č. 14194   za cenu 970,40 Sk/m2,
 13. časť parcely  PK 7623 (novovytvorená parc. č. 449/408 diel č. 28 s výmerou 
104 m2 ) k. ú. Južné mesto vo vlastníctve vlastníka  uvedeného  v PK vložke 
č. 10553 za cenu 970,40 Sk/m2,
14. časť parcely  KN-C č. 3496/4 (novovytvorená parc. č. 449/408 diel č. 29 s výmerou 141 m2) k. ú. Južné mesto vo vlastníctve vlastníka  uvedeného  na LV č. 12778 za cenu 970,40 Sk/m2,
15. časť parcely  KN-C č. 449/350 (novovytvorená parc. č. 449/408 diel č. 30 s výmerou 175 m2) k. ú. Južné mesto vo vlastníctve vlastníka  uvedeného  na LV č. 14126 za cenu 970,40 Sk/m2,
16. časť parcely  KN-C č. 449/366 (novovytvorená parc. č. 449/408 diel č. 33 s výmerou 20 m2) k. ú. Južné mesto vo vlastníctve vlastníka  uvedeného  na LV 
č. 11950 za cenu 970,40 Sk/m2.

Hlasovanie č. 50: za 43, proti -, zdržal sa -.

––-     ––-     ––-

24. Odkúpenie pozemkov v k. ú. Severné mesto a Čermeľ za účelom realizácie 
      dopravnej stavby na Suchodolinskej ulici

p. Vargovčák, námestník primátora mesta Košice – Nakoľko sa do rozpravy nikto
neprihlásil, dal slovo návrhovej komisii. 

p. Andrejčák, poslanec MZ - Mestské zastupiteľstvo v Košiciach podľa § 6 ods. 2 
písm. b) a § 29 ods. 1 písm. a) Štatútu mesta Košice schvaľuje odkúpenie  nehnuteľností - pozemkov v MČ Košice – Sever pre mesto Košice podľa návrhu uznesenia od bodu č. 1 po bod č. 4.
/Tento text nebol čítaný/
1. časť parc. č. 5977 (novovytvorená parc. č. 5977/3)  s výmerou 10 m2 k.ú. Severné mesto vo vlastníctve Východoslovenskej vodárenskej spoločnosti, a.s.
za cenu 908,- Sk/m2,
2. časť parc. č. 1050/2    (novovytvorená parc. č. 1518/11 diel č. 3  s výmerou 
142 m2), časť parc. č. 1518/4 (novovytvorená parc. č. 1518/11 diel č. 5 s výmerou  3 m2 a diel č. 6 s výmerou  12 m2) k.ú. Čermeľ vo vlastníctve Martina Mitra  za cenu  858,- Sk/m2,
3. časť parcely KN-E č. 11294/1 (novovytvorená parc. č. 1518/11 diel č. 4 s výmerou125 m2) k.ú. Čermeľ v spoluvlastníctve súkromných osôb  zapísaných na LV č. 1009 za cenu 858,- Sk/m2,
4.	časť parc. č. 1228/1 ( novovytvorená parc. č.1228/3 s výmerou 23 m2 ) k.ú.                 
Čermeľ v bezpodielovom spoluvlastníctve Ing. Jozefa Baníka a Mgr. Andrei Baníkovej za cenu 1362,- Sk/m2.

Hlasovanie č. 51. za 44, proti 1, zdržal sa -.

––-     ––-     ––-

25. Odpredaj pozemku v k. ú. Terasa pre QUATRA Košice, spol. s r.o.

p. Vargovčák, námestník primátora mesta Košice – Nakoľko sa do rozpravy nikto
neprihlásil, dal slovo návrhovej komisii. 

p. Andrejčák, poslanec MZ - Mestské zastupiteľstvo v Košiciach podľa § 6 ods. 2 
písm. b) a § 29 ods. 1 písm. b) Štatútu mesta Košice schvaľuje odpredaj  nehnuteľnosti pozemku v MČ Košice – Západ časť parc. č. KN-E 6236/1 a KN-E 6236/2 (novovytvorená parcela č. 4687/39 diel č. 1 a 2) s výmerou 512 m2 
k. ú. Terasa vo  vlastníctve mesta  Košice pre QUATRA Košice, spol. s r.o.  za cenu  2200,- Sk/m2.

Hlasovanie č. 52: za 43, proti 1, zdržal sa 1.

––-     ––-     ––-

26. Odpredaj voľného bytu na Hlavnej 25 formou verejnej dražby

p. Vargovčák, námestník primátora mesta Košice – Nakoľko sa do rozpravy nikto
neprihlásil, dal slovo návrhovej komisii. 

p. Andrejčák, poslanec MZ - Mestské zastupiteľstvo v Košiciach podľa § 6 ods. 2 
písm. b), § 29 ods. 1 písm. b), § 39a ods. 3 Štatútu mesta Košice a v súlade so zákonom NR SR č. 182/1993 Z.z. o vlastníctve bytov a nebytových priestorov v znení neskorších zmien schvaľuje odpredaj bytu č. 11 v bytovom dome Hlavná č. 25, súp. č. 111 na parc. č. 833/1v k.ú. Stredné mesto vrátane spoluvlastníckeho podielu na spoločných častiach a zariadeniach domu ako aj spoluvlastníckeho podielu na  pozemku vo veľkosti 293/10000 formou verejnej dražby s vyvolávacou cenou 3 000 000,- Sk.

Hlasovanie č. 53: za 42, proti -, zdržali sa 3.

––-     ––-     ––-

27. Odpredaj voľného bytu na Mäsiarskej 54 formou verejnej dražby

p. Vargovčák, námestník primátora mesta Košice – Nakoľko sa do rozpravy nikto
neprihlásil, dal slovo návrhovej komisii. 

p. Andrejčák, poslanec MZ - Mestské zastupiteľstvo v Košiciach podľa § 6 ods. 2 
písm. b) § 29 ods. 1 písm. b) § 39a ods. 3 Štatútu mesta Košice a v súlade so zákonom NR SR č. 182/1993 Z.z. o vlastníctve bytov a nebytových priestorov v znení neskorších zmien schvaľuje odpredaj bytu č. 3 v bytovom dome Mäsiarska 54, súp. č. 484 na parc. č. 604 v k. ú. Stredné mesto vrátane spoluvlastníckeho podielu na spoločných častiach a zariadeniach domu ako aj spoluvlastníckeho podielu na  pozemku vo veľkosti 1908/10000 formou verejnej dražby s vyvolávacou cenou 2 500 000,- Sk.

Hlasovanie č. 54: za 41, proti -, zdržali sa 4.

––-     ––-     ––-

28.  Odpredaj bytov č. 1 a č. 2 na Hlavnej 33 – Orlia 5 pre nájomcov 
       p. Maskaľa s manželkou a p. Urbana
29.  Odpredaj nebytového priestoru pre Jozefa Rudyho - ZDRAVOMAT
30.  Odpredaj nebytového priestoru pre Jozefa Maskaľa - SOLID
Tieto tri odpredaje boli pri schvaľovaní programu stiahnuté z rokovania.

––-     ––-     ––-

31. Odpredaj pozemkov v k. ú. Južné mesto pre Tepláreň Košice, a.s.

p. Vargovčák, námestník primátora mesta Košice – Nakoľko sa do rozpravy nikto
neprihlásil, dal slovo návrhovej komisii. 

p. Andrejko, poslanec MZ - Mestské zastupiteľstvo v Košiciach podľa § 6 ods. 2 písm. 
b) a § 29 ods. 1 písm. b) Štatútu mesta Košice schvaľuje odpredaj  nehnuteľnosti v MČ Košice – Juh pozemky parc. č. 501/36 s výmerou 
285 m2 a parc. č. 501/37 s výmerou 66 m2 k.ú. Južné mesto vo  vlastníctve  mesta Košice pre Tepláreň Košice, a.s. za cenu  1800,- Sk/m2. 

Hlasovanie č. 55: za 43, proti 1, zdržal sa -.

––-     ––-     ––-

32. Odpredaj pozemku v k.ú. Nižná úvrať pre Alenu Šoltésovú

p. Vargovčák, námestník primátora mesta Košice – Nakoľko sa do rozpravy nikto
neprihlásil, dal slovo návrhovej komisii. 

p. Andrejčák - Mestské zastupiteľstvo v Košiciach podľa § 6 ods. 2 písm. b) a  § 29 
ods. 1 písm. b) Štatútu mesta Košice schvaľuje odpredaj nehnuteľnosti – pozemku, parc. č. 966/2, záhrada s výmerou 71 m² a parc. č. 966/7, zastavaná plocha s výmerou 17 m² v k. ú. Nižná úvrať vo vlastníctve mesta Košice pre Alenu Šoltésovú za cenu 1400,- Sk/m².

Hlasovanie č. 56: za 43, proti 1, zdržal sa 1.

––-     ––-     ––-

33. Odpredaj pozemku v k. ú. Skladná pre MECOM, spol. s r.o. Košice

p. Vargovčák, námestník primátora mesta Košice – Nakoľko sa do rozpravy nikto
neprihlásil, dal slovo návrhovej komisii. 

p. Andrejčák, poslanec MZ - Mestské zastupiteľstvo v Košiciach podľa § 6 ods. 2 
písm. b) a § 29 ods. 1 písm. b) Štatútu mesta Košice schvaľuje odpredaj  nehnuteľnosti – pozemku časti parc. č. 1765/1 ( novovytvorená parc. 
č. 1765/10) s výmerou 169 m2,  k. ú. Skladná vo vlastníctve mesta Košice pre MECOM, spol. s r.o. Košice za cenu  7 000,- Sk/m2.

Hlasovanie č. 57: za 40, proti 1, zdržali sa 3.
33/1 Odpredaj pozemkov v k. ú. Šebastovce pre MČ Košice – Šebastovce
         a odkúpenie pozemku v k. ú. Šebastovce mestom Košice

p. Vargovčák, námestník primátora mesta Košice – Nakoľko sa do rozpravy nikto
neprihlásil, dal slovo návrhovej komisii. 

p. Andrejčák, poslanec MZ - Mestské zastupiteľstvo v Košiciach podľa § 6 ods. 2 
písm. b) a § 29 ods. 1 písm. a) a b) Štatútu mesta Košice schvaľuje
1) odpredaj  nehnuteľností – pozemkov:
    - parc. č. KN-C 348/1 s výmerou     548 m2, 
    - parc. č. KN-C 348/2 s výmerou  1 093 m2,
    - parc. č. KN-E  593/1 s výmerou     222 m2, 
    - časť parc. č. KN-C 50 (diel č. 44) s výmerou 31 m2, 
k.ú. Šebastovce vo vlastníctve mesta Košice pre MČ Košice-Šebastovce  za cenu 1,- Sk s právom spätnej kúpy pozemkov  mestom Košice za tú istú cenu. 
2) odkúpenie nehnuteľnosti – pozemku: časť parc. č. KN-C 348/2 (diel č. 45)    s výmerou  56 m2, k.ú. Šebastovce vo vlastníctve MČ Košice – Šebastovce mestom Košice za cenu 1,- Sk.

Hlasovanie č. 58: za  43, proti -, zdržal sa 1.

––-     ––-     ––-

34. Rôzne

p. Vargovčák, námestník primátora mesta Košice – Nakoľko sa do rozpravy nikto
neprihlásil, uzavrel tento bod.

––-     –––     ––--

34/1 Zmeny v Komisii cirkví pri MZ

p. Berberich, poslanec MZ -  Ide o výmenu zástupcov jednotlivých cirkví, ktoré 
	samé nominovali náhradníkov.

p. Andrejčák, poslanec MZ - Mestské zastupiteľstvo v Košiciach podľa § 15 ods. 2 
zákona SNR č. 369/1990 Zb. o obecnom  zriadení v znení neskorších predpisov, § 6 ods. 2 písm. ab) a § 11 ods. 2 Štatútu mesta Košice
odvoláva z Komisie cirkví pri MZ  členov neposlancov : 
- PhLic. Marka Rozkoša, 
- ThLic. Daniela Boleša.
Volí do Komisie cirkví pri MZ  členov neposlancov : 
- ICLic. Jozefa Miňa,
- Bc. Slávku Janičovú.

Hlasovanie č. 59: za 41, proti -, zdržal sa -.
	Program IX. rokovania mestského zastupiteľstva sa vyčerpal. V závere informoval námestník primátora mesta Košice p. Vargovčák poslancov, že majú pre svoje potreby zriadenú poslaneckú miestnosť na prízemí v trakte D č. 16. Kľúče sú k dispozícii na vrátnici. Poďakoval prítomných za aktívnu účasť a vyhlásil rokovanie mestského zastupiteľstva za ukončené.

       RNDr. Milan Sabol, v.r.				        Ing. František Knapík, v.r.
riaditeľ Magistrátu mesta Košice					primátor mesta Košice

Zápisnica vyhotovená dňa 15.11.2007
Zapisovateľka: Mária Lapšanská, v.r.

Overovatelia zápisnice:

Ing. Marián Dittrich, v.r. 			Podpísal dňa  26.11.2007

Mgr. Ľubomír Grega, v.r.  			Podpísal dňa  23.11.2007

O b s a h

1	Úvod, k programu rokovania
4	Menovanie riaditeľa ZOO 
7	Informácia o plnení uznesení MZ
10	Informácia o činnosti primátora mesta Košice
14	Správa hlavného kontrolóra mesta Košice
19	Správa náčelníka Mestskej polície Košice
20       Správa o odpovediach na interpelácie a dopyty poslancov MZ
24       VZN mesta Košice o určení názvu ulice „Sv. rodiny“	
24	VZN mesta Košice o určení názvu ulice „Na Horke“ 	
24	VZN mesta Košice o erbe a vlajke MČ Košice - Nad jazerom  	
25	VZN mesta Košice o erbe a vlajke MČ Košice – Staré Mesto
25	Protest prokurátora k uzneseniu MZ v Košiciach č. 106/2007
29	Koncepcia rozvoja mesta v oblasti tepelnej energetiky
29	Zabezpečenie poskytovania opatrovateľskej služby v meste Košice
s účinnosťou od 1. januára 2008
31	Správa o počte nepovolených osád na území mesta Košice
34	Účasť mesta Košice v organizácii Eurocities
35	Projekt kandidatúry mesta Košice na titul Európske hlavné mesto kultúry 2013
40	Zrušenie verejného ocenenia Čestný občan mesta Košice
44	Petícia občanov „Zachráňme košické trolejbusy“
45	Správa o činnosti Mestského futbalového klubu, a.s. k 31.8.2007
47	Odmeňovací poriadok poslancov MZ v Košiciach a člnov komisií
	MZ - neposlancov
48	Interpelácie
51	Dopyty, informácie  a vysvetlenia
56	Odpredaj bytov na Baltickej ulici
61	Zverenie majetku mesta do správy ZŠ Považská a ZŠ Krosnianska 2
	v Košiciach
62	Doplnenie členov do rady školy a školského zariadenia
63	Dotácia na základe koncepcia rozvoja športu v Košiciach
64	Iniciovanie zmeny územného plánu v k.ú. Šaca v lokalite za Kaštieľom
	až po lokalitu Nová
64	Odňatie majetku mesta Košice zo správy MČ Košice – Juh a následné zverenie
	do správy Správe mestskej zelene
65	Realizácia zmluvných prevodov nehnuteľného majetku mesta v užívaní
	fyzických  osôb bez zmluvného vzťahu
65	Odkúpenie pozemkov v k.ú. Južné mesto za účelom výstavby cyklistického
	chodníka na Alejovej ulici
67	Odkúpenie pozemkov v k.ú. Severné mesto a Čermeľ za účelom realizácie 
Dopravnej stavby na Suchodolinskej ulici
67	Odpredaj pozemku v k.ú. Terasa pre QUATRA Košice, spol. s r.o.
68	Odpredaj voľného bytu na Hlavnej 25 formou verejnej dražby
68	Odpredaj voľného bytu na Mäsiarskej 54 formou verejnej dražby
68	Odpredaj bytov č. 1 a č. 2 na Hlavnej 33 – Orlia 5 pre nájomcu p. Maskaľa 
	a manželku a p. Urbana
68	Odpredaj nebytového priestoru pre Jozefa Rudyho - ZDRAVOMAT
68	Odpredaj nebytového priestoru pre Jozefa Maskaľa - SOLID
69	Odpredaj pozemkov v k.ú. Južné mesto pre Tepláreň Košice, a.s.
69	Odpredaj pozemku v k-ú. Nižná úvrať pre Alenu Šoltésovú
69	Odpredaj pozemku v k.ú. Skladná pre MECOM, spol. s r.o. Košice
70	Odpredaj pozemkov v k.ú. MČ Košice – Šebastovce a odkúpenie pozemku v k.ú.  Šebastovce mestom Košice
70	Rôzne
70	Zmeny v Komisii cirkví pri MZ
71	Záver